سەرۆک کۆمار د. بەرهەم ساڵح، ئەمڕۆ شەممە ٢٠٢٠/٩/١٩ لە کۆشکی سەلام لە بەغدا پێشوازیکرد لە ژمارەیەک چالاکوان و رزگاربووانی کچان و ژنانی ئێزیدی و تورکمان و شەبەک، جەختیشی لە پێویستی قەرەبوکردنەوەی زیان لێکەوتوانی دەستی تیرۆر کردەوە لە رووی ماددی و مەعنەویه‌وه سه‌ره‌رای رێگری لە هەر جۆرە لێخۆشبونێکی گشتی و تایبەت بۆ تاوانبارانی رفاندن و ئەشكەنجەدانی قوربانیان.\nلە سەرەتای دیدارەکەدا که ژمارەیەک لە ئه‌ندامانی ئەنجومەنی نوێنەرانی عێراق تیایدا ئاماده‌بوون، سەرۆک کۆمار باسی لە خۆراگری و ئازایەتی ژنانی عێراق کرد لەبەگژداچوونەوەی تیرۆرستانی داعش و ره‌فتاره قێزونه‌کانیان دەرھەق بە بەها مرۆڤایەتییەکان، ھاوکات ئاماژه‌یکرد بۆ ئەوەی کچان و ژنانی عێراق نمونەیه‌کی جوانی ئازایەتی و خۆراگری و قوربانیدان و کۆڵنەدانیان نیشانی دنیا دا.\nھەر لە دیدارەکەدا سەرۆک کۆمار جەختی لە پێویستی قەرەبوکردنەوەی زیان لێکەوتوانی دەستی تیرۆر کردەوە لە رووی ماددی و مەعنەوی و گرنگیپێدان و چاودێریکردن و زامنکردنی ژیانێکی شکۆمەند بۆ خۆیان و خانەوادەکانیان، هەروەها گرتنەبەری رێوشوێنی پێویست بۆ پشتیوانیکردنی رزگاربووان و قوربانیان و دابینکردنی شوێنێکی پارێزراو و ئارام بۆ نیشتەجێ بوون.\nسەرۆک بەرهەم جارێکی دیکە داوای تەواوکردنی یاسای رزگاربووانی کچان و ژنانی ئێزیدی کرد و داواشیکرد فراوان بکرێت بۆ ئەوەی توێژەکانی دیکە لە خۆ بگرێت تا زامنی مافی سەرجەم قوربانیان بکات، ھاوکات دڵنیایشی دا لە پێگەی خۆیەوە پشتیوانی تەواوی بەدیهێنانی مافەکانیان دەکات، لەگەڵ لایه‌نه تایبەتمەندەکان و ده‌زگا جیاوازه‌کانی دەوڵەتیش بۆ ھەمان مەبەست هاریکار و پشتیوان ده‌بێت.\nسەرۆک کۆمار باسی له‌وه‌شکرد پێویسته رێگری لە هەر جۆرە لێخۆشبونێکی گشتی و تایبەت بۆ تاوانبارانی رفاندن و ئەشكەنجەدانی قوربانیان بکرێت.\nهەروەها جەختیکردەوە نابێت تاوانباران لە هیچ جۆرە سزایەک رزگاریان ببێت وەک هەنگاوێکی بنەڕەتی بۆ زامنکردنی رێگری لە دووبارە بوونەوەی ئەو تاوانە قێزەونانەی ئەنجامیانداوە، راشیگەیاند دادپەروەری و جێبه‌جێکردنی حوکمی یاسا بەسەر تاوانباراندا یەکێکە لە بنەما سەرەکییەکانی دەوڵەتێکی ئازاد و خاوەن ئاسایش و ئارام و رێگریش دەکات لە هەر پلانێک کە هەرەشە بێت بۆسەر ئاشتی و ئاسایشی کۆمەڵایەتی.


دروست کردنی خواردن و دابەش کردنی لەڕۆژی یادی لەدایک بوونی پێغەمبەردا صلی الله علیه وسلم : ماڵپەڕی وەڵامەکان\nبیروباوه‌ڕ282قورئانی پیرۆز110پێغەمبەری خودا38فەرموودە21پاك و خاوێنى232نوێژ337ڕۆژوو400زەکات و سەرفیترە61حەج و عومرە111ئه‌حكامه‌كانى جه‌نازه92ژنهێنان و خێزان254ئافرەتان141گەنجان و لاوان112سوێند و نەزر و کەفارەت23دوعا و پاڕانه‌وه74سيحر و جادوو30تاوانه‌كان72کار و بازرگانی80خواردن و خواردنەوە26وه‌ڵامى گومانه‌كان71ئادابەکان84مافەکان19تەزکیەى نەفس84زانست و بانگەواز84هەمەجۆر182پزیشکى77فیقهی ئاسانپرسیار و وەڵامی دەنگی22\nبیروباوه‌ڕبیدعە و داهێنراوەکاندروست کردنی خواردن و دابەش کردنی لەڕۆژی یادی لەدایک بوونی پێغەمبەردا صلی الله علیه وسلم\nدروست کردنی خواردن و دابەش کردنی لەڕۆژی یادی لەدایک بوونی پێغەمبەردا صلی الله علیه وسلم\nلەلای ئێمە عادەتێک هەیە ، ئەویش ئەوەیە کە لەڕۆژی دوانزەی (ربيع الأول)دا خەڵک خورادن دروست دەکەن ، وبەسەر دراوسێکاندا دابەشی دەکەن ، وئێمە پیرۆزبایی لە دراوسێ و خزم و کەس و کار دەکەین وەک خۆشی دەربڕنێک لەیادی مەولودا ، ئایا بۆمان هەیە بەردەوام بین لەسەر ئەم کارانەی ئامەژەمان پێ کرد ، وئایا لەو خواردنە بخۆین ؟\nئەو کارە دروست نی یە ، بەڵکو بیدعەیە ؛ چونکە پێغەمبەر ـ صلى الله عليه وسلم ـ و هاوەڵانی بەڕێزی ئەو کارەیان نەکردووە ،و پێغەمبەر ـ صلى الله عليه وسلم ـ کاتێ لەژیاندا بوو کاری وای نەکرد ، وفەرمانیشی پێ نەکردووە ، لەکاتێکدا ئامۆگارکارترین مرۆڤەکان بوو ، وزاناترین مرۆڤ بوو ، ولەهەموو خەڵک سوور تر بوو لەسەر خێر ، خۆ ئەگەر ئەو کارە خێر بوایە ، ئەوا پێغەمبەر ـ صلى الله عليه وسلم ـ ئەنجامی دەدا ، یاخود خەڵکی بۆ هان دەدا ، وهەروەها خولەفائی ڕاشدین ـ کەباشترین کەسن دوای پێغەمبەران ـ ئەو کارەیان نەکردووە ، وفەرمانیان پێ نەکردووە ، وهەروەها باقی هاوەڵانی تریش -رضي الله عنهم- وبەهەمان شێوە سەلەف و پێشاوایانی ئەم ئومەتە لەسێ سەدە زێڕینەکەدا شتی وایان نەکردووە کەباشترین کەسن دوای پێغەمبەران ؛ هەروەک پێغەمبەر ـ صلى الله عليه وسلم ـ فەرموویەتی -: (خير الناس قرني، ثم الذين يلونهم، ثم الذين يلونهم).\nواتە : باشترین کەسانی باوەڕدار ئەوانەن کەلەسەردەمی مندا ژیاون پاشان ئەوانەی دوای ئەوان دێن ، پاشان ئەوانەی دوای ئەوان دێن .\nواجبە لەسەرتان واز لەم بیدعەیە بێنن ، وسوور بن لەسەر شوێن کەوتنی لەکار و گوفتارەکانیدا ، ئا ئەوا واجبە لەسەر موسوڵمانان ، واجبە لەسەریان شوێنی بکەون ، و ملکەچ بن بۆ شەریعەتەکی و فەرمان و ڕێگریەکانی ، ولەسەر سوننەت و مەنهەجەکەی بڕۆن .\nهیچ خێرێک لەکاری داهێنراودا نی یە بەڵکو شەڕڕە ، پێغەمبەر ـ صلى الله عليه وسلم ـ فەرموویەتی -: (من عمل عملاً ليس عليه أمرنا فهو رد).\nواتە : هەرکەسێک هەر کردەوەیەک بکات فەرمانی ئێمەی لەسەر نەبێت لێی وەر ناگیرێت .\nوە دەفەرموێت -: (من أحدث في أمرنا هذا ما ليس منه فهو رد).متفق على صحته.\nواتە : هەرکەسێک شتێک لەم دینەی ئێمەدا دابهێنێت کە لەدیندا نەبێت لێی وەر ناگیرێت و دەدرێتەوە بەنێو چەوانیدا .\nوەلە (صحيح مسلم ) دا لە جابر -رضي الله عنه- هاتووە کە گوتوویەتی : پێغەمبەر ـ صلى الله عليه وسلم ـ لە - وتاری ڕۆژی هەینیدا ـ دەفەرموو : (فإن خير الحديث كتاب الله، وخير الهدي هدي محمد -صلى الله عليه وسلم-، وشر الأمور محدثاتها، وكل بدعة ضلالة).\nواتە : باشترین وتە ، قورئانەکەی خودایە ، وباشترین ڕێباز ڕێبازی پێغەمبەر محمدە -صلى الله عليه وسلم-، وخراپترین شت ، شتە داهێنراوەکانە ، وهەموو بیدعەیەک گومڕای و سەر لێ شێواوییە .\nئەو کارەی کەکردووتانە ـ خواردن بەخشینەوە ، یاخود ئاهەنگ گێڕان لەڕۆژی دوازدەی(ربيع الأول) یاخود سەڵاوات دان ، یاخود سەردانی کردنی یەکتر ...هتد ، هیچ ئەسڵێکی نی یە و بیدعەیە ، خوای پەروەردگار فەرموویەتی-: (قُلْ إِن كُنتُمْ تُحِبُّونَ اللّهَ فَاتَّبِعُونِي يُحْبِبْكُمُ اللّهُ وَيَغْفِرْ لَكُمْ ذُنُوبَكُمْ) (31) سورة آل عمران .\nواتە : ئەی پێغەمبەر ـ صلى الله عليه وسلم ـ پێیان بڵێ گەر خوداتان خۆش دەوێ شوێنی من کەون ، خودا خۆشتانی دەوێت ، ولەتاوانەکانتان دەبورێ .\nحەقیقەتی خۆشویستنی پێغەمبەر ـ صلى الله عليه وسلم ـ شوێن کەوتنێتی و نیشانەی ڕاستی خۆشویستنە بۆی.\nپێغەمبەر صلى الله عليه وسلم فەرموویەتى (من رغب عن سنتي فليس مني)،واتە : هەر کەسێک پشت لەسوننەتی من بکات لەمن نی یە .\nئامۆژگاری ئێوە و موسوڵمانان دەکەین واز لەو بیدعانە بێنن ـ جا یادی لەدایک بوون بێت یاخود هەر جۆرە ئاهەنگێکی داهێنراوی تر ـ ئامۆژگاریتان دەکەین لەهەموو کار و گوفتارێکدا شوێنی پێغەمبەر ـ صلى الله عليه وسلم ـ بکەون ، وخۆتان شارەزا بکەن لەدین و خەڵک فێر بکەن ، وسوور بن لەسەر گوێڕایەڵی کردنی خودا و پێغەمبەر صلى الله عليه وسلم لەهەموو شتێکدا ، ئائەوا واجبێکی هەموو کەسێکی موسوڵمانە کە تەنها عیبادەت بۆ خودا بکەن ، وخودا بەگەورە ڕابگرن ، و خۆیان ملکەچ کەن بۆ شەریعەتەکەی ، و لەسەر ڕێباز و بەرنامەکەی بڕۆن ـ لەکار و کردەکان و هەموو گوفتارێکیاندا ، ولەهەموو حاڵەتێکدا ، خوای پەروەردگار فەرموویەتی : (وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا) (7) سورة الحشر .\nواتە :ئەوەی پێغەمبەر صلى الله عليه وسلم پێی بەخشین وەری بگرن ولەهەموو ئەو شتانە دوور کەونەوە کەڕێگری لێتان کردووە .\nوە پێغەمبەر صلى الله عليه وسلم لەفەرموودەیەکی صەحیحدا ـ فەرموویەتی : (من أطاعني فقد أطاع الله ومن عصاني فقد عصا الله).\nواتە : هەر کەسێک گوێڕیەڵیم بکات ئەوا گوێڕیەڵی خودای کردووە ، هەر کەسێک بێفەرمانیم بکات ئەوا بێفەرمانی خودای کردووە .\nواجبە گوێڕیەڵی بکەین و شوێنی سوننەکانی بکەوین ، وە ئاگادار بین بێ فەرمانی نەکەین لەهیچ شتێکدا .\nوەڵامى زانای پایەبەرز : عبدالعزیز بن عبدالله بن باز - رحمه الله -\nوە پرسیار کراوە لە زاناى پایەبەرز : شێخ عبد المحسن العبّاد خواى گەورە بیپارێزێ :\nئایا حوکمی خواردنی ئەو شتانەی دابەش دەکرێت لە (یادی لەدایک بوونی پێغەمبەردا صلى الله عليه وسلم ) چیە؟\nلە وەڵامدا فەرمووى :\nپێویستە ئاگادار بکرێنەوە و لەو بیدعەیە دوور بکەونەوە لەو کارە حەڕامانە ، وپێویستە لەسەر مرۆڤ لەو خواردنانە نەخوات کە بەهۆی ئەو کارە بیدعەیەوە دروست کراوە یاخود هەر کارێکی حەڕامی تر .\nحوكمى سه‌ربڕین له‌لاى گۆڕو داوا لێ كردنیان ئایا داهێنراو (بدعە) ی چاك و خراپ بوونی هەیە لە ئیسلام دا ؟ بیدعە چیە و چەند جۆرى هەیە؟ وە نیشانەی بیدعەچیەکان چیە؟ هۆكاره‌كانى دروست بوونى چیە؟ ئامۆژگاریتان چیە بۆ ئەو کەسانەى کە گوێ لە هەموو کەسێک دەگرن ؟ وە ترسناکی بانگخوازانی گومڕا چیە لەسەر خەڵکی ؟ ئایا ماچ کردنی پەنجە گەورەى دەست کاتێ کە بانگ بێژ دەڵێت : (ٲشهد ٲنَّ محمداً رسول الله ) هیچ ئەسڵێکی هەیە ؟\nسەردان: ٢,٠٤٩ بەش: بیدعە و داهێنراوەکان\nپرسیاری دواترحوکمی ئەو خواردنانەی بەهۆی جەژنە بیدعیەکانەوە ئامادە دەکرێتپرسیاری پێشترئایا دروستە لەناو مزگەتدا و لەکاتی بانگدا باسی شتی دونیایی بکەین ؟ وە ئایا دروستە لەکاتی بانگدا سەلام لەیەک بکەین و تەوقە بکەین ؟\nکۆی پرسیارەکان ٣,٠٦٠


موقتەدا سەدر: دەبێت ئۆپۆزسیۆن كار له‌پێناو به‌رژه‌وه‌ندیی گشتیدا بكات\nموقته‌دا سه‌در له‌تویتێك و پەیامێكدا كە له هه‌ژماری تایبه‌تیی خۆیدا بڵاوی كردەوە دەڵێت:ئه‌گه‌ر بڕیاره‌كه‌ی دادگای فیدڕاڵی بۆ ڕاگرتنی كاتیی كاره‌كانی سه‌رۆكایه‌تیی په‌رله‌مان به‌بێ فشار بێت هه‌نگاوی یه‌كه‌مه بۆ دۆزینه‌وه‌ی ئۆپۆزسیۆن له په‌رله‌مان و په‌نا نه‌بردنه‌به‌ر توندوتیژی به‌رامبه‌ر به پێكهێنانی حكومه‌تی زۆرینهی نیشتمانی.\nسەدر هەروەها دەڵێت: نابێت ئۆپۆزسیۆن تەگەرەی سیاسی دروست بكات، چونكه به‌رژه‌وه‌ندیی جەماوەر له به‌رژه‌وه‌ندیی هەموو حزب و مه‌زهه‌ب و سیاسەتێك به‌رزتر و گرانتره. هیواشی خواست كە  ئۆپۆزسیۆن كار له‌پێناو به‌رژه‌وه‌ندیی گشتیدا بكات و ڕه‌چاوی مه‌رجه ده‌ستوورییه‌كان بكات ، تاكو پێكهێنانی حكومه‌ت خێرا بكرێت و، بۆ ئەوەی ئه‌ركه ئه‌منی و ئابووری و خزمه‌تگوزارییه‌كان و لێپرسینه‌وه له گه‌نده‌ڵكاران خێراتر بكرێت.\nهه‌ر له درێژەی ئەو پەیامەی كە دوێنێ بڵاوی كردەوە ئاماژەی بەوە كرد كە پێویسته ئۆپۆزسیۆن و دڵسۆزان پێكه‌وه كاربكه‌ن بۆ ڕزگاركردنی عێراق له چنگی داگیركاری و ئاساییكردنه‌وه و تیرۆر و گه‌نده‌ڵی، داواشی كرد ئۆپۆزسیۆنێكی نیشتمانیی پێكبهێنن و پابه‌ندبن به ڕه‌وشته‌كانی حكومه‌تێكی زۆرینه‌ی نیشتمانییه‌وه.\nشایانی باسە دادگای فیدڕاڵی عێراق لەسەر سکاڵایەکی پەرلەمانتاران مەحمود مەشهەدانی و باسم خەشان، بڕیارێكی دەركرد كە کارەکانی دەستەی نوێی هەڵبژێردراوی سەرۆکایەتیی پەرلەمانی عێراق بەشێوەیەکی کاتی هەڵپەسێردرێت.


ئەمڕۆ، فیلمى سینەمایى بارهەڵگریی زێڕ لە دهۆک نمایشدەکرێت - بنکەی روناکبیریی گەلاوێژ :: Gelawej\nئەمڕۆ، فیلمى سینەمایى بارهەڵگریی زێڕ لە دهۆک نمایشدەکرێت\nسینەما Sep 11, 2019\nوابڕیارە ئەمڕۆ چوارشەممە 11/9/2019 کاژێر (7)ى ئێوارە فیلمی سینەمایی بارهەڵگریی زێڕ ( Gold Runner) لە دەرهێنانی توورەج ئەسڵانی پێشکەش بکرێت، کە فیلمەکە وەکو بەشی پێشبڕکێی سینەمای جیهان لە حەوتەمین فیستیڤاڵی نێودەوڵەتی فیلمی دهۆک نمایش دەکرێت.\nفیلمەکە لە دەرهێنانی سینەماکاری ناوداری کوردى رۆژهەڵاتى کوردستان (توورەج ئەسڵانی) و لە نووسینی (توورەج ئەسڵانی و هادی نادی) یە و لە بەرهەمهێنانی (مەنسوور سۆهراب پوور)ە، بە نوێنەرایەتی سینەمای ئێران بەشدارى ڤێستیڤاڵەکەى کردووە. وا بڕیاریشە دوانیوەڕۆی رۆژی پێنجشەممە 12/9/2019 کاژێر (3) جارێکى دیکە بۆ ئامادەبوان نمایشبکرێتەوە.\n"فیلمى (بارهەڵگریی زێڕ) بۆ بەدەستهێنانی خەڵاتی سینەمایى لەگەڵ ژمارەیەک فیلمى دیکە لە وڵاتانى (فەڕەنسا، ئەڵمانیا، ئیتالیا، سوید، ئاڵبانیا، کرۆواسی، کۆزۆڤۆ، جۆرجیا، هەنگاریا، تورکیا، هۆڵەندا، شیلی، ئاڕژەنتین، ئۆکڕاینیا، سووریا، لۆبنان و نیپال) لە پێشبڕکێدایە و پێشبینى بەدەستهێنانى خەڵاتى لێدەکرێت.\nرۆژى دووشەممە 9/9/2019 حەوتەمین فێستیڤاڵی نێودەوڵەتیی فیلمی دهۆک دەست پێکرد، کە تیایدا ژمارەیەک فیلمی ناوخۆیی و بیانی لە بەشی پێشبرکێی فێستیڤاڵەکەدا ڕۆژانە لە دوو کاتی جیاوازدا نماش دەکرێن، جگە لە نمایشکردنی فیلمەکان ڕۆژانە چەندین چالاکیی جۆراوجۆری هونەری بەڕێوە دەچێت و چەند پانێڵێکیش بۆ میوانەکانی فێستیڤاڵ ئەنجام دەدرێت.


Gobierno Regional del Kurdistán | ئه‌نجومه‌نى وه‌زیران له قه‌یرانى دارایى ده‌كۆڵێته‌وه\nYou are here: Home / هەواڵ / ئه‌نجومه‌نى وه‌زیران له قه‌یرانى دارایى ده‌كۆڵێته‌وه...\nئه‌نجومه‌نى وه‌زیران له قه‌یرانى دارایى ده‌كۆڵێته‌وه\n25 January, 2016 /0 Comments/in Frontpage Article, News /by Admin\nسه‌رله‌به‌یانیى ئه‌مڕۆ چوارشه‌ممه 20.1.2016 به سه‌رۆكایه‌تیى به‌ڕێز نێچیرڤان بارزانى سه‌رۆك وه‌زیران و ئاماده‌بوونى به‌ڕێز قوباد تاڵه‌بانى جێگرى سه‌رۆك وه‌زیران، كۆبوونه‌وه‌ى ئه‌نجومه‌نى وه‌زیرانى هه‌رێمى كوردستان ساز كرا كه تیایدا هه‌ریه‌كه له به‌ڕێزان پارێزگاره‌كانى هه‌ولێر، هه‌ڵه‌بجه و دهۆك به‌شدار بوون و به‌ڕێز پارێزگارى سلێمانى نه‌یتوانى به‌شدار بێت.\nله سه‌ره‌تاى كۆبوونه‌وه‌كه‌دا به‌ڕێز سه‌رۆك وه‌زیران به‌خێرهاتنى پارێزگاره‌كانى كرد و تیشكى خسته سه‌ر ئه‌وه‌ى كه كۆبوونه‌وه‌كه تایبه‌ته به دۆخى دارایى و چۆنیه‌تیى ڕووبه‌ڕووبوونه‌وه‌ى قه‌یرانه‌كه و ئه‌و هه‌نگاو و ڕێكارانه‌ى كه حكوومه‌ت بۆ چاره‌سه‌رى ده‌یانگرێته به‌ر. هه‌روه‌ها باسى له‌وه كرد كه دۆخەكە نه‌ك ته‌نیا له‌سه‌ر هه‌رێمى كوردستان، به‌ڵكوو كاریگه‌ریى خراپى له‌سه‌ر وڵاتانى گه‌وره‌ش هه‌یه و هه‌موو ئه‌و وڵاتانه‌ى پشت به داهاتى نه‌وت ده‌به‌ستن زیانیان له‌م قه‌یرانه بینیوه، به‌ڵام دابه‌زینى نرخى نه‌وت، گه‌وره‌ترین زیانى به هه‌رێمى كوردستان گه‌یاندووه.\nله‌باره‌ى هۆكاره‌كانى ئه‌م قه‌یرانه‌یشه‌وه به‌ڕێز سه‌رۆك وه‌زیران ڕوونى كرده‌وه كه یه‌ك به‌داوى یه‌كدا بڕینى بودجه‌ى هه‌رێمى كوردستان له‌لایه‌ن حكوومه‌تى عیراقه‌وه، شه‌ڕى داعش، په‌ناهێنانى زیاتر له ملیۆنێك و هه‌شت سه‌د هه‌زار ئاواره و په‌نابه‌ر بۆ هه‌رێمى كوردستان و له هه‌مووانیش به‌ئازارتر دابه‌زینى نرخى نه‌وت، هه‌موو ئه‌وانه یه‌ك به‌دواى یه‌كدا كاریگه‌ریى خراپیان له‌سه‌ر دۆخى داراییى هه‌رێمى كوردستان دروست كرد و ڕێژه‌ى داهات زۆر له خه‌رجیه‌كان كه‌متر بووه‌وه.\nهه‌روه‌ها دووپاتى كرده‌وه كه حكوومه‌ت له خراپى بارودۆخه‌كه و بارقورسیى هاووڵاتیان تێده‌گات و ده‌زانین له ساڵی 1991ه‌وه تا ئێستا قه‌یرانى وا له هه‌رێمى كوردستان نه‌بووه، بۆ ئه‌مه‌ش حكوومه‌ت ده‌بێ بڕیار بدات به‌و بڕه داهاته‌ى كه هه‌یه‌تى، ئیداره بكرێت. له‌گه‌ڵ ئه‌مه‌شدا جه‌ختى له‌وه كرده‌وه كه ئه‌گه‌ر په‌یامى جیا له میدیا و له حزبه‌كان و له وه‌زیرانه‌وه بۆ خه‌ڵك بچێت، هه‌ڵه‌تێگه‌یشتن و ئاڵۆزى و پشێوى دروست ده‌بێت.\nبه‌ڕێز سه‌رۆك وه‌زیران هه‌روه‌ها تیشكى خسته سه‌ر ئه‌وه‌ى كه هه‌رێمى كوردستان ناتوانێت پاره چاپ بكات، ناتوانێت قه‌رز بكات وگوتى: ئێمه زۆر ته‌نیاین، له كاتێكدا ئێمه له جیاتى جیهان شه‌ڕ ده‌كه‌ین، له ڕووى داراییه‌وه بۆ ڕووبه‌ڕووبوونه‌وه‌ى داعش هیچ هاوكارییه‌كى دارایى بۆ هه‌رێمى كوردستان نه‌كراوه.\nله به‌رده‌وامیى قسه‌كانیدا گوتى: له پێداویستییه‌كانى وه‌زاره‌ته‌كان و پارێزگاكان تێده‌گه‌ین، بۆ تێپه‌ڕانى دۆخه‌كه‌ش پێویستیمان به هاوكاریى هه‌موو لایه‌ك هه‌یه، ده‌بێ ڕاستگۆ بین، له ڕووى كارگێڕیى و داراییه‌وه كه‌موكوڕیمان هه‌بووه، ده‌بێ ته‌قه‌شوف و ده‌سپێوه‌گرتن بكه‌ین و هه‌ندێ بڕیارى قورس بده‌ین، به‌ڵام ئه‌مه به‌س نییه و ده‌بێ له‌گه‌ل ئه‌مه چاكسازیى جددى بكه‌ین و هه‌موو پێكه‌وه هاوكار بین بۆ تێپه‌ڕاندنى دۆخه‌كه.\nلاى خۆیه‌وه به‌ڕێز قوباد تاڵه‌بانى جێگرى سه‌رۆك وه‌زیران، پوخته‌یه‌كى ده‌رباره‌ى دۆخه‌كه و ئه‌و هه‌نگاوانه پێشكه‌ش كرد كه له‌لایه‌ن حكوومه‌ته‌وه بۆ ڕووبه‌ڕوونه‌وه و تێپه‌ڕاندنى ئه‌م دۆخه نراون و ڕوونى كرده‌وه كه بۆ ڕووبه‌ڕووبوونه‌وه و چاره‌سه‌ركردنى دۆخه‌كه، سه‌رۆكایه‌تیى حكوومه‌ت و لایه‌نه په‌یوه‌نداره‌كان به‌رده‌وام له كۆبوونه‌وه و به‌دواداچووندان. هه‌روه‌ها دووپاتى كرده‌وه كه هه‌رێمى كوردستان له‌م قه‌یرانه‌دا ته‌نیایه و له‌گه‌ڵ ته‌قه‌شوفێكى فراوان، ده‌بێ هه‌نگاوى چاكسازیش بنرێت.\nهه‌روه‌ها گوتى: ئه‌م دۆخه وه‌ك پێویست ڕوون نه‌كراوه‌ته‌وه، ده‌بێ هاووڵاتیان و لایه‌نه سیاسییه‌كانیش باشتر و ڕوونتر له ڕاستیى دۆخه‌كه و ئه‌م قه‌یرانه تێبگه‌ن و بۆ ئه‌م مه‌به‌سته‌ش ده‌بێ حكوومه‌ت هه‌ڵمه‌تێكى ڕوونكردنه‌وه دەست پێبكات و تیایدا وه‌زیران و به‌رپرسانى حكوومه‌ت دۆخه‌كه باشتر ڕوون بكه‌نه‌وه و هه‌وڵ بده‌ن تێگه‌یشتنێكى ته‌واو بۆ دۆخه‌كه له هه‌موو لایه‌كه‌وه هه‌بێت.\nبه‌ڕێز جێگرى سه‌رۆك وه‌زیران هه‌روه‌ها باسى له‌وه كرد كه ئه‌گه‌ر نرخى نه‌وت وه‌ك خۆى بمێنێته‌وه و خه‌رجییه‌كانیش وه‌ك خۆیان بمێننه‌وه، بارى هه‌رێمى كوردستان هێشتا قورستریش ده‌بێته‌وه، بۆیه پێویسته ده‌ستپێوه‌گرتن و ته‌قه‌شوف بكه‌ین و ده‌بێ ئه‌وه‌ش ڕوون بێت كه ته‌قه‌شوق هیچ په‌یوه‌ندییه‌كى به چاكسازییه‌وه و نییه و ته‌قه‌شوف و ده‌ستپێوه‌گرتن، چاكسازى نین.\nجه‌ختى له‌وه‌ش كرده‌وه كه به‌شێكى هه‌نگاوه‌كانى چاكسازى بریتى ده‌بێت له پێداچوونه‌وه و نه‌هێشتنى چه‌ندمووچه‌یى و بندیوار و دابینكردنى دادپه‌روه‌رى له مووچه‌دا، وێڕاى كه‌مكردنه‌وه‌ى پشتگیریى دارایى بۆ سووته‌مه‌نى له كه‌رتى كاره‌با بۆ هاتنه‌ئاراى هاوسه‌نگى له داهات و خه‌رجییه‌كان، ئه‌مه له‌گه‌ڵ نه‌هێشتن و چاره‌سه‌ركردنى نادادپه‌روه‌رى له سیته‌مى مووچه‌دا.\nده‌رباره‌ى ئه‌و نیوه مووچه‌یه‌ش كه به‌سه‌ر وه‌زاره‌تى په‌روه‌رده‌دا دابه‌ش كرا، به‌ڕێز قوباد تاڵه‌بانى گوتى: هه‌ندێ له ده‌زگاكانى ڕاگه‌یاندن باسیان له نیو مووچه كردووه، به‌ڵام ئه‌مه هیچ بنه‌مایه‌كى نییه و ئه‌وه‌ى هه‌یه ئه‌و كاته هه‌ر ئه‌وه‌نده‌ى نیوه‌ى مووچه‌كه پاره لاى وه‌زاره‌تى دارایى هه‌بووه، نه‌ك وه‌ك ئه‌وه‌ى له‌لایه‌ن هه‌ندێ لایه‌ن و ده‌زگاى ڕاگه‌یاندنه‌وه به‌مه‌به‌ست قۆزرایه‌وه و خراپ به‌كار هێنرا، داكۆكى له‌وه‌ش كرده‌وه كه ئه‌و مووچه‌یه نافه‌وتێت و نیوه‌كه‌ى دیكه‌ش ده‌ده‌رێت.\nدوایین شت به‌ڕێز جێگرى سه‌رۆك وه‌زیران ڕوونى كرده‌وه كه بۆ ڕه‌واندنه‌وه‌ى گومانه‌كان له‌سه‌ر شه‌فافیه‌ت، حكوومه‌ت هه‌ڵمه‌تێكى فراوانى بڵاوكردنه‌وه‌ى زانیارى و داتاكان ده‌ست پێده‌كات، بۆ ئه‌وه‌ى هاووڵاتیان ته‌واوى زانیاریان ده‌رباره‌ى داهاته‌كان و چۆنیه‌تیى خه‌رجكردنیان ده‌ستكه‌وێت.\nلاى خۆیانه‌وه به‌ڕێزان وه‌زیران و پارێزگاران به چه‌ندین باس و سه‌ره‌نج و تێبینى، ڕوونكردنه‌وه‌یان له‌باره‌ى دۆخى ئه‌مڕۆ و قه‌یرانى دارایى پێشكه‌ش كرد و جه‌ختیان له به‌رپرسیاریه‌تیى هاوبه‌شى لایه‌ن و پێكهاته‌كانى حكوومه‌ت به‌رامبه‌ر به قه‌یرانه‌كه و پێگه‌یشتنى داتا و زانیارى و ڕوونكردنه‌وه‌ى پێویست بۆ هه‌موو لایه‌نه به‌پرسه‌كان و گرنگیى ڕێكار و هه‌نگاوه‌كان بۆ چۆنیه‌تیى ڕووبه‌ڕووبوونه‌وه و چاره‌سه‌ركردنى قه‌یرانه‌كه و جێبه‌جێكردنى چاكسازییه‌كان و ته‌رشیقكردنى حكوومه‌ت و زیادكردنى داهاته‌كان و كه‌مكردنه‌وه‌ى خه‌رجییه‌كان، كردەوە.\nله كۆتاییشدا بۆ ڕوونكردنه‌وه و تێگه‌یشتنى زیاترى دۆخه‌كه له‌لایه‌ن هه‌موو وه‌زاره‌ته‌كانه‌وه، بڕیار درا ڕۆژى شه‌ممه‌ى داهاتوو وۆركشۆپێك بۆ هه‌موو وه‌زاره‌ته‌كان به به‌شداریى به‌ڕێزان وه‌زیران و پسپۆڕانى وه‌زاره‌ت ساز بكرێت، كه تیایدا به وردى دۆخه‌كه شى ده‌كرێته‌وه و پلانى حكوومه‌ت بۆ چۆنیه‌تیى ڕووبه‌ڕووبوونه‌وه و تێپه‌ڕاندنى قه‌یرانه‌كه، ده‌خرێته ڕوو.\nئیتالیا تیمێكی مەشق و ڕاهێنانی تایبەت ڕەوانەی... (English) Deputy Prime Minister Talabani briefs foreign diplomats on the financial...


93. 👁 هەکاری\n94. 👁 ووڵوبە 1\n95. 👁 ووڵوبە 2\n96. 👁 وەیس\n97. 👁 ڕزگاری 1\n98. 👁 ڕزگاری 2\n99. 👁 ڕۆژهەڵات 1\n100. 👁 ڕۆژهەڵات 2\n101. 👁 کارگەی غاز 2\n102. 👁 کارێزە وشک\n103. 👁 کارێزە ووسک 2\n104. 👁 کازیوە\n105. 👁 کانی با\n106. 👁 کانی سپیکە\n107. 👁 کانی شاکراو\n108. 👁 کانی کوردە\n109. 👁 کوردسات 1\n110. 👁 کوردسات 2\n111. 👁 کوڕە کاژاو\n112. 👁 کۆمپانیای بیابان


کوردیپێدیا - بۆردمانی سنووری کانتۆنی عەفرین لەلایەن فڕۆکە جەنگییەکانی تورکیاوە\n📝 بۆردمانی سنووری کانتۆنی عەفرین لەلایەن فڕۆکە جەنگییەکانی تورکیاوە | 🏷 پول: بەلگەنامە | زمانێ بابەتی: 🏳 کوردیی ناوەڕاست\nبۆردمانی سنووری کانتۆنی عەفرین لەلایەن فڕۆکە جەنگییەکانی تورکیاوە\nبەپێی هەواڵی کۆمەڵەی مافی مرۆڤی کوردستانکۆمەڵەی مافی مرۆڤی کوردستان، ئێوارەی ئەمڕۆ فڕۆکە جەنگیەکانی تورکیا، سنووری شارۆچکەکانی ڕاجۆ وشێراوا وچیاکانس لیلونێ وبیلال، گوندەکانی عەین دەقنە وماموولی حەجیکا یان لەسنووری کانتۆنی ئەفرینئەفرین بۆردوومان کرد.\nبەگوێرەی هەواڵەکە هەروەها سوپای تورکیا، دەورووبەری کامپی ڕۆبار وگوندی عەقبێ ی سەربەشارۆچکەی شێراوا تۆپباران کرد وبەپێی ئەنجامە بەراییەکان،لەئەنجامی ئەو بۆردمانە 25 هاوڵاتی مەدەنی بریندار بوون ودۆخی 3 کەسیان ناجێگیرە و 2 لەبریندارەکانیش منداڵن.\nجێی ئاماژە پێکردنە،کە5 هەزارکەس لەئاوارەکانی ناوچەکانی باکووری حەڵەب لەکامپی ڕۆبار نیشتەجێن کە تورکیا بۆردمانی کردوون.\n📅 Publication date: 20-01-2018\n🏙 باژێر 🕊 ئەفرین\n➕ ئەڤ بابەتە ژ لایێ: (مانو بەرزنجی) ل: Jan 23 2018 8:21PM هاتیە تومارکرن\n✍ ئەڤ بابەتە بو دویماهیک جار ژ لایێ: (هاوڕێ باخەوان)ڤە: Jan 23 2018 9:50PM هاتیە ڕاست ڤەکرن\n👁 ئەڤ بابەتە 2,193 جار هاتیە دیتن\n📷 فایلا وێنەیی 1.0.1 33 KB Jan 23 2018 8:24PM مانو بەرزنجی\n| دروستکرنا لاپەری 3,712 چرکە!


كوردستان: چونی مام جه‌لال بۆ ئورده‌ن و چونی جه‌عفه‌ری بۆ تورکیا\nچونی مام جه‌لال بۆ ئورده‌ن و چونی جه‌عفه‌ری بۆ تورکیا\nله‌م مانگه دا سه‌روک کۆماری عێراق و سه‌ره‌ک وه‌زیرانی ئه‌و وه‌ڵاته سه‌فه‌ری ده‌ره‌وه‌یان کرد و به ئامانجی دامه‌زراندنی دیپلوماسی نوێی عێراقی له‌گه‌ڵ وه‌ڵاتانی ده‌ره‌وه ، به‌ڕێز جه‌لال تاڵه‌بانی سه‌روک کۆماری کاتی عێراق چووه وه‌ڵاتی ئورده‌نی عه‌ره‌بی و به پێی ڕاگه‌یاندنی یه‌کیه‌تی نیشتمانی کوردستان پێشوازیه‌کی بێ وێنه‌ی لێ کرا و مامه‌ش سوزی دا که عێراق وه‌ک به‌شێ له عه‌ره‌بستانی پیروز بمێنێته‌وه و ئه‌ویش له هیچ هه‌وڵێک بۆ ئه‌م ئامانجه پیروزه دریخی نه‌کات .\nیه‌کێکی تر له کاره دیاره‌کانی مام جه‌لال ئه‌وه بو که داوای لێبوردن له ده‌سه‌ڵاتدارانی ئورده‌نی بکات له تاوانی پاره‌خۆاردنی چه‌له‌بی خۆش بن.\nچه‌له‌بی که سه‌روکی کونگره‌ی نیشتمانی عێراق و ماوه‌یه‌ک له وه‌ڵاتی ئورده‌ن وه‌ک به‌رپرسی کاروباری بانکی ژیاوه، ئێستا زیاتر خۆی به شیعه‌ی عێراقی ئه‌زانی و سه‌ره‌ڕای ئه‌وه‌ی ئیمریکایه‌کانیش هه‌وڵی گرتنیان دا به تاوانی گه‌یاندنی زانیاری به ئێرانیه‌کان، هێشتا ناوبراو هه‌ر له مه‌یدان دایه و له‌وه ئه‌چی له داهاتوی عێراق دا پۆستێکی به‌رز وه‌رگرێ، ناوبراو به‌ر له چه‌ندین ساڵ له لایه‌ن دادگای به‌رزی ئورده‌نه‌وه تاوانبار کرا به‌وه‌ی که پاره‌یه‌کی زوری هه‌ڵلوشیوه و فێڵی له بانکی ناوه‌ندی ئورده‌نی کردوه، به‌ڵام چه‌له‌بی زیره‌کانه خۆی گه‌یانده ده‌زگای سیخۆڕی ئیمریکاێی و له‌گه‌ڵیان ڕێک که‌وت که سه‌باره‌ت به چه‌کی کۆمه‌ڵکۆژی عێراق زانیاریان بۆ کۆ کاته‌وه و هاوکات پێوه‌ندیشی به ده‌زگا سیخۆڕیه‌کانی ئینگیلزه‌وه گرت که سه‌باره‌ت به ئوپوزیسیونی عێراقی و چالاکیه سه‌ربازیه‌کانی ڕژیمی سه‌دام حسین زانیاریان بۆ کۆ کاته‌وه.\nچه‌له‌بی هاوکات بۆشایی نێوان ئوپۆزیسیونی عێراقی گواسته‌وه که ئه‌وکات هه‌رکامه و سه‌ر به لایه‌نێکی ده‌سه‌ڵاتدارانی ئێرانی بون و هێندێ لایه‌نیشیان ده‌رو و جێگایه‌کی وایان نه‌بوو کونگره‌ی نیشتمانی عێراقی گه‌ڵاڵه کرد و خۆشی بو به سه‌رۆکی و له شانسی چه‌له‌بیش حیزبه کوردیه‌کانی باشور وه‌ک یه‌کیه‌تی و پارتی له به‌شێکی سوتاوی نیوه ئازادی کوردستان دا ده‌سته‌و یه‌خه‌ی خۆ کۆژی بون و هیچ لایه‌نێکی کوردیشیان وه‌ک نێوبژیوان قه‌بوڵ نه‌ئه‌کرد، به‌ڵام له به‌رانبه‌ر بێگانه دا وه‌ک هه‌میشه سه‌ر له خۆار بون و هه‌ر بۆیه هیزه بێ که‌ڵکه‌کانی چه‌له‌بی بونه ده‌مڕاستی نێوان یه‌نه‌ک و په ده ک و به سه‌ر کورده‌وه بونه خاوه‌ن ده‌سه‌ڵات ...\nچه‌له‌بی که ڕوژانێکی دورو درێژ له کوردستان میوان بوه و زور ڕێزی لێ گیراوه و ئیمکاناتی بۆ فه‌راهه‌م کراوه پاش ڕوخانی سه‌دام حسین هه‌مان هه‌ڵوێسته‌کانی حیزبی به‌عسی عێراقی دوباره کرده‌وه و ئێستاشی له‌گه‌ڵ بێ ته‌نێا ده‌سه‌ڵاتی نیه ده‌نا نه کورد وه‌ک نه‌ته‌وه‌یه‌ک ئه‌ناسی و نه ئه‌نفال و هه‌ڵه‌بجه‌ی پێ قیزه‌ون و مه‌حکومه ...\nله کاتێک دا که پارله‌مانی کوردستان تازه‌که‌شی وه‌ک کۆنه‌که‌ی بێ که‌ڵک و مانا ده‌بێ و یه‌کیه‌تی و پارتی نه‌یان توانیوه له سه‌ر ساده‌ترین خاڵ واته کۆ بونه‌وه‌ی ئه‌و پارله‌مانه ڕێک بکه‌ون ، له کاتێک دا که هه‌لۆێستی شیعه و سونه و جه‌عفه‌ری و عه‌لاوی و چه‌له‌بی و زه‌رقاوی و سه‌دام و بن لادن سه‌باره‌ت به کورد وه‌ک یه‌که و له کاتێک دا که چاره‌نوسی کورد نادیار و کێشه‌ی که‌رکوک و خانه‌قین و جوگرافیای کوردستان نادیاره و له‌و کاته دا که کات به خێراێی له ده‌س کوردان ده‌ڕوا و هاوکات که یه‌کیه‌تی و پارتی کێشه‌کانیان ئه‌گاته لوتکه‌ی لێک دورکه‌وتنه‌وه و تۆران و کۆبونه‌وه چوڵ کردن، مام جه‌لال ڕوو له وه‌ڵاتی ئورده‌ن ئه‌کا و داوای به‌خشینی قاچاخچیه‌کی وه‌ک چه‌له‌بی ئه‌کات.\nمام جه‌لال ده‌بوایه داوای چاره‌نوسی ئه‌نفالکراوه‌کانی له ده‌وڵه‌تی ئوردن بکرادایه و ده‌بو داوای ژماره‌ی ئه‌و کچه ڕوسوره چاره ڕه‌شه کوردانه‌ی بکرادیه که زه‌مانی ده‌سه‌ڵاتی سه‌دام حسین وه‌ک پێشکه‌شی دراونه‌ته به‌رپرسانی ئورده‌نی و ده‌یان شتی دیکه که ڕاسته‌و ڕاست گرێدراوی کورد و کوردستان و به‌شداری ئورده‌نیه‌کانه...\nبه‌ڵام چونی جه‌عفه‌ری شیعه و سه‌روک وه‌زیرانی عێراق و هاوپه‌یمانی یه‌کیه‌تی و پارتی بۆ تورکیه ته‌واو پێچه‌وانه‌یه. جه‌عفه‌ری به نیازی سه‌رکوت کردنی کوردان و لاواز کردنی جوڵانه‌وه‌ی کوردی باکور یه‌که‌م هه‌نگاوی خۆی نا و دڵنێاشم پلانی دیاریکراوی بۆ که‌م کردنه‌وه‌ی ڕه‌وڵی کورد له عێراق دا هه‌یه و له‌گه‌ڵ تورکه‌کان له‌سه‌ری کۆکن.\nله کاتێک دا که جه‌عفه‌ری به بێ پشتگری کورد ته‌نێا یه‌ک ڕوژ ناتوانی نه‌ک سه‌روک وه‌زیر به‌ڵکو گسکده‌ری شه‌قامه‌کانی به‌غداش بێ ، ناتوانی زه‌رقاوی و جه‌ماعه‌ته‌که‌ی له عێراق دور بخاته‌وه و له به‌رانبه‌ر خۆ ته‌قاندنه‌وه‌ی عه‌ره‌به هاو ڕه‌گه‌زه‌کانی و سه‌ربڕین و تۆقاندنی گروپه توندڕه‌وه ئیسلامیه‌کان بێ ده‌سڵات و توقاوه و هیچی پێ ناکرێ هه‌ڕه‌شه‌ی له ناوبردنی هێزی پێشمه‌رگه‌ی باکوری کوردستان ئه‌کات و ئاماده‌یه له‌گه‌ڵ تورکیه‌دا هاوکار بێ به دژی تێروریست ، که‌چی هه‌م تورکیه تێروریستی ده‌وڵه‌تیه و هه‌م جه‌عفه‌ری تێرویستی ئیسلامی و هه‌م هه‌ردو لاش وه‌ک یه‌ک دژی کوردن.\nسه‌یر له‌وه دایه که جه‌عفه‌ری ده‌سه‌ڵاتی به‌سه‌ر بستێ له‌و ناوچانه‌دا نیه که هێزه‌کانی پارتیا کارکه‌رێن کوردستان، پ ک ک ی لێیه و هێچ ڕێزێکیش بۆ ده‌سه‌ڵاتی کوردی دانانێ و ئه‌وه‌ش نیشانه‌ی هه‌ڵۆێستی ناوبراوه سه‌باره‌ت به کورد و کوردستان ....\nمام جه‌لال له سه‌رفه‌ری خۆی دا هه‌وڵ ئه‌دا که عه‌ره‌به‌کان لێک نێزیک بکاته‌وه و به هێزیان بکات و جه‌عفه‌ری هاوپه‌یمانیشی به‌رنامه‌ی لێدانی کوردی پێیه و پیلانی ته‌فروتونا کردن هێزی گریلای کوردی و بن پێ کردنی سه‌روه‌ری نه‌ته‌وه‌ێی باشوری کوردستانی ئه‌گێڕێ.... له‌وه‌ش داخدار تر ئه‌وه‌یه که نه ده‌سه‌ڵاتی زه‌رد و نه ده‌سه‌ڵاتی سه‌وز له‌و باره‌وه هیچ هه‌ڵوێستێ ناگرن و سه‌ریان شۆڕ کردوه‌ته‌وه به سه‌ر نه‌خشه‌ی پاشقول لێک دان و ئاگایان له‌وه نیه که جه‌عفه‌ری چ به‌رنامه‌یه‌کی پڕ مه‌ترسی به ده‌سته‌وه‌یه...\nposted by خالید عه‌زیزی | 18:52


يادى سەروەری گەل شەهید وەفا جەعفەری سازمانی خه‌بات کوردستانی ئێران\nيادى سەروەری گەل شەهید وەفا جەعفەری\nگەلە بەشخوراو نیشتمانە بەش كراوەكەمان كە مەوادی تەمەنی خەباتی سوور و لە خوێن شەڵاڵی و بە بەرینایی بەرەی جەنگی دژی داگیركەری زۆردار، قوربانی دەدا و حەماسە دەخۆڵقێنێو هەر رۆژە لە شوێنێك و هەر دەمە بە چەشنێك تابڵۆی فیداكاری و شۆڕشگێری دەڕازێنێ و بە خوێنی ڕۆڵە نەبەز و قارەمانەكانی سەردێری زێرینی زیندوویی و كۆڵ نەدەری وخەباتگێری خۆی بە پێنووسی ئاگرین لە سەر تەتەلەی مێژووی خەباتی شێلگیری گەلان دەنووسێ. سازمانە خۆشەویستەكەمان كە نوێنەری رەسەن و راستی ئە گەلە نەبەزە نەوەستەیە كه لە قوربانیدان بەشێكی بەنرخ وبەر چاوی بەخشیوەو له ماوه‌ی خه‌باتی كۆڵنه‌دانه‌ی رۆڵه‌ی گه‌ڵیك به نرخ و شاگوڵی گەش و غونچەی تازە خەندەی خوێناوی زۆری كردۆتە دیاری بۆ گەلەكەی و مەجلیسی خەبات و شۆڕشی پێ بۆن خۆش و پڕ لە شەوق كردوە كە ئێمە لێرەدا تەنیا كوڕەكەمان بە نواندن و ناساندنی غونچەی تازە پشكووتو پڕبۆن و بەرامە دەكەین كە پەلكە ساوا و سوورەكانی تازە بە گێژە لولەی زۆرداری هەڵوەڕیوە، باسی شۆڕە لاوێكی قارەمان و بە ئیمان دەكەین كە ئەویش كاك وەفا جەعفەری كوری سەدیق خەڵكی ته‌مۆغه‌ی ناوچه‌ی سه‌قزه. شەهید وەفا جەعفەری لە ڕێكەوتی 15ی گەلاوێژی 1361 دا و لە تەمەنی 17 ساڵی دا هاتە ناو ریزی سازمان و لە ماوەی پێشمەرگایەتیی دا لە زۆربەی شەڕەكانی ناوچەی بۆكان و سەقز و بانە و سەردەشت دا بەشدار بوو وە بە ئازایەتی و لێزانی بەناوبانگ بوو وە لە رۆژی 11ی رێبەندانی 1364ی كۆچی خۆری، لە كاتێكدا له بنكه‌ی سه‌ركردایه‌تی سازمان له دێی سه‌راومیراوا له كوردستانی عێراق بۆ مه‌ئموریه‌ت ده‌چوو ماشینه‌كه‌یان كه‌وته سه‌ر مین كه له لایه‌ن خۆفرۆشانه‌وه داندرابۆوه. شه‌هید وه‌فا برای شه‌هیدی فه‌رمانده شه‌هید خه‌لیل جه‌عفه‌ری و ئامۆزای شه‌هید حه‌سه‌ن سالح زاده (حه‌سه‌ن بازوكایه) هه‌زاران سلاو له رۆحی شه‌هیدی قاره‌مان شه‌هید وه‌فا جه‌عفه‌ری و تێكرای شه‌هیدانی رێگه‌ی ئازادی.\n(( شەهیدان نامرن نەوە قارەمانەكانی، میدیا و كەیخەسرەون ))\nڕێکه‌وت: 2018-01-31 17:39:55


کوردیپێدیا - 01-03-2022\n📅 01-03-2022 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nلە تۆڕە کۆمەڵایەتییەکانەوە: 01-03-2022\n1. 👁 پرسەنامەی سەڵاحەدین بەهادین بۆ کۆچی دوایی زوبێدە سەعید، دایکی کۆسرەت رەسوڵ\n2. 👁 پرسەنامەی کەجەکە بۆ کۆچی دوایی زوبێدە سەعید، دایکی کۆسرەت رەسوڵ\n👌 ئەم بابەتە لەلایەن: (رۆژگار کەرکوکی)ەوە لە: Mar 2 2022 9:02AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (رۆژگار کەرکوکی)ەوە لە: Mar 2 2022 7:48AM باشترکراوە\n📷 فایلی وێنە 1.0.1 57 KB Mar 2 2022 7:48AM هاوڕێ باخەوان


لە پۆلی ١٢ چۆن سەرکەوتوبم.کێشەکان چین؟ئامۆژگاریەکان چین؟ | ZAnkoLine\nلە پۆلی ١٢ چۆن سەرکەوتوبم.کێشەکان چین؟ئامۆژگاریەکان چین؟\nپاش ڕێزو سڵاو..لەم نوسینەدا دەمەوێت بەزمانێکی سادە لەگەڵ پۆلی ١٢ ەکانی ئەمساڵدا ئاخاوتنێک ئەنجام بدەم و لەگەڵ ناخ و دەرونیاندا قسە بکەم.سەرەتا باسی ئاستەنگەکان دەکەم بە شێوەیەکی گشتی و پاشان باسی هۆکار ئەوجا باسی ڕێگاکانی چارەسەرو گەیشتن بەسەرکەوتن.\nگەرپرسیارت هەبوو بینێرە بۆ:\n← سەیریکە بەگەرەنتیەوە ژیانت دەگۆڕێت.\nسەیرترین ڕوداوی هاتوچۆ لەمێژووی مرۆڤایەتی →


ستاندار – پەڕە 517 – Standard Kurd\nفواد مەعسوم: کشانەوە لە پرۆسەی سیاسی عێراق تەنھا موزایەدەیە و کورد لە پڕۆسەی سیاسی ناکشێتەوە\nلەلایەن ستاندار Posted on ئازار 6, 2018 2318 جار بینراوە 0 سەرنج\nستانده‌ر دوای ئەوەی ھەندێ ھیزی سیاسی ھەرێم داوای کشانەوە و بایکۆتیان کرد لە حکومەتی عێراقی وەک ھەڵوێستێک لەدژی تێپەڕاندنی پڕۆژە یاسای بودجەی عێراق بەبێ کورد د. فواد مه‌عسوم سەرۆک کۆماری عێراق ڕایدەگێنێت کە ئەوە تەنھا موزایەدەیە و کورد لە پۆسەی سیاسی عێراق ناکشێتەوە. بەشێک لە چاودێران باس لەوەدەکەن کە ئەگەر بێتو کورد لەو ھەلومەرجە لە ...\nگۆڕان ھەڵوێستی خۆی لەبارەی بودجەی ٢٠١٨ی عێراق ئاشکرادەکات\nلەلایەن ستاندار Posted on ئازار 6, 2018 2185 جار بینراوە 0 سەرنج\nستاندەر پەرلەمانتارانی فراکسیۆنی گۆران لەپەرلەمانی کوردستان لە پرێس کۆنفرانسێک کە ئەمرۆ سێ شەممە لەبارەی پەسەند کردنی پرۆژەیاسای بودجەی عێراق بۆ ساڵی ٢٠١٨ رێکیان خستبو رایانگەیاند، پەسەندکردنی بودجەی عێراق بەو شێوەیە دەرەنجانی شکستی یەکێتی نیشتمانی کوردستان‌و پارتی دیموکراتی کوردستانە، پێشیان وایە حکومەتی ھەرێم لەروی داراییەوە بە رێکاری ھەڵەدا رۆشتوە. فراکسیۆنی گۆران رایدەگەیەنێت لەدوای ١٦ی ئۆکتۆبەری ساڵی ...\nمەسعود عبدالخالق: ئەو دەسەڵاتدارانەی ئێستا تەنھا دەتوانن دیفاع لەخۆیان و ئەو پارانە بکەن کەناردویانەتە دەرەوە\nلەلایەن ستاندار Posted on ئازار 6, 2018 2458 جار بینراوە 0 سەرنج\nستانده‌ر لەمیانی سیمینارێکدا کە ئۆفیسی ڕانیەی سەنتەری پەرەپێدانی لاوان و ڕایەڵەی مامۆستایانی ڕانیە بۆ مەسعود عبدالخالق نوسەر و چاودێری سیاسی سازییان کردبوو، ناوبراو پێگەی کوردی لە گۆڕانکارییەکانی خۆرھەڵاتی ناوەڕاست شیکردەوە. و ڕایگەیاند ناکرێت حزبەکانی دەسەڵات و ئەوانەی بەرگری لەگەل دەکەن بەیەک ئاست لەلایەن ھاوڵاتیانەوە سەیربکرێن، وە وتی ئێستا لەکوردستان دو بەرە دروست بووە بەرەیەکیان دەسەڵاتدارانن ...\nگەیشتنی بێزاری خەڵک بۆ ئاستی پەشیمانى لە ڕاپەرین\nلەلایەن ستاندار Posted on ئازار 5, 2018 2548 جار بینراوە 0 سەرنج\nبەشدار حەسەن چاوشین کورد لە دیرۆکی خۆیدا دووجار بەر لە ڕاپەڕین دەرفەتی بۆ ڕەخساوە حوکمڕانی خۆی بکات و حکومەت پێک بھێنی ، جاری یەکەم لەسەردەمی شێخ مەحمودی حەفیددا لەساڵی ۱۹۲۲ کە پێیان ووتوە (کابینە) بەڵام ئەم کابینەیە لە ساڵێ زیاتر دەوامی نەکردیە بەھۆی ھێرشی ئینگلیزەوە بۆ سەر کوردستان ، حکومەتەکەی شێخ محمود و کابینەکەی ڕوخاوە. ...\nکێ کۆمەلگای لێک ترازاند !\nلەلایەن ستاندار Posted on ئازار 5, 2018 1441 جار بینراوە 0 سەرنج\nنەجاد رەسول (پەرلەمان قازی حزبە ) لە ناوکۆمەلگای کوردی باشووردا ئینسانەکان بۆ کردنەوەی رۆژێکی نوێ بیر لە ساتەوەختێک دەکەنە کەتییایدا سات بەدوای ساتدا گشت ئەو بنەما رەمزی و دام دەزگایانەی باوەریان پێیان بوو لە ژیانیاندا بوونیان نەمێنێت رادەی پەژارەی و ئازار و دەردەسەریەکانی ناو کۆمەلگای کوردی تونتردەبن ،ساوای ئەزموونی کوردی و حوکمرانی ئێرە سیستەمێکی پر ...\nژینگەی ژنی کورد بە بەراورد لەگەڵ پێگەی سیاسی ئەمڕۆ … بە بۆنەی هەشتی مارسەوە\nلەلایەن ستاندار Posted on ئازار 5, 2018 1740 جار بینراوە 0 سەرنج\nد. مەدیحە سۆفی پێشەکی ئاوڕدانەوەیەك لە کەلێنە پڕ لە ژانەکانی ژنی کورد لە باشور، مەگەر تەنها بە تروسکایی بەرخودانی ڕۆژئاوا و سوێسکەکانی نێو سەنگەری مرۆڤایەتیەوە، تاریکستانەکەی کاڵ کاڵبێتەوە، باشورێك لە سەرەتای سەدەی بیست و یەكدا خاوەنی چەند هەزار کچی بە سەبایاکراو و چەندەها دایك و ژنی قوربانی بێت، بە ئاوڕدانەوەیەكی خێرا ناتوانرێ هەسارەیەك لە ...\nپارتی دیموكراتی كوردستان: ئەو کەسەی دەکرێتە پارێزگاری کەرکوک پێویستە خیانەت نەکاو لەخیانەتیش بەژدارنەبووبێ\nلەلایەن ستاندار Posted on ئازار 5, 2018 ئازار 5, 2018 2806 جار بینراوە 0 سەرنج\nستانده‌ر د. محمد خوڕشید بەرپرسی لقی سێ ی پارتی دیموکراتی کوردستان لە گفتوگۆیەکی لەگەڵ ڕادیۆی ڕووداو ڕایگەیاند کەوا مەرجی پارتی بۆ دیاریکردنی پارێزگاری نوێی کەرکوک ئەوەیە پێویستە ئەو کەسەی دەکرێتە پارێزگاری کەرکوک بە ڕێککەوتنی لایەنە سیاسیەکان بێت بەچاوپۆشین لەوەی یەکێتی بێت یان ھەر حزبێکی تر، وە پێویستە ئەو کەسە خیانەت نەکاو لەخیانەتیش بەژدار نەبووبێ. لەلایەکی ...\nمەسعود عەبدولخالق بەبۆنەی یادی ڕاپەرین: بەھەمو پیوەرێک کۆتایی بەو فۆرمە دەسەڵاتە ناشرینە ھاتوە\nلەلایەن ستاندار Posted on ئازار 5, 2018 3661 جار بینراوە 0 سەرنج\nستاندەر بەبۆنەی یادی ڕاپەرین مەسعود عەبدولخالق نوسەر و ڕوناکبیر ڕایدەگەیەنێت ڕاپەرین کۆتایی بە تیۆری (تەنھا شاخەکانی دۆستی کوردن)ھێنا ، وبزوتنەوەی کورد لەھەرچوارپارچە کەوتە قۆناغیکی تازەی خەبات (خەباتی مەدەنی وپیشمەرگایەتی) ، باقیەکەی تر بوە ماڵ وسامان بۆ تەبەقەیەکی گەندەل و ماڵویرانیش بۆ میللەت، بەھەمو پیوەرێکیش کۆتایی بەو فۆرمە دەسەلاتە ناشرینە ھاتوە. دەقی پەیامەکەی مەسعود عەبدولحالق بخوێنەوە ...\nلەلایەن ستاندار Posted on ئازار 4, 2018 1906 جار بینراوە 0 سەرنج\nڕەیچڵ ئەڤرەهام* وەرگێڕانی لە ئینگلیزییەوە: پەیڕەو ئەنوەر دوای ئەوەی نه‌تانیاهۆ مەیلی خۆی بۆ ڕێگریکردن لە ئێران لە دامەزراندنی بنکەیەکی هەمیشەیی لە سووریا ڕادەگەیەنێت، پێویستە ئەمریکا و ئیسڕائیل پشتگیریی کورد بکەن بۆ بەرپەرچدانەوەی ئێران. وا دەردەکەوێت لەم دوایییانەدا ئەمریکا و ئیسڕائیل سوور بن لەسەر بەرپەرچدانەوەی کۆماری ئیسلامیی ئێران. دوای ئەوەی ئێران فڕۆکەیەکی ئیسڕائیلی خستە خوارەوە، پێویستە ...\nبەھۆی بڕیارێکی عەبادی ئەگەری ئەوە ھەیە سەرۆکی حکومەت و جێگرەکەی ڕووبەروی دادگا بکرێنەوە\nلەلایەن ستاندار Posted on ئازار 4, 2018 7276 جار بینراوە 0 سەرنج\nستاندەر حەیدەر عەبادی سەرۆک وەزیرانی عێراق ڕایگەیاند لیژنەیەک پێکدەھێنن بۆ ئەوەی لە پرۆسەی ھەناردەکردنی نەوتی کەرکوک لە دوای ٢٠١٤ ەوە بکۆڵێتەوە لەلایەن حکومەتی ھەرێم، بۆ ئەوەی بزانرێت داھاتی ئەو نەوتەی لەو پارێزگایە دەرھێنراوە لەو ماوەیە چەندە و، چارەنوسی چی لێھاتوە. ئەوەش ئەگەری ئەوە دەھێنێتە پێش کە ئەگەر دەرکەوت داھاتی نەوتەکە دیار نیە سەرۆکی حکومەتی ھەرێم ...\nPage 1 … Page 516 Page 517 Page 518 … Page 658\nPosted on ئه‌یلول 28, 2020 0 1973


44 گوندی گه‌رمیان لەتاریکیدا دەسووتێن\nهاوڵاتی - دیمه‌ن ئیسماعیل\nکاتژمێر 12ى نیوه‌رۆ بوو، سه‌ید قادر پیاوه به‌ته‌مه‌نه‌کەی ناحیه‌ى ئاوه‌سپی له‌کێڵگە کشتوکاڵیەکەی گه‌ڕایه‌وه، رۆشتە لای تانکی ئاوی حەوشە خۆڵاویەکەیان و ده‌م و چاوى شۆردو دواتر له سێبه‌رى ماڵه‌که‌ى دا به‌هیلاکى دانیشت.\nسەید دەستێکی بە ناوچاوانی پڕ لە عارەقی ڕەشهەڵگەراویدا هێناو وتی «چاوه‌رێ ده‌بین خودا هه‌وایه‌کى فێنک هه‌ڵبکات تا که‌مێک فێنک ببینه‌وه".\n٤٤ گوندی سنوری گه‌رمیان تا ئێستا بێ کارەبان و بەم هۆیەشەوە زۆرێک لە دانیشتوانەکەی چۆڵیان کردوە. ئەگەرچی حکومه‌ت به‌ڵێنى راکێشانى کاره‌باى پێداون به‌ڵام تاوکو ئێستا کێشه‌که چاره‌سه‌ر نه‌کراوه.\nسه‌ید قادر، ته‌مه‌ن 70 ساڵ هێشتا دەیەوێت چەند ساڵێکی تریش بەرگەی بێ کارەبایی بگرێت، بەڵام وا دیارە هەڵکشانی تەمەنی یارمەتی نادات.\nسه‌ید قادر، وتى «ژیانمان زۆر سه‌خته به هیلاکى و ماندوبونى ده‌گه‌ڕێینه‌وه ماڵه‌وه به‌ڵام کاره‌بامان نیه، شه‌وان له ژێر په‌رده کوله ده‌خه‌وین، مۆلیده‌ى خۆمان به که‌مى ئیش پێده‌که‌ین شه‌وان ناگات به کاتژمێر 9 ده‌خه‌وین»\nوتیشى «سه‌یر کردنى ته‌له‌فزیۆنیش لاى ئێمه بوه به شتێکى نامۆ، سه‌لاجه‌شمان نیه بۆ په‌یداکردنى پارچه‌یه‌ک به‌فر ناچارین به‌یانیان روبکه‌ینه ئه‌و شارانه‌ى ده‌وروبه‌رو بازاڕ بکه‌ین»\nئه‌گه‌رچى چه‌ندین جار نوسراویان ئاراسته‌ى ئیداره‌ى گه‌رمیان کردوه به‌ڵام هه‌وڵه‌کانیان بێ ئه‌نجام بوه.\nسۆران داود، ته‌مه‌ن 38 ساڵ، پێشمه‌رگه‌یه، دانیشتوى گوندى قاسم ئاغایایە لە باشووری رۆژئاوای کەلار، ئەو گوندەش بێکارەبان لەکاتێکدا کەمتر لە ١٠ کیلۆمەتر دوورە لە قەزای کەلار ناوەندی ئیدارەی گەرمیان، کە بەڕێوەبەرایەتی گشتی کارەبای لێیەو ڕاستەوخۆ پەیوەندی بە وەزارەتی کارەباوە هەیە.\nباس له‌وه ده‌کات که ژیانى بژى و مه‌مره ده‌که‌ن، وتى «مۆلیده‌ى بچوکمان هه‌یه کارى پێده‌که‌ین، نیوه‌ڕوان 3 کاتژمێر کارى پێده‌که‌ین، شه‌وانیش 3 کاتژمێر دواتر ده‌یکوژێنینه‌وه«\nبه‌رده‌وام بوو وتى «هه‌موو رۆژێک له گه‌ڵ براکه‌م ده‌ڕۆین بۆ بازاڕى شارى که‌لار به‌فر (سەهۆڵ) ده‌کڕین، به‌هۆى که‌مى کاره‌باى مۆلیده‌که‌وه به‌فرگره‌که‌شمان به‌فر ناکات»\n«شه‌وانه له ژێر په‌رده کولله‌دا ده‌خه‌وین ژیانمان زۆر خراپه، ئه‌گه‌ر شه‌وان کزه‌یه‌ک هه‌ڵبکات فێنکمان بکاته‌وه جگه له‌وه هیچ هه‌واو موبه‌ڕیده‌شمان نیه«.\nگەرمیان بە گەرمترین ناوچەی کوردستان دادەنریت و لە هاویناندا پلەی گەرمیان سەرویی ٤٠ پلەی سەدیەوە زۆرجار دەگاتە ٥٠ پلەی سەدی، ئەوەش گەرمایەکی تاقەتپڕۆکێنە بەتایبەتی ئەگەر کارەبا نەبێت.\nقەزای کەلار بە سەرجەم ناحیەو گوندەکانیانەوە ژماره‌ى دانیشتوانه‌که‌ى دەگاتە نزیکه‌ى 300 هه‌زار که‌س، به‌پێى ئامارى به‌رێوه‌به‌رایه‌تى ئیداره‌ى گه‌رمیان له سنوره‌که‌دا به‌گشتى (411) گوند هه‌ن، (343) گوند ئاوه‌دان کراوه‌ته‌وه، (68) گوند چۆڵکراوی هه‌یه.\nسەرجەم ئەو گوندانە لە مەرگەساتی وێرانکاریی ئەنفالدا خاپورکران، هەندێک دوای راپەڕین بە شێوەیەکی ڕیژەیی ئاوەدان کرانەوە، بەڵام هێشتا دەیان گوندیان با خاپورکراوی و بەبێ ژیان ماونەتەوە.\nبه‌ڕێوه‌به‌رى گه‌رمیان باس له‌وه ده‌کات که قوباد تاله‌بانى جێگری سەرۆکی حکومەت ساڵی 2018 سه‌ردانى گونده‌کانى کردوه بڕیارى چاره‌سه‌رکردنى کێشه‌کانى داوه، بەڵام هێشتا جێبەجێ نەکراوە.\nسیامه‌ند محمد، وته‌بێژى به‌رێوه‌به‌رایه‌تى کاره‌باى گه‌رمیان بۆ هاوڵاتی وتى «تاکو ساڵى 2014 له‌کۆى 198 گوند تاوه‌کو ئێستا کاره‌با بۆ 154 گوند راکێشراوه‌و کێشه‌ى بێ کاره‌بایى چاره‌سه‌رکراوه«\nبه‌رده‌وام بو وتى «له‌ئێستادا 44 گوند کێشه‌ى هه‌یه به‌ڵام به‌هۆى نه‌بونى بودجه‌وه نه‌مانتوانیوه چاره‌سه‌رى بکه‌ین».\nسه‌باره‌ت به هه‌وڵه‌کانیان وتى «نوسراومان ئاراسته‌ى وه‌زاره‌ت کردوه، رەزامەندی بۆ ده‌رچوه کاتێک کێشه‌ى قه‌یرانى حکومه‌ت نه‌مێنێت بودجه‌ى بۆ ته‌خان ده‌که‌ن و کێشه‌کان چاره‌سه‌ر ده‌که‌ن»\nله‌به‌رامبه‌ر دا ئه‌ندامێک ئه‌نجومه‌نى پارێزگاى سلێمانى رونیکرده‌وه ساڵى 2018 قوباد تاله‌بانى به‌تایبه‌ت سه‌ردانى گونده‌کانى کردوه بریارى چارەسه‌رى داوه، وتی «به‌لام ته‌نیا قسه‌بوه«.\nکه‌ریم عەلی، ئه‌ندام ئه‌نجومه‌نى پارێزگاى سلێمانى له لیژنه‌ى وزه‌و سامانه سروشتیه‌کان بۆ هاولاتی وتى «پێش هه‌لبژاردنى سالى 2018 بریارى چاره‌سه‌ر کردن دراوه به‌لام به‌داخه‌وه ته‌نیا قسه‌بوه«\nوتیشى «تاوه‌کو ئێستا سێ جار نوسراومان ناردوه بۆ چاره‌سه‌رکردن و دابینکردنى ئه‌و بڕه بودجه‌یه که 4 ملیار دیناره بۆ چاره‌سه‌رى کێشه‌ى کاره‌باى ئه‌و 44 گونده، به‌داخه‌وه گوێیان بۆ نه‌گرتوین»\nهاوڵاتی په‌یوه‌ندى به «قوباد تاڵه‌بانی»و نوسینگەیەکەوە کرد، به‌ڵام وه‌ڵامى نه‌دایه‌وه، ئەوەش لەکاتێکدایە ئەمڕۆ وادەی پۆستەکەی لەکابینەی هەشتەم کۆتایی دێت و بەهەمان پۆست لە کابینەی نۆیەم دەستبەکاردەبێتەوە، بەڵام دانیشتوانی ئەو ٤٤ گوندە بەدیار بەڵێنەکەیەوە دەستووتێن.


هەوادارانی مەدرید داوای سزادانی سوارێز دەکەن بەهۆی سوکایەتیکردنی بە دادوەری یاری کلاسیکۆ\nهەوادارانی یانەی ڕیاڵ مه‌درید، هێرشێكی توندیان له دژی لویس سوارێزی هێرشبه‌ری ئۆرۆگوایی یانه‌ی بارسێلۆنای ئیسپانی ده‌ستپێكردووه و داوای سزدانی دەکەن.\nرۆژنامه‌كانی مه‌درید ڕایانگەیاندوە "له یاری كلاسیكۆدا سوارێز جوڵه‌یه‌كی ناشیرینی له به‌رامبه‌ر ماتیۆ لاهۆزی ناوبژیوان ئه‌نجامداوه، كه سه‌رپێچییه له یاسا و ده‌بێ سزا بدرێت".\nڕۆژنامە مه‌دریدییه‌كان ئاماژەیان بەوەداوە "پێویسته سوارێز بۆ 3 یاری سڕ بكرێت، چونكه پێشتر كریستیانۆ رۆناڵدۆ هه‌مان ئه‌و جوڵه‌یه‌ی به‌رامبه‌ر میگێل ئیزا گۆمێزی ناوبژیوان ئه‌نجامداوه و 3 یاری سڕ كراوه".\nئه‌و رۆژنامانه‌ی مه‌درید، ده‌ڵێن "ئه‌وكاته‌ی سێرخیۆ رامۆسی كاپتنی ریال مه‌درید پێی خۆی له‌سه‌ر پێی سوارێز دانا، ناوبژیوان ته‌نیا فاوڵی بۆ سوارێز گرت و چاوپۆشی له كارتی زه‌ردی دووه‌م بۆ رامۆس كرد، سوارێز وه‌ك گاڵته‌كردنێك به ناوبژیوان ده‌ستی خۆی له‌سه‌ر روومه‌تی دانا، كه ئه‌و جوڵه‌یه له یاسای یه‌كێتی تۆپی پێی ئیسپانیادا سزای له‌سه‌ره، چونكه سووكایه‌تیكردنه به ناوبژیوان".\nله وه‌رزی 2013 ـ 2014دا له یاری ریال مه‌درید و ئاتلێتیك بیلباو، له گه‌ڕی 22ی لالیكادا، رۆناڵدۆ له لایه‌ن گۆمێزی ناوبژیوان به كارتی سوور ده‌ركرا، ئه‌وكاته‌ی رۆناڵدۆ له رێگه‌وه بوو بۆ ده‌ره‌وه‌ی یاریگه، ئه‌و جوڵه‌یه‌ی له به‌رامبه‌ر ناوبژیوان ئه‌نجامدا و دواتر بڕیاری سڕكردن له 3 یارییدا به‌سه‌ر رۆناڵدۆدا سه‌پێنرا، به تۆمه‌تی سووكایه‌تیكردن به ناوبژیوان".


سۆلاف فه‌واخرچى شانازى به "شه‌قامى شیكاگۆ" ده‌كات\n:: AM:11:53:28/06/2020 \nسۆلاف فه‌واخرچى ئه‌كته‌رى به‌ناوبانگى سوورى شانازى به دوایین دراماى خۆى ده‌كات كه به ناوى "شه‌قامى شیكاگۆ" به‌منزیكانه بڵاو ده‌بێته‌وه، ئه‌و ژنه ئه‌كته‌ره له تویتێكدا هۆكارى شانازیكردنى به‌و درامایه ئاشكرا ده‌كات.\nماڵپه‌ڕى ئیلاف په‌یامێكى سۆلاف فه‌واخرچى بڵاو كردووه‌ته‌وه كه باس له دراماى "شه‌قامى شیكاگۆ" ده‌كات، بڕیار بوو ئه‌و درامایه له مانگى ره‌مه‌زانى رابردوو نمایش بكرێت، به‌ڵام به‌هۆى په‌تاى كۆرۆناوه بۆ مانگى داهاتوو دواخراوه.\nدراماى "شه‌قامى شیكاگۆ" له مانگى داهاتوو بڵاو ده‌كرێته‌وه\nدراماكه له ده‌رهێنانى محه‌مه‌د عه‌بدولعه‌زیزه، سۆلاف له‌باره‌ى دراماكه‌وه باسى له‌وه كردووه، له ژوورى ئه‌و كاره‌كته‌ره‌ى دراماكه كه سۆلاف رۆڵه‌كه‌ى ده‌بینى، وێنه‌یه‌كى ژنه نووسه‌رى سوورى ئیبتسام ئه‌دیب ده‌رده‌كه‌وێ، بۆیه شانازى به دراماكه ده‌كات.\nچونكه ئیبتسام ئه‌دیب دایكى سۆلاف بووه، بۆیه ئه‌و ئه‌كته‌ره باس له‌وه ده‌كات دایكى ئه‌و كاته‌ى له ژیان بووه له هه‌موو كاره‌كانى یاوه‌رى كردووه و له كاتى وێنه‌گرتن له شوێنه‌كه ئاماده بووه، ئێسته‌یش له‌م دراما نوێیه‌یش دایكى جارێكى تر ده‌رده‌كه‌وێت.\nسۆلاف له ساڵى 1977 له شارى لازقییه‌ى رۆژئاواى سووریا له‌دایك بووه و به‌شى شوێنه‌وارى كۆلیژى ئادابى خوێندووه و له ساڵى 1998 ده‌ستى به‌كارى نواندن كردووه و تا ئێسته‌یش به‌رده‌وامه.


ژەنراڵ حەفتەر بەبێ ڕێککەوتن مۆسکۆی جێهێشت – RojNews.News\nژەنراڵ حەفتەر بەبێ ڕێککەوتن مۆسکۆی جێهێشت\n24/02/2020 - 4:17:03 pm\nسێشەممە, 14 ينا 2020 – 11:00 ڕۆژنیوز – ناوەندی هەواڵەکان\nبڕیار بوو دوێنێ بە ئامادە بوونی خەلیفە حەفتەر، فەرماندەی سوپای نیشتمانی لیبیا و فایز سەراج، سەرۆک وەزیرانی دەوڵەتی هاوپەیمانی (تەرابلوس) لە لیبیا بە ناوبژیوانی کاربەدەستانی ڕوسیا لەسەر داوای ڤلادمیر پوتین، سەرۆک کۆماری ڕوسیا و ئەردۆغان سەرۆکی دەوڵەتی تورک، لەسەر کێشەکانی نێوان دانوستان بکەن.\nبەپێی ئاژانسەکانی ڕوسیا خەلیفە حەفتەر لەسەر ئەوەی هێزەکانی لە تەرابلوس بکشێتەوە ڕێکنەکەوتووە و ڕایگەیاندووە کە هێزەکانی لەوێ دەمێننەوە و ناکشێنەوە.\nلەسەر ئەو بابەتە سێرگی لاڤرۆف وەزیری دەرەوەی ڕوسیا لە کۆنگرەیەکی ڕۆژنامەنووسیدا ڕایگەیاند: نوێنەری دەوڵەتی هاوپەیمانی لیبیا ڕێککەوتنەکەی بۆ ئاگربەست واژۆ کردووە، بەڵام ژنراڵ حەفتەر ئامادە نەبووە ڕێککەوتنەکە واژۆ بکات و ڕایگەیاندووە کاتێکی زیاتری پێویستە بۆ تاووتوێ کردنی ئەو ڕێککەوتنە.\nئەمە لە کاتێکدایە کە لە ماوەی ڕابردوو هێزەکانی سوپای نیشتمانی لیبیا دوای کۆنترۆڵ کردنی شاری سرت، گەیشتوونەتە نزیک تەرابلوس و بە نیازن ئەو شارە کۆنترۆڵ بکەن.\nجێگەی ئاماژەیە دوای ڕووخانی دەوڵەتی موعەمەر قەزافی ئاڵۆزی و شەڕی ناوخۆ لە لیبیا دەستیپێکرد، لە ئێستادا لیبیا بووەتە دوو بەشەوە کە بەشێکی بچووکی بە دەست دەوڵەتی هاوپەیمانی لیبیاوەیە کە لەلایەن کۆمەڵگای نێودەوڵەتییەوە بە فەرمی دانیپێنراوە، بەڵام لەلایەن دەوڵەتی تورکەوە پاڵپشتی دەکرێت و زۆربەی چەکدارەکانیشی ئەندامی گروپە توندڕەوەکانن و تورکیاش لەم ماوەیە سەرباز و چەتەکانی بۆ پشتیوانییان ناردووەتە تەرابلوس، لە لایەکی دیکەوە بەشی هەرە گەورەی خاکی لیبیا لە ئێستادا لەژێر کۆنترۆڵی سوپای نیشتنمانی لیبیایە کە ناوەندەکەیان لە بنغازییە و لەلایەن ڕوسیا و میسرەوە پاڵپشتی دەکرێن.\nفستیڤاڵی ١٩ی تەمووز لە کۆبانێ دەستیپێکرد\nڕێکخراوێکی ژنان داوای دامەزراندنی پلاتفۆرم و کۆمیتەکانی هەرێمی دەکات


ئۆپـۆزسیۆنی سوریا ده‌ڵێت یه‌که‌م جاره ئه‌مه‌ریکا ڕاسته‌وخۆ کۆمه‌کی دارایی حکومه‌ته‌که‌ی ده‌کات\nسه‌رۆکی حکومه‌تی ئۆپـۆزسیۆنی سوریا ده‌ڵێت ئه‌مه‌ریکا بۆ یه‌که‌م جاره ڕاسته‌وخۆ کۆمه‌کی دارایی ده‌کات بۆ ئه‌نجامدانی پـرۆژه‌کانی خزمه‌تگوزاری له‌و ناوچانه‌ی له ژێر ده‌سـتی ئۆپـۆزسیۆندان.\nئه‌حمه‌د توعمه سه‌رۆکی حکومه‌ت دوێنێ سێشه‌ممه له کۆنگره‌یه‌کی ڕۆژنامه‌وانی له شاری غازی عه‌نتابی تورکیا ئه‌مه‌ی ڕاگه‌یاند و گوتی بڕه پاره‌که 6 ملیۆن دۆلاره که له چوارچێوه‌ی به‌رنامه‌ی "بالأخضر" دایه ، ئه‌وه‌ی له ناوه‌ڕاستی سـاڵی ڕابردوو دامه‌زرا بۆ پشـتیوانیکردن له حکومه‌تی کاتی سوریا و ئه‌نجومه‌نه خۆجێـیه‌کانی ناو ئه‌و وڵاته.\nهه‌روه‌ها ئه‌نس توعمه به‌ڕێوه‌به‌ری به‌رنامه‌ی "بالأخضر" له کۆنگره ڕۆژنامه‌وانیـیه‌که به‌شداریکرد و گوتی ئه‌م بڕه پاره‌یه له دوو به‌ش پـێـکهاتووه، به‌شی یه‌که‌م که 4.4 ملیۆن دۆلاره بۆ به‌ڕێوه‌به‌رایه‌تیـیه خزمه‌تگوزاریـیه‌کانی ناوچه‌کانی ئۆپـۆزسیۆنه که زۆربه‌یان له پارێزگای ئیدلیبی باکوری ڕۆژئاوای وڵاته‌که‌ن. گوتی به‌و پاره‌یه ئۆتۆمبیلی پاک و خاوێنی و ئامێر و که‌لوپه‌ل بۆ نانه‌واخانه‌کان ده‌کڕدرێن له‌گه‌ڵ جه‌نه‌ریته‌ری ئه‌لیکتریک و ترومپای ئاو و ئامێری دیکه‌ی بۆ شاره‌وانیـیه‌کان پـێویستن.\nبه‌شی دووه‌می پاره‌که که 1.6 ملیۆن دۆلاره، ده‌ڵێن بۆ به‌هێزکردنی به‌ڕێوه‌به‌رایه‌تیـیه‌کانی حکومه‌ته له‌گه‌ڵ ئه‌نجومه‌نه خۆجێـیه‌کان و هه‌روه‌ها دابه‌شکردنی خۆراک و دابینکردنی ئارد بۆ نانه‌واخانه‌کان و پـێداویسـتیـیه‌کانی خوێندن ده‌بێت.


🔬 بۆ یەکەمجار لە هەرێمی کوردستان دیاردەی دەگمەنی (ستوونی خۆر – Sun Pillar) دەبینریت علم\n👁 اێ بەخشە 7,356 گل سئرکریائە(دێینە)\nستوونی خۆر (Sun Pillar) یەکێکە لە دیاردە کەش و هەو [ فرەتر(ویشتر)... 👁] ✖ ✖ 1 0 ✔ 82% ✍ م.ب. 1-2-2016 8:38:47\n🔬 بۆچی وزەی نوێبۆوە گرنگە؟ علم\n👁 اێ بەخشە 4,315 گل سئرکریائە(دێینە)\nبۆچی وزەی نوێبۆوە گرنگە؟ وزەی نوێبۆوە گرنگە بەه [ فرەتر(ویشتر)... 👁] ✖ ✖ 0 0 ✔ 62% ✍ ر.ج.ئـ. 14-11-2015 6:02:28\n🔬 بەرزترین پلەکانی گەرمی تۆمارکراوی 02-02-2016ی شارەکانی هەرێمی کوردستان علم\nبەرێوەبەرایەتی گشتی کەشناسی و بومەلەرزەزانی هەرێم [ فرەتر(ویشتر)... 👁] ✖ ✖ 0 0 ✔ 66% ✍ م.ب. 2-2-2016 13:49:31\n🔬 بەشێوەیەکی ناوازە سەگەکانی خۆر لە ئاسمانی هەرێم دەردەکەوێت علم\nبەڕێوەبەرایەتی کەشناسی و بومەلەرزەزانی هەرێم بڵاوی [ فرەتر(ویشتر)... 👁] ✖ ✖ 4 0 ✔ 72% ✍ م.ب. 29-1-2016 8:34:51\n👁 اێ بەخشە 806 گل سئرکریائە(دێینە)\n👁 اێ بەخشە 688 گل سئرکریائە(دێینە)\n🔬 خۆراکە دەستکاریکراوەکان، رەفتاری تووشبووانی ئۆتیزم خراپتردەکەن علم\nپزیشکانی زانکۆی فلۆریدا رایدەگەیێنن منداڵانی تووشب [ فرەتر(ویشتر)... 👁] ✖ ✖ 0 0 ✔ 72% ✍ ج.ع.ئـ. 25-6-2019 10:55:54\n🔬 دڵە کزە چیە و چارەسەرەکانی چین علم\n...دڵە کزە هەبونی ئازارە لە سنگ و گەروی کەسەکەدا، [ فرەتر(ویشتر)... 👁] ✖ ✖ 0 0 ✔ 92% ✍ ج.ع.ئـ. 28-6-2019 19:49:49\n🔬 زیانەکانی خەوتنی زیاتر لە هەشت کاتژمێر علم\nتێکچوونی کاتەکانی خەوتن و کەمخەوی و زۆر خەوی کاریگ [ فرەتر(ویشتر)... 👁] ✖ ✖ ✖ 0 0 ✔ 82% ✍ ج.ع.ئـ. 29-6-2019 14:16:01


هه‌ڵبژاردن به‌هانه‌ی گه‌ل بوو بۆ سه‌رهه‌ڵدان له‌دژی ده‌سه‌ڵاتداری ئێران – Denegkan\nهه‌ڵبژاردن به‌هانه‌ی گه‌ل بوو بۆ سه‌رهه‌ڵدان له‌دژی ده‌سه‌ڵاتداری ئێران\nله‌پێش هه‌ڵبژاردننه‌كانی سه‌رۆككۆماری ئێران له 12/6/2009 تا ئێستا بۆچوون، شیمانه و ئه‌گه‌ری جیاواز له ئارادان، راسته له ئه‌نجامی هه‌ڵبژاردنه‌كاندا ئه‌حمه‌دی نه‌ژاد له‌به‌رامبه‌ر میر حسێن موسه‌وی سه‌ركه‌وت، به‌ڵام ئه‌وه ئه‌نجامی سه‌ر سندووقه‌كان بوو، ده‌رفه‌تی فێڵی زۆر هه‌بوو، به‌رای میر حسێن موسه‌وی زۆر لایه‌نی دیكه و زۆربه‌ی خه‌ڵكی ئێران ئه‌و ئه‌نجامانه راست نیین. به‌ڵام به رای ئه‌حمه‌دی نه‌ژاد و خامه‌نه‌یی ئه‌نجامه‌كان راستن و جیاوازیه‌كه‌ش یازده ملیۆنه.\nگه‌لی ئێران ئه‌م ناهه‌قییه په‌سه‌ند نه‌بوو له‌به‌رئه‌وه رژانه سه‌ر جاده‌كان داكۆكیان له ده‌نگه‌كانی خۆیان كرد و خاوه‌ن له ده‌نگه‌كانی خۆیان ده‌ركه‌وتن. ئه‌و خاوه‌ن ده‌ركه‌وتنه بوو به سه‌رهه‌ڵدان تا ده‌هات گه‌وره ده‌بوو هه‌موو شاره گه‌وره‌كانی ئێرانی گرته‌وه، به‌ڵام ده‌سه‌ڵات له‌به‌رامبه‌ر ئه‌و سه‌رهه‌ڵدانه خۆی پێ رانه‌گیراو موداخه‌له‌ی كرد. ئێستا له ناكۆكی نێوان نه‌ژادی و موسه‌وی تێپه‌ڕییوه و بووه به شه‌ڕی نێوان گه‌ل و ده‌سه‌ڵات. مه‌سه‌له‌ی هه‌ڵبژاردن نه‌ماوه بووه به سه‌رهه‌ڵدان و له ناوخۆی ئێراندا په‌نگ ده‌خواته‌وه.\nله‌به‌رئه‌وه‌ی ئه‌و سه‌رهه‌ڵدانه به‌شێوه‌یه‌كی باش پێشه‌نگایه‌تی بۆ ناكرێت، هێزێكی ئه‌وتۆ نییه پێشه‌نگایه‌تی بۆ بكات، ئه‌گه‌ری سه‌ركه‌وتنی ده‌سه‌ڵات زۆرتره.\nله‌و سه‌رهه‌ڵدانه‌دا ئه‌وه‌ی ده‌بینرێت فشاری ئیسلامی سیاسی ئاخوندی په‌سه‌ند ناكرێت، ژن پێشه‌نگایه‌تی بۆ سه‌رهه‌ڵدانه‌كان ده‌كات و سه‌رپۆشه‌كه‌ی فڕێ داوه و گولله‌ی به‌رده‌كه‌وێت، هاواری ئازادی ده‌كات. مه‌سه‌له‌ی هه‌ڵبژاردن و موسه‌وی له ئارادا نه‌ماوه، موسه‌وی ناتوانێت پێشه‌نگایه‌تی بۆ ئه‌و سه‌رهه‌ڵدانه‌كان بكات چونكه خۆی سیسته‌می ویلایه‌تی فه‌قێیی په‌سه‌نده و رابه‌رێكی ئیسلامی سیاسیه‌و به ساڵانه خزمه‌تی به‌و ده‌سه‌ڵات و حكومه‌ته كردووه بۆ خۆی په‌سه‌ندكراوی ویلایه‌تی فه‌قێیه.\nتوانای ئه‌و سه‌رهه‌ڵدانه ئه‌وه‌یه چه‌ند رۆژی دیكه به‌رده‌وام بكات. هه‌ژانێك له‌گه‌ڵ خۆی دروست بكات و له‌دژی ده‌نگی ئاخوند ده‌نگی گه‌لیش ده‌رده‌كه‌وێت. گه‌ل په‌یامی خۆیدا كه ناهه‌قی په‌سه‌ند ناكات، له‌به‌رامبه‌ر ئه‌و ده‌سه‌ڵاته و شێوازه‌كه‌ی ته‌حه‌مول ناكات. پێویستی به گۆڕان هه‌یه.\nلێدوانه ملیۆنییه‌كه‌ی خامنه‌یی واتای نیشاندانی هێزه ئه‌و ده‌یتوانی له ته‌له‌فزیۆنیشه‌وه لێدوان بدات پێویستیشی به‌وه نه‌بوو به گریانه‌وه بڵێت یازده ملیۆن جیاوازی هه‌بوو!!؟\nPrevious دیالۆگی ده‌سته‌کان….تابلۆی سامان قادر\nNext هه‌ڵبژاردنی سه‌رۆکی نوێی به‌ریتانیا …..


ته‌ها حه‌سه‌نیانی: له پاش هێرشه تیرۆریستیه‌کان، ئه‌مه‌ریکا زۆرتر له‌وه تێگه‌یشت که تیرۆر له هه‌رشوێنێک بێت ده‌توانێت مه‌ترسی بێت له‌سه‌ر ئاسایشی نه‌ته‌وه‌یی ته‌نا‌نه‌ت هی وڵاتێکی وه‌ک ئه‌مه‌ریکاش\nوڵاته یه‌کگرتووه‌کانی ئه‌مه‌ریکا یادی 10 ساڵه‌ی هێرشه تێرۆرستیه‌کانی 11ی سێپته‌مبه‌ری کرده‌وه که بوونه هۆی گیان له‌ده‌ستدانی 3000 که‌س و وا بۆ ما‌وه‌ی 10 سـاڵه وڵاته‌که له جه‌نگدایه. خه‌ڵکی سه‌رتانسه‌ری جیهانیش به خه‌مباریه‌وه یادی10هه‌مین ساڵیادی هێرشه تێرۆریستیه‌کانیان بۆ سه‌ر ئه‌مه‌ریکا کرده‌وه. سه‌باره‌ت به کاریگه‌ری ئه‌م هێرشانه به‌سه‌ر جیهان، هاوکارمان موعته‌به‌ر شێروانی گفتو گۆی له‌گه‌ڵ ڕۆژنامه‌وان و ئه‌ندامی ئه‌نجومه‌نی میدیا و ڕاگه‌یاندنی که‌مه نه‌ته‌وییه‌کان ته‌ها حه‌سه‌نیانی کردووه. ئه‌و ده‌ڵێت له پاش هێرشه تیرۆریستیه‌کان، ئه‌مه‌ریکا زۆرتر له‌وه تێگه‌یشت که تیرۆر له هه‌رشوێنێک بێت ده‌توانێت مه‌ترسی بێت له‌سه‌ر ئاسایشی نه‌ته‌وه‌یی هی ته‌نانه‌نه‌ت وڵاتێکی وه‌ک ئه‌مه‌ریکاش. ئه‌و ده‌ڵێت ئه‌و ئاڵو گۆڕیانه‌ی که له سیاسه‌تی ئه‌مه‌ریکا دا هاتنه پێش، ڕاست ۆ خۆ کاریگه‌ریان هه‌بووه له به‌دی هاتنی ئه‌و باره‌ێ ئێستا له ڕۆژهه‌ڵاتی ناوه‌ڕاست به به‌هاری عه‌ره‌ب ناسراوه.


رێڤەبەرێ گەشت و گوزارا زاخو ماستەر پلانا باژێرێ زاخو ئاشکەراکر -\nرێڤەبەرێ گەشت و گوزارا زاخو ماستەر پلانا باژێرێ زاخو ئاشکەراکر\nBy کوردپورتال on\t حوزه‌یران 23, 2013 دەنگوباس کوردستانی\nرێڤەبەرێ گەشت و گوزارا زاخو بو کوردپورتالی راگەهاند\nماستەر پلانەک باش ستاندارت بو دەڤەرا زاخو ھاتیە بەرھەڤکرن\nگەشت گوزار کەرتەکێ گرنگە بو ھەر وەلاتەکێ یان دەڤەرەکێ ل ڤی سەردەمی گەشت وگوزارێ رولەکێ کاریگەر ھەیە دگورەپانا ئابوریا نیڤدەولەتی دا بویە ئێک ژداھاتێ مەزن بو گیلەگ وەلاتان , ل سەر ئەڤی بابەتی مە فەر دیت دیدارەکێ دگەل رێڤەبەرێ رێڤەبەریا گەشت و گوزارا زاخو ( چیا ئەمین ) چەند پرسەکا ئاراستەی جەنابێ وی بکەین ,\nکوردپورتال :رێڤەبەریا رێڤەبەریا گەشت و گوزارا زاخو چ بەرنامەک ھەیە بو پێش ئیخستنا کەرتێ گوزاری ؟\nچیا : بو پێشڤەبرنا کەرتێ گەشت و گوزاری ل دەڤەرا زاخو رێڤەبەریا مە پروژێ ماستەرپلانەکا ستراتیجی و ستاندارت بەرھەڤکریە ئەڤ کارە دسێ قوناغادا دێ ھێن ئەنجامدان بەحس لقوناغا ئێکێ بکەین ,\nقوناغا ئێکێ تا سالا ٢٠١٥ کو سێ پروژین مەزن ستراتیجیە ئەڤ پروژە دێ ل گوندێ کەشان و شەرانشێ و بەرلیڤا خابیرێ زاخو بێت ئەڤ پروژە دێ مفایەکێ مەزن گەھینت خەلکێ دەڤەرا زاخو , ئەڤ پلانە بو ماوێ ٢٥ سالێن بیت ھاتیە دارشتن کو ژ٤٨ پروژان پێک دێت ھەمی پروژێن مفادارن ستراتیجیەنە ئەڤ پروژەن دقوناغێن بێتدا وێ بھێنە ئەنجام دان .\nکوردپورتال : – دانانا کریێن ھولێن داوەتا ل بن کۆنترولا ھەوەدایە، یان نە، ھوین ل سەر چ پێڤەر کریا وان دەست نیشان کن؟\nچیا : بەلێ ل بن چاڤدێریامەدانن کریا ھولان , لسەر ھولێ دمینت خزمەت ڤوزاریا ل وی جھی دھیت کرن جھەک گونجاو سەردەمیانە پێشکەفتی بێت ھول ژھولێ جیاوازە بو دانانا کریا وێ , ھەروەسا ئوتێل موتیل جھێن گوزارێ ل بن کونترولا مەدانە بو دانانا بھایێ میھڤانداری .\nکوردپورتال : ھین دشێن پێ وێ بودجا بو ھەوە دھێتە تەرخانکرن چ پروژان ئەنجام بدەن ؟\nچیا :بودجا گوزاری ھیش وەلێ نەھاتیە بشێن پروژێن مفادار پێ بھێن ئەنجامدان . بەلێ دێ باشتربێت ژبەرکوژ دەستەیا شارەوانی وگەشت و گوزار بو دەستەیا گەشت وگوزار ئەڤە دێ پتر خزمەتا کەت\nکوردپورتال: ژ بلی ڤان پروژین تە باس لێ کری چ پروژێن دن لبەردەستن کار لسەربکەن .\nچیا : دەینانا چەند توالەتان ل جھێن گوزاری ل دەڤەرا زاخو ھەروەسا چێکرنا کورنێشا تاخێ جھیان لبەر لێڤێن خابیری و ھەروەسا چێکرنا نافورەکا جوان ومودرێن ل تەنشت نەخوشخانا ژیان ل ناڤ وی باخچەیدا ب جوانترین شیوازسەردەمانە ئاڤێ بلند بکەت وھەروەسا دەوروبەرین پرا دەلال گورەپانا پرا دەلال ب ھەڤکاریا رێڤەبەریا شارەوانیا زاخو و رێڤەبەریا کارەبا زاخو ب روناھیەکا جوان بخەملینن ژبەرکو خەلکێ مە ب شەڤ قەستا پرا دەلال دکەت .\nکوردپورتال: بو ئاسان کرن و بەرچاڤ کرنا جھێن گوزاری ل دەڤەرا زاخو ھەوە چ ل بەرە ؟\nێیا : رێڤەبەریامە رابویە ب چێکرنا رێبەریان و ھەروەسا دانانا تابلویان ل سەر جادێن گشتی بو دیارکرنا جھێن گوزاری و ھەروەسا رێڤەبەریامە پروتوکولەک دگەل کومپانیێن ئایفون گالاکسی مورکریە بو دیارکرنا نەخشێ دەڤەرێ دەست نیشانکرنا جھێن گوزاری ب ریا تەلەفونێ.\nکوردپورتال : پێشینەیا گەشتیاری دێ کەنگی ھیت دان؟\nچیا :ھەمی قوناغین کاری مە دەربازکرین بو دانا پێشینەیا گەشت وگوزارێ ئەڤ پێشینەیە ب مەبلەغێ ٦٠ تا ٣٠٠ ملیون دینار دێ ھیت تەرخانکرن بو کەسی وەربگرت ب ئانەھیا خودێ ل نیزیک ئەڤ پێشینە دی کەڤت دبواری کارکرنیدا .


وتارنووسینیش هەروەک بەشەکانی تری ڕاگەیاندن، مەبەستی گەیاندنی پەیامە، جا ئەو پەیامە لەسەر کاغەز بێت یان بە شێوەی دیجیتاڵی. لێرەدا گرینگ ئەوەیە کە وتارنووس بتوانێت بە زمانێکی سادە و ڕەوان، هەروەها بە ڕەچاوکردنی بنەماکانی نووسین، هەوڵ بدات کورت و پوخت مەبەستەکانی خۆی بە خوێنەر (پەیاموەرگر) بگه‌یه‌نێت.\nوتارنووسی و کارتێکه‌ریی وتار له‌سه‌ر په‌یاموه‌رگر، مێژوویه‌کی دوورودرێژ‌ی هه‌یه. ئه‌ر‌ستۆ (384 ـ 322 پ ز) فه‌یله‌سووفی یۆنانی، یه‌که‌مین که‌س بووه له سه‌رده‌می خۆیدا به شێوه‌یه‌کی ڕێکوپێک، کاری له‌سه‌ر وتار و واتای وتار کردووه. توانایی و لێزانیی ئەرستۆ تەنیا بۆ زانست و زانیارییەکانی ناگەڕێتەوە، بەڵکو بۆ هونەری گەیاندنی پەیامەکانیش دەگەڕێتەوە. هەر ئەمەیش ئەوی لە فەیلەسووفەکانی سەردەمی خۆی جیا دەکردەوە. وتار، یان تێکست (دەق)، بابه‌تێکی سنووردارکراوه‌یه که له ئامرازه‌کانی ڕاگه‌یاندنی گشتیدا بڵاو ده‌کرێته‌وه. به ڕێگەی ئامرازی ڕاگه‌یاندنه‌وه‌یه، که وتارنووس په‌یوه‌ندی له‌گه‌ڵ په‌یاموه‌رگردا چێ ده‌کات. ده‌بێ هه‌وڵی سه‌ره‌کیی وتارنووس (په‌یامنێر) بۆ خوێنه‌ر (په‌یاموه‌رگر) ئه‌وه بێت که په‌یامه‌که‌ی کار له‌سه‌ر ئاوه‌ز و هه‌سته‌کانی خوێنه‌ر بکات و به‌دوای خۆیدا ڕای بکێشێت. له دۆخێکی وادایه، که وتارنووس سه‌رکه‌وتوو ده‌بێت. وتار، یان تێکست، ڕوو له په‌یاموه‌رگر (خوێنه‌ر، بینه‌ر و بیسه‌ر) ده‌کات، له‌به‌ر ئه‌وه، ئامانج لە ناردنی په‌یا‌م بۆ په‌یاموه‌رگر ئه‌وه‌یه، که تا چ ڕادده‌یه‌ک ناوه‌ڕۆکی په‌یامه‌که، کار له‌سه‌ر هزری خوێنه‌ر بکات. قۆناغه‌کانی وتارنووسین\nبۆ نووسین و هێنانه‌دیی به‌رهه‌می نووسین، هه‌ندێک قۆناغ پێویستن که ده‌بێ له کاتی نووسیندا ڕه‌چاویان بکه‌ین و بیانبڕین، هەروەها بیرۆکه‌ی پێ پۆلێن بکه‌ین و دوایی له چوارچێوه‌ی وتاردا گه‌ڵاڵه‌ی بکه‌ین.\nئه‌و قۆناغانه‌ی کە نووسینی وتارێک پێیدا ده‌رباز ده‌بێت، بریتین له: 1ـ فکر، پێویستی، ڕووداو، ده‌نگوباس و ...\n3ـ ڕێکوپێککردنی به‌ڵگه‌کان\n5ـ پێداچوونه‌وه یان (شوشتنه‌وه‌ی وتار)\nلە قۆناغی یەکەمدا، بوونی فکر، کێشه، پرس یان پێداویستییه‌کی سیاسی و کۆمه‌ڵایه‌تی بۆ نووسینی وتار، یه‌که‌مین پله‌یه له ڕه‌وتی به‌رهه‌مهێنانی نووسیندا. مه‌به‌ست له‌م کاره‌یش ئه‌وه‌یه، که وتارنووس هه‌وڵ ده‌دات بابه‌تێک ڕوون بکاته‌وه و بیگەیێنێت. له قۆناغی دووه‌مدا، هه‌وڵدان بۆ به‌ڵگه‌کۆکردنه‌وه‌یه که په‌یوه‌ندیی ڕاسته‌وخۆی به قۆناغی یه‌که‌مه‌وه (فکر، کێشه، پرس یان پێداویستییه‌کی سیاسی و کۆمه‌ڵایه‌تی) هه‌یه، که وتارنووس که‌ڵک له زانیارییه‌کانی خۆی وه‌رده‌گرێت. که‌ڵکوه‌رگرتن له کتێب، گۆڤار، ڕۆژنامه، ئینترنێت، هه‌روه‌ها وتووێژ له‌گه‌ڵ هاووڵاتیان، دامه‌زراوه مه‌ده‌نی و حکوومییە‌کانیش به‌شێکی دیکەی سه‌رچاوه‌ی زانیارین، که پێویسته وتارنووس که‌ڵکیان لێ وه‌رگرێت.\nله قۆناغی سێیه‌مدا، که ڕێکوپێککردنی به‌ڵگه‌کانه، پۆلێنکردنیان به گوێره‌ی ئه‌و گرنگی و بایه‌خه‌ی کە هه‌یانه، ڕێکوپێک و پله‌به‌ندی ده‌کرێن، هه‌روه‌ها پێویسته په‌یوه‌ندیی ئه‌قڵانی له نێوان به‌ڵگه‌کانیشدا ده‌ستنیشان بکرێن، که کام به‌ڵگه له کام شوێندا جێی بۆ ته‌رخان بکرێت، تا ڕه‌وتی نووسین ئاسان بکرێته‌وه.\nله قۆناغی چواره‌مدا، که نووسینه‌وه‌یه، داڕشتنی چوارچێوه‌ی وتار دیاری ده‌کرێت. فۆرمدان به گشت بابه‌ت و به‌ڵگه‌کان، قۆناغی نووسین و داڕشتنی سه‌ره‌تاییی وتاره. لێره‌دا قۆناغه‌کانی دووه‌م و سێیه‌م، باشترین که‌ره‌سه‌ن که وتارنووس ده‌بێ به‌وردی ڕه‌چاویان بکات، تا به‌رهه‌مێکی ساده و ڕه‌وان بێنێته کایه‌وه. له‌م قۆناغه‌دا ئه‌گه‌ری ئه‌وه هه‌یه، که به‌ڵگه‌کان که‌م یان لاواز بن. له دۆخێکی وادا، پێویسته جارێکی تر زانیاریی به‌پێزتر که په‌یوه‌ندییان به بابه‌ته‌که‌وه هه‌یه، کۆ بکرێنه‌وه.\nقۆناغی پێنجه‌م، پێداچوونه‌وه یان (شوشتنه‌وه‌ی وتار)ه. نووسه‌ر، ده‌بێ به‌وردی به نووسراوه‌که‌یدا بچێته‌وه. یان داوا له یه‌کێک له هاوکاره‌کانی بکات، تێڕوانینی خۆی سه‌باره‌ت به وتاره‌که ده‌رببڕێت. دەبێ به‌شێنه‌یییەوە به زمانی نووسین و ڕێزمان، ناوه‌ڕۆکی وتار، بژارکردن، ده‌ربڕینی په‌یام و خاڵبه‌ندیدا بچێته‌وه. ئه‌م به‌شه (شوشتنه‌وه‌ی وتار)یشی پێ ده‌گوترێت. له‌م قۆناغه‌ی کۆتاییدا، که کورت و چڕکردنه‌وه‌ی وتاره، ده‌بێ گرنگی به پاراویی زمان و ساده‌بوونی وتار بدرێت و بهوردی کاری له‌سه‌ر بکرێت، تا خوێنه‌ر بتوانێت بهسانایی له ناوه‌ڕۆکی په‌یامه‌که بگات. بینا و کۆ‌ڵه‌که‌کانی وتار\nدوای ئه‌وه‌ی کۆتایی به قۆناغه‌کانی وتارنووسین (ڕه‌وتی نووسین) هات، پێویسته پێو‌دانگی ڕۆژنامه‌وانی له نووسینی وتار یان تێکستدا ڕه‌چاو بکرێت. ئه‌م پێودانگه‌یش بۆ ئه‌وه‌یه سنوورێک له نێوان پێکهاته‌کانی وتار، که کۆڵه‌که‌کانی وتارن و وتاری له‌سه‌ر بینا ده‌کرێت، ده‌ستنیشان بکرێن. به ڕێگەی ئه‌م پێودانگه‌یه که خوێنه‌ر ده‌توانێت (سه‌ردێڕ، ده‌سپێک و تێکستی جووڵاو) لێک جیا بکاته‌وه و به‌سانایی له مه‌به‌ستی وتارنووس بگات. ئه‌م کاره ئه‌م ده‌رفه‌ته‌یش به خوێنه‌ر ده‌دات، که بزانێت تا چ ڕادده‌یه‌ک وتارنووس، شاره‌زای کاری نووسین و پێودانگه‌کانی ڕۆژنامه‌وانییه و ڕه‌چاویان ده‌کات. ڕه‌چاوکردن و جیاکردنه‌وه‌ی (سه‌ردێڕ، ده‌سپێک و تێکستی جووڵاو) لە لایه‌ن وتارنووسه‌وه له وتاردا، یارمه‌تیده‌ره بۆ ئەوەی که نووسه‌ر به‌سانایی بتوانێت وتاری کورت، ڕه‌وان و چڕ بنووسێت، هه‌روه‌ها مه‌به‌ستی خۆی له ناردنی په‌یامه‌که‌یدا به خوێنه‌ر بگه‌یێنێت. ڕه‌وان، ساده و کورتنووسین، سه‌ره‌کیترین هونه‌رن له وتارنووسیدا. پێویسته وتارنووس تا ئه‌و جێگایه‌ی کە ده‌توانێت، حه‌ز بۆ خوێندنه‌وه له خوێنه‌ردا دروست بکات، سه‌رنجی ڕابکێشێت و تا کۆتاییی وتاره‌که له‌گه‌ڵیدا بمێنێتەوە، هه‌روه‌ها ناوه‌ڕۆکی وتاره‌که‌یش له زه‌ینی خوێنه‌ردا بچەسپێت. له وه‌ها دۆخێکدایه، که وتارنووس توانیویه‌تی ئامانجی خۆی بپێکێت و سه‌رکه‌وتوو بێت.\nخاڵبه‌ندی له نووسیندا\nدانانی نیشانه‌کانی خاڵبه‌ندی له شوێنی پێویست و دروستنووسینی وشه‌کان، یارمه‌تیی خوێنه‌ر ده‌ده‌ن زوو تێ بگات. نیشانه‌کانی خاڵبه‌ندی له نووسیندا، بۆ دابه‌شکردنی تێکست له ڕووی سینتاکس و واتاوه به‌کار ده‌هێندرێن. "ئه‌رکی دابه‌شکردنی تێکست به‌سه‌ر ڕسته‌دا و ڕستەیش به‌سه‌ر پارچه‌ی جیاوازدا ئه‌و نیشانانه به‌جێ دێنن، که به ناوی نیشانه‌کانی خاڵبه‌ندییه‌وه ناسراون. نیشانه‌کانی خاڵبه‌ندی به‌ر له هه‌ر شتێک ده‌وری دابه‌شکردنی تێکست به‌سه‌ر ڕسته له ڕووی واتاوه ده‌بینن." کۆڵه‌که‌کانی وتار\nپۆلێنکردنی پێکهاته‌ی وتار، دوایین و سه‌ره‌کیترین قۆناغی نووسینی وتاره، که ده‌بێ ڕه‌چاو بکرێت. وتار، یان تێکست له کاتی ئاماده‌کردنی بۆ چاپ، به سه‌ر سێ چه‌مکدا دابه‌ش ده‌کرێن: 1ـ سه‌ردێڕ\n2ـ ده‌سپێک یان سه‌ره‌تا (Preamble -Ingress)\n3ـ تێکستی جووڵاو (Flowing text) یان (تێکستی نان)\nیه‌که‌مین به‌ش له وتاردا که سه‌رنجی خوێنه‌ر ڕاده‌کێشێت، سه‌ردێڕه. له ڕێی سه‌ردێڕه‌وه‌یه که خوێنه‌ر وتار ده‌بینێت و په‌یوه‌ندیی پێوه ده‌کات. سه‌ردێڕ، ڕۆڵی پێناسه‌ی وتاریش ده‌گێڕێت. سه‌ردێڕ، ده‌بێ تاڕادده‌یه‌کی به‌رچاو باس له ناوه‌ڕۆکی وتاریش بکات. سه‌ردێڕ که کۆپله‌یه‌کی کورته و له ناوه‌ڕۆک ده‌دوێت، پێویسته ئه‌و هێز و توانایه‌ی هه‌بێت که خوێنه‌ر به‌ره‌و لای خۆی ڕابکێشێت. سه‌ردێڕ، تێکستێکی سه‌ربه‌خۆیه که باس له په‌یامێک ده‌کات و پێویسته به ڕه‌نگی ڕه‌شتر و پیتی گه‌وره (زه‌ق و به‌رچاو) بنووسرێت.\nده‌سپێک یان سه‌ره‌تا (Ingress)\nدووه‌مین به‌ش له وتاردا، ده‌سپێک یان سه‌ره‌تایه که به شێوه‌یه‌کی کورت و چڕ، باس له ناوه‌ڕۆکی په‌یامی وتار ده‌کات و پێویسته به پیتی گه‌وره (زه‌ق و به‌رچاو) بنووسرێت و "چل تا پەنجا" وشە بێت. ئه‌م ده‌سپێکه، ده‌بێ کاکڵ و ناوه‌ڕۆکی وتار له‌خۆ بگرێت. به واتایه‌کی تر، ته‌واوی وتاره‌که، ده‌بێ به شێوه‌یه‌کی کورت و ڕه‌وان له ده‌سپێکدا گه‌ڵاڵه بکرێت. له ده‌سپێک یان لە سه‌ره‌تادایه، که خوێنه‌ر له ته‌واوی ناوه‌ڕۆک و په‌یامه‌که‌ی وتارنووس ده‌گات. ده‌سپێک، ده‌بێ زمانحاڵی وتار بێت.\nتێکستی جووڵاو (تێکستی نان)\nله‌سه‌رده‌می یۆنانی کۆن، هه‌روه‌ها له سه‌ده‌کانی ناوه‌ڕاستیشدا، نووسه‌ران خۆیان سه‌ردێڕ و ده‌سپێکی وتار، یان نووسراوه‌کانی خۆیانیان ده‌نووسی. له‌به‌ر ئه‌وه‌ی که وتار، یان تێکست له‌و سه‌رده‌مدا درێژ بووه، کرێکارانی پیتچن، به‌شی سێیه‌می وتار واته تێکستی جووڵاو (تێکستی نان)یان ده‌نووسی. ئه‌م کرێکارانه له بری هه‌ر سانتیمه‌ترێک کە ده‌یان نووسییه‌وه، دراویان له‌و نووسه‌رانه وه‌رده‌گرت. ئه‌م دراوه‌ی وه‌ریان ده‌گرت، به دراوی بژێوی (نان) بۆ خۆیان یان بۆ ماڵ و منداڵیان بوو. به‌ڵام له سه‌رده‌می ئێستادا به تێکستی جووڵاو ناوی ده‌رکردووه.\nهۆکاره‌کەیشی بۆ ئه‌مه ده‌گه‌ڕێته‌وه، یه‌که‌م: نووسه‌ر خۆی گشت بابه‌ته‌که (سه‌ردێڕ، ده‌سپێک و تێکستی نان) ده‌نووسێت. دووه‌م: ناواخنی به‌شی سێیه‌م له وتاردا (تێکستی نان) به هۆی ئه‌وه‌ی مه‌ودای نووسینی له دوو به‌شه‌که‌ی تر (سه‌ردێڕ و ده‌سپێک) زیاتره، گه‌لێک هۆکار، هاوکێشه و بۆچوون دێنه ناو بابه‌ته‌که‌وه، که ئه‌م هۆکارانه "تێکستی نان" وه‌کوو "تێکستی جووڵاو" لێ ده‌که‌ن. ڕۆڵ و ده‌وری تێکستی نان (تێکستی جووڵاو)، بریتییه له باس و شیکردنه‌وه‌ی ده‌سپێکی وتاره‌که. له‌م به‌شه‌دا، پێشینه‌ی ئه‌و بابه‌ته‌ی له ده‌سپێکدا هاتووه، شی ده‌کرێته‌وه. وتووێژ له‌گه‌ڵ که‌سایه‌تییه‌کان، باس له هاوکێشه و هۆکاره‌کان، هه‌روه‌ها بۆچوونی لایه‌نه جیاوازه‌کان و له کۆتاییدا، ده‌رە‌نجامی وتاره‌که، ناواخنی تێکستی جووڵاو یان بابه‌ته‌که‌ن. له‌م به‌شه‌دا به‌پێی ئه‌وه‌ی کۆمه‌ڵێک بابه‌تی جۆراوجۆر دێنه ناو وتارکه‌وه، هه‌روه‌ها مه‌یدانی نووسین له به‌راورد له‌گه‌ڵ (سه‌ردێڕ و ده‌سپێک)دا زیاتره، نووسه‌ر ئه‌و ده‌رفه‌ته‌ی ده‌بێت که به ده‌ستێکی ئاوه‌ڵاوه بابه‌ته‌که‌ی بنووسێت، به‌ڵام ده‌بێ ئه‌وه‌یشی له‌بیر نه‌چێت که خۆ له درێژدادڕی بپارێزێت.\nکارتێکه‌ریی وتار له‌سه‌ر خوێنه‌ر\nده‌بێ بۆ نووسه‌ری وتار، گه‌لێک گرینگ بێت که بابه‌ته‌که‌ی (په‌یام) کار له خوێنه‌ر (په‌یاموه‌رگر) بکات. حه‌ز بۆ خوێندنه‌وه لە لای خوێنه‌ر بخوڵقێنێ و وای لێ بکات به‌بێ ماندووبوون درێژه به خوێندنه‌وه بدات. وتارنووس، ده‌بێ له مه‌یدانی ئاوه‌ز (ئه‌قڵ) و بیرکردنه‌وه‌یشدا، په‌یاموه‌رگر چالاک بکات. له وتارنووسیندا، پێویسته که‌ڵک له زمانێکی ساده و ڕه‌وان وه‌ربگیرێت، ته‌نانه‌ت بابه‌ته‌که هه‌رچه‌ندە سه‌خت و ئاڵۆزیش بێت، په‌یام ده‌بێ ڕوون و ئاشکرا بێت. ئەگەر خوێنەران لە پەیامەکە (وتار) نەگەن، ئەوە کێشەی ئەوان نییە، بەڵکوو ئەوە گرفتی وتارنووسە کە نەیتوانیوە هزر و بۆچوونەکانی خۆی باش گەڵاڵە بکات و بە زمانێکی ڕەوان و "بێگرێ" بە خوێنەری بگه‌یێنێت.\n83 جار خوێندراوه‌ته‌وه | Saturday, August 1, 2020


بشێوی نانەوە هەوڵی نوێی باڵوێزخانەی ئەمریکا لە عێراق - Mehr News Agency\n19 gelawêjê 2019 - 11:38\nNews Code 27934\nئاژانسی هەواڵی مێهر، گرووپی نیودەوڵەتی-ڕامین حسێن ئابادیان: جووڵە دژبەرانەکانی ئەمریکا لە عێراق کۆتاییان بۆ نییە. لەم دواییەدا جووڵەگەلێک لە لایەن باڵوێزخانەی ئەمریکاوە لە بەغدا بینراوە کە باس لە پیلانڕێژی نوێی ئەو وڵاتە دژی عێراقە؛ پیلانگەلێک کە وادیارە خاڵی کۆتایی بۆ لەبەرچاو نەگیراوە.\nلەم دواییەدا هەژماری ئەمریکییەکانی ناو باڵوێزخانەی ئەمریکا لە تۆڕە کۆمەڵایەتییەکان لە عێراق پۆستگەلێکیان بڵاو کردووەتەوە کە هەر هەموویان دژی هێزە چەکدارەکانی عێراق بووە. لە ئەو پۆستانە وێڕای سووکایەتی بە هێزە چەکدارەکانی عێراق لە ئەوان وەکوو هێزی سەر بە لایەنێک و ناسەربەخۆ باس کراوە.\nئەم هەوڵەی باڵوێزخانەی ئەمریکا لە عێراق لە ڕاستیدا بە ئامانجی دروست کردنی دوو دەستەیی و چەند دەستەیی لە هێزە چەکدارە یەکگرتووەکانی عێراق ئەنجام دەبێت؛ ئەو هێزانەی کە بە گیان فیدایی تەواوەوە توانیان بە سەر تیرۆریزمی تەکفیری داعشدا زاڵ ببن و کۆتایی بهێنن بە دەسەڵاتدارییان بە سەر شوێنە ستراتیژیکەکاندا. ئامانجی سەرەکی و بنەڕەتی لە ئەو هەوڵانەی باڵوێزخانەی واشنتۆن لە بەغدا، لاواز کردنەوەی هێزە چەکدارەکانی عێراق و دروست کردنی بەستێن بۆ گەڕانەوەی دووبارەی داعش بۆ ئەو وڵاتەیە. ئەو باڵوێزخانە تەنانەت پێشینەی دەستێوەردان لە کاروباری ناوخۆیی عێراقیشی هەیە.\nبەڵام دەستێوەردانەکانی باڵوێزخانەی ئەمریکا لە کاروباری ناوخۆیی عێراق تەنانەت دەنگی ڕای گشتی ئەو وڵاتە و خەڵکیشی بەرز کردووەتەوە بە شێوەیەک کە بەردەوام بەڕێوە چوونی خۆپیشاندانی دژە دەوڵەتی لە شوێنە جیاجیاکانی ئەو وڵاتە دەبینین. بۆ نموونە، نزیک بە ٣ هەفتە لەمەوبەر بوو کە خەڵکی عێراق لە نەینەوا لە ئیدانە کردنی دەستێوەردانەکانی ئەمریکا دەستیان دایە خۆپیشاندانی بەربڵاوەوە. بەشدار بووانی ئەو خۆپیشاندانە وێءڕای وتنەوەی دروشمی دژە ئەمریکی داوای ڕاگرتنی دەستێوەردانەکانی باڵوێزخانەی واشنتۆن لە بەغدا لە کاروباری ناوخۆیی عێراقیان دەکرد.\nئەو هەوڵانەی باڵوێزخانەی ئەمریکا لە عێراق لە حاڵێکدایە کە لە کاتی هاتنە سەر دەسەڵاتی عادڵ عەبدولمەهدییەوە، ئەو وڵاتە لە درێژەی کەم کردنەوەی ئاڵۆزییە ناوچەییەکان هەوڵ دەدات؛ ئاڵۆزیگەلێک کە ئاکامی سیاسەتەکانی ئەمریکا و هەروەها هاوپەیمانە ڕۆژاوایی و عەرەبییەکەی، سەریان هەڵداوە.\nبەغدا پێی وایە کە بەردەوام بوونی ئاڵۆزییەکان بۆ تەواوی وڵاتانی ناوچەکە پاشهاتی نەرێنی بەدواوە دەبێت و هەر بۆیە لە هەلی جیاواز بۆ چارەسەری ئەو ئاڵۆزیانە کەڵک وەردەگرن. عادڵ عەبدولمەهدی سەرۆک وەزیرانی عێراقیش پێشتر لەم پێوەندییەدا وێڕای جەخت لە سەر پێویست بوونی کەم کردنەوەی ئاستی ئاڵۆزییەکان لە ناوچەکە، رایگەیاندبوو کە وڵاتەکەی لە هیچ هەوڵێک لە ئەو بوارە خۆی نابوێرێت و هەوڵ دەدات تا ئەو ئاڵۆزیانە کەم بکاتەوە.\nلە هەمان پێوەندیدا، سەید عەمار حەکیم ڕێبەری ڕەوتی حیکمەی نشتمانی عێراقیش لەم دواییەدا لە دیدار لە گەڵ متیو تولر باڵوێزی ئەمریکا لە بەغدا بە جەخت لە سەر کەم کردنەوەی ئاڵۆزییەکان لە ناوچەکە، نیسبەت بە پاشهاتی ئاڵۆزییەکان هۆشداریی دا و داوای هەوڵ بۆ دۆزینەوەی ڕێگاچارەی سیاسی بۆ چارەسەری کێشەکانی کرد.\nبەغدا بە باشی دەزانێت کە هۆکاری سەرەکی و بنەڕەتی ئاڵۆزییەکانی ئێستا لە ناوچەکە، زنجیرە هەوڵگەلێکن کە ئەمریکا ئەنجامی دەدات. هەر بۆیە، بەغدا هەوڵ دەدات تا بە بێ سەرەنج بە زنجیرە سیاسەتەکانی ئەمریکا، لە درێژەی کەم کردنەوەی ئاڵۆزییەکان لە ناوچەکە هەنگاو هەڵبگرێت؛ پرسێک کە بووەتە هۆی ئەوەی کە باڵوێزخانەی ئەمریکا بەغدا بۆ ڕێگری لە بەردەوام بوونی، هەوڵی بدات. ڕێک هەر بەو هۆکارەیە کە دەبینین هەژماری باڵوێزخانەی ئەمریکا لە عێراق لە تۆڕە کۆمەڵایەتییەکان پرسگەلێک بڵاو دەکەنەوە کە دەتوانێت بەستێن بۆ سەرهەڵدانی قەیران دروست بکات.\nلە ڕاستیدا بەرپرسانی عێراقی پێیان وایە کە هۆکارەکانی دروست کردنی قەیان لە ناوچەکە لەوانە ئەمریکا، عەرەبستان و ئیمارات ناتوانن خۆیان لە پاشهاتەکانی ئەو قەیرانانە دوور بکەنەوە. ئەوە بەو مانایەیە کە ئەگەر ئاگری قەیرانەکان لە سیاسەتە فرەخوازانەکانی ئەمریکاوە سەرچاوە بگرێت، ئەوان و هاوپەیمانەکانیان لە بڵێسەی ئاگری ئەو قەیرانانە دەسووتێن و ئەو جۆرە نییە کە تەنیا وڵاتانی تر تاوانی قەیرانەکان بدەن.\nهەر بۆیە، ئەوەی کە بەغدا- بە پێچەوانەی خواستی باڵوێزخانەی ئەمریکا لە عێراق- لە سەر جەختی هەیە، چارەسەری ئاڵۆزییەکانی ئێستا لە ناوچەکە لە ڕێاگ گفتوگۆ و دانوستانی سیاسییە؛ ڕێک ئەو شتەی کە ئەمریکییەکان لە گەڵی دژایەتیان هەیە چونکوو هەبوونی خۆیان لە ناوچەکە و هەروەها عێراق لە گرەوی ئاڵۆزی و ئاژاوە دەبینن. ئەگەر قەیران و ئاڵۆزی و ئاژاوەکان چارەسەر ببن، ئەمریکییەکان خۆیان بە باشی دەزانن کە بیانوویەکی تریان بۆ مانەوە لە ناوچەکە نییە. کەواتە واشنتۆن بە دوای ئەوەیە تا لە ڕێگای دروست کردنی قەیران و داخستنی ڕێگاکانی چارەسەری ئاشتیانەی ئاڵۆزییەکان لە ناوچەکە واتا گفتوگۆی سیاسی، بیانووی هەبوونی خۆیان لە ناوچەکە پاساو بدات.\nبە پێی ئەوەی کە باس کرا، هەوڵی ئەم دواییەی بەغدا لە دەستپێکردنی ڕەوتی ڕۆڵ گێری بۆ کەم کردنەوەی ئاستی ئاڵۆزییەکان لە ناوچەکە بۆ ئەمریکییەکان ناخۆش بووە و کەواتە ئەو وڵاتە، هەڵمەتێکی نوێی بۆ باڵوێزخانەی خۆی لە بەغدا لەبەرچاو گرتووە و ئەوەش، بڵاو کردنەوەی بیری هەڵە لە ڕێگای مێدیاکانەوە بۆ دروست کردنی ئاڵۆزییە، تا بەم شێوە بەرپرسانی عێراقی لە بەردەوام بوونی ئەو ڕێگا پاشگەز بکەنەوە.


گۆڕان له‌باره‌ی دوو جێگر بۆ سه‌رۆكی هه‌رێم مه‌رجێكی هه‌یه\nنزیکەی ھەفتەیەک زیاترە گفتوگۆی لایەنەکان بۆ رێكکەوتنی کۆتایی پێکھێنانی حکومەت وەستاوە، تائێستاش وادەی رێكکەوتن و سازان لە نێوان لایەنەکان بۆ پێکھێنانی حکومەت و ھەمواری یاسای سەرۆکایەتی ھەرێم نادیارە.\nپۆستی جێگری سەرۆکی ھەرێم بۆ کاروباری سەربازی بووەتە گرێکوێرەی رێکكەوتنی پارتی دیموكراتی كوردستان و یەکێتی نیشتمانی كوردستان. ئەمەش بە ھۆی رازی نەبوونی بزووتنه‌وه‌ی گۆڕان بۆ پێدانی ئەو پۆستە بە یەکێتی.\nپارتی دیموکراتی کوردستان و بزوتنەوەی گۆڕان نزیکەی 2 مانگە رێکكەوتوون له‌سه‌ر پێکھێنانی كابینه‌ی نوێی حكوومه‌ت، دواتر ٣ی ئەم مانگەش یەکێتی رایگەیاند، لەگەڵ پارتی لەسەر چوارچێوەیەکی گشتی رێكکەوتوون، بەڵام تائێستا نە بەرھەمی گفتوگۆکان دیارە نە بەرھەمی رێکكەوتنەکان.\nله‌و باره‌یه‌وه، سکرتێری مەکتەبی سیاسیی پارتی دیموكراتی كوردستان، رایگه‌یاند، دانوستان لەگەڵ لایەنەکان ھەیە و دەبێت یەکتر رازی بکەن.\nبە گوێره‌ی زانیارییەکانی کوردستان24، بزوتنەوەی گۆڕان بە مەرجێك رازییه پۆستی جێگری سەرۆکی ھەرێم بۆ کاروباری سەربازی زیاد بكرێت و بە یەکێتی بدرێت له به‌رامبه‌ردا پۆستی وەزارەتی پێشمەرگە به گۆڕان بدرێت.


كۆمەڵی ئیسلامی بۆ بارزانی: هەنگاوی یەكەم لەخۆتەوە دەست پێ بكە - ئاوێنه\n“وەڵامی داواكارییەكەی بارزانی دەداتەوە”\nكۆمەڵی ئیسلامی بۆ بارزانی: هەنگاوی یەكەم لەخۆتەوە دەست پێ بكە\nكۆمەڵی ئیسلامی كوردستان وەڵامی داواكارییەكەی مەسعود بارزانی بۆ كۆبونەوەی لایەنەكان دەداتەوە‌و رایدەگەیەنێت “هەنگاوی یەكەم لەخۆتەوە دەست پێ بكە”.\nئاوێنە: ئەمڕۆ (شەممە) كۆمەڵی ئیسلامی كوردستان لەرێگەی كارگێڕی ئەنجومەنی سیاسی حزبەكەیانەوە وەڵامی داواكارییەكەی مەسعود بارزانی بۆ كۆبونەوەی لایەنەكان دەداتەوە‌و رایدەگەیەنێت “هەنگاوی یەكەم لەخۆتەوە دەست پێ بكە”.\nمحەمەد حەكیم كارگێڕی ئەنجومەنی سیاسی كۆمەڵی ئیسلامی كوردستان لەهەژماری خۆی لەتۆڕی كۆمەڵایەتی فەیسبوك رایدەگەیەنێت “كۆدەنگی لایەنەكان چۆن دروست دەبێت، ئەگەر پەرلەمان كارا نەكرێتەوە، با پەرلەمان كارا بكرێتەوە‌و هەنگاوی یەكەمیش لەخۆتەوە دەست پێ بكە”.\nهەروەها هاتوە “بۆ دەستپێشخەری ناكەیت‌و بۆ مێژو كۆتایی بەم چەقبەستوەی هەرێمی كورستان بهێنێت و با پەرلەمان كارابكرێتەوە‌و كێشەكان چارەسەركرێن”.\nدەشڵێ “ئەگەر پرسی ریفراندۆم‌و سەربەخۆیی گشتی بێت‌و كۆدەنگی لایەنەكانی بوێت، ئەوە كۆدەنگی چۆن دروست دەبێت، ئەگەر ئەو هەنگاوە نەنرێت، كە مەبەست لێی كاراكردنەوەی پەرلەمانی كوردستان‌و چارەسەری كێشەكانە”.\nهەروەها دەڵێت “ئەگەر دەرفەتی باشمان بۆ هاتوەتە پێش‌و ناكرێت بیكەینە قوربانی ململانێی ناوخۆیی، بۆ هەنگاوی یەكەم لەتۆوە نەبێت؟”.\nتاگەکان: كۆمه‌ڵی ئیسلامی كوردستان، محه‌مه‌د حه‌كیم، مه‌سعود بارزانی،


پێناسەیەک لە سەر ڕەگەزپەرستی، ئەمەریکا و کەنەدا\nمەسعود هاشمی (بایزی)\nڕەگەزپەرستی مێژوویەکی درێژی لە کۆمەڵگای مرۆییدا هەیە کە بە یەکێک لە بنچینەکانی نادادپەروەری کۆمەڵگا پێناسە دەکرێت. کۆیلەداری و بازرگانی کردن بە مرۆڤەوە بەشی جیانەکراوەی مێژووی ئەمەریکایە. بەڵام با بە چاوێکی کۆمەڵناسانە سەیری دیاردەی ڕەگەزپەرستی بکەین، کە چییە و چۆن ڕاڤە دەکرێت؟ ڕەگەزپەرستی ئەنجامی دەمارگرژی و جیاوازی دانان لە نێوان گروپێک زیادەخواز و چەوسێنەر(زۆربەی جار زۆرینەکان) بە سەر خەڵک و گروپێکی تر کە زۆرجار کەمینەن، خۆ دەنوێنێ و لە سیستمێکی سەرمایەداریدا زۆرتر دەبینرێت. پێناسەی کەمینە لە کۆمەڵناسیدا بریتییە لەو پێناسەیە کە کەمینە خۆی بە خۆی یان زۆرینە پێی دەبەخشێت. هەروەها دەکرێت جیاوازبوونی نەتەوە یان کەلتوور (زمان، جل و بەرگ، چێشت کردن، باوەڕ) و زۆر جارێکیش ڕەنگی پێست و شێوازی ڕوخسار، پێوەری جیاوازییان بێت. ئەو خاڵانەی کە کەمینەیەکی پێ پێناسە دەکرێت:\n٢.هەست کردن بەوەی كە بەشێكیت لە دەستە یان كۆمەڵێكی تایبەتی مرۆیی\n٣.هەست کردن بەوەی كە ئەم گرووپ و كۆمەڵە جیاوازە لە تاقمەکانی دیکە\n٤. بوونی پێناسەی تایبەت بەو كۆمەڵە\n٥. حەز و هەست بەرانبەر بەو كۆمەڵە و هەڵبژاردنی ناوچەیەكی جیوگرافی بۆ ژیان، دەتوانێ لە شارێک یان خود گەڕەكێکیش بێت.\nلە ئوتاوای پایتەختی کەنەدا زیاتر ١٥٦ کەمینە و نزیک بە ٧٠ زمانی جیاواز، بوونی هەیە. یەک لە پێنجی خەلکی کەنەدی ئەوانەن کە بە زمانێکی جیا لە ئینگلیزی و فەرەنسی دەئاخڤن. تا پانزە ساڵێکی تر لە ٣٦% دانیشتوانی ئوتاوا ئەوانەن کە لەدەرەوەی کەنەدا لە دایک بوون. قبووڵ کردنی بوونی جیاوازی کەلتووری و نەتەویی، بە واتای بوونی مافێکی تایبەت نییە.\nهەرچەندە مێژووی ڕەگەزپەرستی بۆ ئەوروپا دەگەڕێتەوە، بەڵام هەنووکە لە خۆمان دەپرسین کە ئایا ئەمەریکاش کانگای ڕەگەزپەرستانە؟ لە بیرمان بێت ئەوانەی کە ئەمەریکایان داگیرکردووە ، هەرئەوانەن کە لە کیشوەری ئەورووپا هاتوون. ئایا لە یاسای ئەمەریکا ڕەگەزپەرستی ڕێگاپێدراوە؟ ئەی لە کەنەدا ڕەگەزپەرستی چۆن پێناسە دەکرێت؟ ئەم پرسیارانەمان لا دەوروژێنێت، ئەویش لە کاتێکدا کە ڕووداوی کوشتنی ئەمەریکییەکی ڕەنگین پێست ''جۆرج فڵۆید'' لە شاری مەنیاپۆلیس بە دەستی پولیسێکی سپی‌پێست، دەردی کۆرۆنای قووڵتر و لانکی دیموکراسی و ئازادی، تووشی قەیرانێکی نوێ کردەوە. بەڵام لە بەرانبەر ئەو توندوتیژییەی پۆلیس، خۆپیشاندەران تەنیا ڕەنگین پێستەکان نەبوون بەڵکو سپی پێستەکانیش بەشداری بەرچاویان هەبووە. تەنانەت هاوسەری ئەو پۆلیسەی کە تۆمەتبارە بە کوشتنی "فڵۆید"، بۆ هاودەنگی لە گەڵ خەڵک، لە مێردەکەی کە ڕەفتارێکی ڕەگەزپەرستانەی کردووە، جیا بوویەوە. لە ژێر گوشاری خۆپیشاندەراندا، ئەو پۆلیسەی کە جۆرج فڵۆیدی کوشت و هەروەها سێ پۆلیسەکەی تر لە لایەن دادگاوە، بە تاوانی کوشتن ڕووبەڕووی سزای قورس دەبنەوە. ترامپ لە بەرانبەر ئەم ڕووداوەدا ژیرانە هەڵسوکەوتی نەکرد، لە باتی هێورکردنەوەی وەزعەکە، بە هەڕەشەکردن، نەوتی بە سەر ئاگردا کرد. تەنانەت وەزیری بەرگریش پشتیوانی لەو هەڵسوکەوتەی ترامپ نەکرد. لە ئەمەریکا خەڵکی رەنگین پێست تووڕەن لەوەی کە مێژووی چەوساندنەوەیان دووبارە دەبێتەوە و زۆرێک ترامپ بە هۆکاری بە هێزبوونی گرووپە سپییە ڕەگەزپەرستەکان ( باڵادەستی سپی) دەزانن .بە تا یبەتی سەرەڕۆیی لە هەڵسوکەوتی پولیسی ئەمەریکا لە دژ بە ڕەشت پێستەکانی ئەمەریکا شتێکی تازە نییە. تەنانەت ئەم کاریگەرییە گەیشتووەتە کەنەداش، ڕاپۆرتێک لە کەناڵی سی بی سی کەنەدا ساڵێک دوای سەرکەوتنی ترامپ باس لە زیادکردنی هەستی ڕەگەزپەرەستی تا ئاستی ٦٠٠بەرانبەر لە شەقامی کەنەدا دەکات.\nهەر چەندە کۆیلەداری و ڕەگەزپەرستی بە گشتی لە یاسای ویلایەتە یەکگرتووەکانی ئەمەریکا کۆتایی هاتووە، بەڵام بیرۆکەی ڕەگەزپەرستی لە کەلتووری ئەمەریکادا لە نێو بیر و هزری ژمارەیەکی بەرچاو لە سپی پێستەکان بەدی دەکرێت. لە ئەمەریکا لە هەڵسوکەوتی ڕۆژانە ڕەگەزپەرستی بە تایبەتی بەرانبەر بە ڕەنگین پێستەکاندا دەبیسرێت و دەبینرێت و هەندێک جار بە ئاسانی هەست پێ دەکرێت. کۆمەڵناس ئاڕنۆڵد ڕەوز (١٩٥١) بڕوای وایە کە ڕەگەزپەرستی "باوەڕە” و تاک لە کەسانی تری کۆمەڵگا فێری دەبێت. زۆر جار هەڵسوکەوتەکانی کەسایەتییە سیاسی و دیارییەکان بە ئاشکرا بانگەشەی هەمان بیرۆکەی ڕەگەزپەرستی دەکەن. تەنانەت ئایینیش کەوتووەتە ژێر کاریگەری سیاسەت وهەر بۆیە لە ئەمەریکا ئایینی کریستیان، قەد بە کردار نەیتوانی بانگەشەکەری دادپەروەری و یەکسانی بێت و بگرە خۆی بەشێک لەو چەوساندنەوە باوەی وڵاتەکە بووە، تا ئەو ڕادەیە ئێستاش لە ئەمەریکا کەلیسای ڕەش پێستەکان لە سپی پێستەکان جیاوازە. هەر بۆیەش ''محەمەد عەلی کلەی'' کریستیانی بە ئایینی سپییەکان ناو دەبرد و هەر ئەوەش بوو کە ئایینی ئیسلامی هەڵبژارد. بەڵام بە پێچەوانەی بانگەشەی ئیسلام بۆ یەکسانی، ئایا ''محەمەد عەلی کلەی'' دەیزانی کە تا ئێستاش لە ناو موسڵماناندا و بە تایبەتی عەرەبی موسڵماندا جیاوازی لە نێوان ڕەش و سپی و نەتەوکانی غەیری عەرەبدا دەکرێت؟ نموونەی سودان و یان تەنانەت باشووری عێراق کە ڕەشپێستەکان بە (عبید) ناو دەبرێن و تا ئێستاش وەکوو دیاردەیەکی ئاسایی چاو لێ دەکرێت و زۆر باسی لێ نەکراوە! لە نێو موسڵماناندا ڕەگەزپەرستی تا ئێستاش هەیە و کورد دیاریترین قوربانی ئەم دیاردەیە. مەبەست ئەوەیە کە ئەگەر موسڵمانێکی ئەمەریکی وایزانێت کۆمەڵگای ئیسلامی بەریئە لە رەگەزپەرەستی تەنیا با سەردانی تورکیا بکات.\nلە ئەمەریکادا ، لە سەردەمی هەڵبژاردنی سەرۆک کۆمار کە ئۆباما ناوزەد کرابوو، هاوار و گازەندەی بەرەی ڕاست واتە کۆماریخوازەکان کە دژ بە ئۆباما بوون، ئەو هەستی ڕەگەزپەرستییە دەردەکەوت. سەرۆکی ئێستا، دوناڵد ترامپ، ئاڵنگاری ڕەسەن بوون، واتە ئەمەریکی بوونی ئۆباما دەبوونەوە، کە گوایە لە ئەمەریکا لە دایک نەبووە و بە پێی یاسای ئەو وڵاتە مافی سەرۆک کۆمار بوونی نییە. هەرچەندە ئەم یاسایە لە وڵاتێکی وەک کەنەدا هیچ پێوانەیەکی نییە، واتە لە کەنەدا بوون بە شارومەندی (سیتیزن) ئەو وڵاتە بەسە بۆ ئەوەی کە بتوانی خۆت بۆ بەرزترین پێگەی ئیداری ئەو وڵاتە، واتە سەرۆک وەزیران (ئەڵبەت "شاژن" تەنیا هێمایەکی ڕەمزییە) هەڵبژێریت. بۆ نموونە "ژان کرێتیەن" سەرۆک وەزیرانی ساڵانی نەوەدەکان، لە دایک بووی کەنەدا نەبوو، کەچی سەرۆک وەزیرێکی دیاری لە مێژووی کەنەدا هەژمار دەکرێت. هەروەها ئۆجاڵ دوسانج کە کرا بە سەرۆک وەزیرانی ئەیاڵەتی بی سی لە کەنەدا، بە ڕەگەز هیندی بوو و لە کەنەداش لە دایک نەبووە.\nبە هەموو ئەوانەی کە باس کرا لە ئەمەریکا و کەنەدا ڕەگەزپەرستی واتە ڕەیسیزم لە ڕوانگەی کۆمەڵناسیدا، لە سێ شێوەدا خۆ دەنوێنێ. یەکەم شاراوە ، دووهەم، ئیداری ، سێیەم، یاسایی و حقوقی لە خوێندنەوەی کۆمەڵناسیدا پێناسە دەکرێت.\n١. ڕگەزپەرستی شاراوە: لە هەڵسوکەوتی ڕۆژانەی تاکدا بە دی دەکرێت کە لە گفتوگۆیەکی کورتدا لەوانەیە هەست پێ بکرێت. ئەم هەست پێکردنە، لە کاتی کارکردندا زیاتر بەرچاو دەکەوێت، لە کاتێ مامەڵەی ڕۆژانەدا، لەوانەیە لەمرۆڤێکەوە بۆ مرۆڤێکی تر بگۆڕدرێت. زۆرجار لە فرۆشگایەکدا لەوانەیە فرۆشیارەکە زۆر بەگەرمی بە دەمی کەسێکی نامۆ و بێگانەوە نەیەت ، بەڵام کاتی لە گۆشەیەکەوە ئاوڕ دەدیتەوە، هەمان فرۆشیار لە گەڵ کەسێکیتر ڕووگەشترە، زۆرتر دەدوێت و زۆرتریش هاوکاری دەکات، کە ئەمانە لە خانەی ڕەیسیزمێکی شاراوە دا پێناسە دەکرێن.\n٢. ڕەگەزپەرستی ئیداری: ئەم چەشنە ڕەگەزپەرەستییە بریتییە لە هەڵسوکەوتی نائاگایانە یان ئانقەز و سیسماتیکی تاک یان دەزگا و کۆمپانییەک کە ڕەگەزپەرستی شاراوەی تیادا بە ئاشکراتر دەبینرێت. ئەگەر سەرنج درابێت و بەچاوکراوەیی چاودێری هەندێ دامودەزگا کرابێت، ئەم چەشنە ڕەگەزپەرستییە لە هەندێ دامودەزگا و کۆمپانییە ئەمەریکی و کەنەدییەکانیشدا بە دی دەکرێت. ماوەیەکی زۆر و تەنانەت ئێستاشی لە گەڵدابێ لە کەنەدا زۆربەی بەرپرسی دامودەزگا دەوڵەتییەکان و ئەهلییەکان خەڵکی سپی بوون."بی سی فێری" واتە دەزگای کەشتیڕانی کەنەدی لە ویلایەتی بریتش کۆڵۆمبیا کە حکومییە، زۆربەی کرێکارەکانی سپی بوون، کە ئەو ڕێژەیە دوای گازندەیەکی زۆر گۆڕانکاری بە سەرداهات. وێڕای پێشکەوتنی زۆر بۆ چەسپاندنی یەکسانی ، بەڵام ئەو خاڵە لاوازانە، لێرە و لەوێ هێشتا هەر بە دی دەکرێت. بە گشتی ئێستا لە کەنەدا، زۆرتر بیروڕای هاوبەشە کە خەڵکانێکی تایبەت بۆ مەرام و پلانێکی سیاسی و یان کۆمەڵایەتی کۆدەکاتەوە، کە دەتوانێ هەموو جۆرە خەڵکانێک پێکەوە گرێ بدات.\n٣. ڕەگەزپەرستی یاسایی: ئەم رەگەزپەرستییە لە چوارچیوەی یاسادا و بە ئانقەز جێگیر کراوە کە بریتییە لە پشت گوێ خستنی نەتەوەیەک یان ڕەگەزێک لە چوارچێوەی یاسای وڵاتدا. لە مێژووی کەنەدا زۆرجار باس لە بوونی هەندێ کەمینە (کە مێژوویەکی دوور و درێژیان لە سەر خاکی کەنەدا هەیە) نەکراوە و ڕۆژانە لە وانەی مێژووی زانکۆکاندا لە بەردەم خوێندکارێکی خۆجێیی نکۆڵی لە درکاندنی ڕاستی ڕووداوە مێژووییەکان کراوە. هێشتا بە ڕوونی لە مێژووی ئەمەریکادا و کەنەداشدا، دان بە داگیرکاری موڵکی خۆجێیییەکان واتە نەیتیڤەکان و ئەبۆریجناڵەکان ناکرێت و کەمتر باس لە هەژاری و چەوساندنەوەیان دەکرێت. تەنیا لە کارەساتی قوتابخانە شەوانەڕۆژییەکان بۆ منداڵانی خۆجێیی لە کەنەدا، کە بە تاوانێکی نوێ لە مێژووی ئەو وڵاتەدا هەژمار دەکرێت تا ساڵی ١٩٩٦ بەردەوام بوو، نزیک بە ٦ هەزار منداڵی خۆجێیی کە گوایە پەروەردەی ئایینی مەسیحی دەکران، لە ناو بران و تەنانەت حکومەتی کەنەدا دانی بە ئەو تاوانەدا نا و بە فەرمی داوای لێبوردنی کرد. ئبۆریجناڵەکان تەنانەت ئەو ستەمە بە جنێوسایدێکی کەلتووری دژ بە خۆیان لە لایەن حکومەتی کەنەداوە ناو دەبەن. سیستمی ڕەگەزنامە و باری شارستانی ئەمەریکا بە ئاشکرا جیاوازی ڕەگەزی دەکات و پۆلێن کردنی کۆمەڵگای ئەمەریکا لە سەر ڕەنگی پێست و ڕەگەز دانراوە. پێکهاتەی کۆمەڵگای ئەمەریکا لە سەر بنەمای ڕەگەز و نەتەوە لە پێناسە دەوڵەتییەکاندا پێناسە دەکرێت، و بریتییە لە سپی و ڕەشپێستی ئەمەریکی،هسپانیک(لاتین) ، رۆژهەڵاتی ناوەڕاستی (شایانی باسە خەڵکی رۆژهەڵاتی ناوەڕاست تا پێش ١١سپتامبەر، بە سپی پێناسە دەکران)، خۆجێیی ئالاسکایی، خۆجێیی هەوایی، ئاسیایی، هندی ئەمەریکی، چینی ئەمەریکی، ژاپۆنی ئەمەریکی..…\nسەیرە، بە ئیسپانییەکی ئەورووپی سپی دەگوترێت، لە حاڵێکدا کە ئیسپانییەکی ئەمەریکای لاتین کە لە بنەڕەتدا لە ئسپانیا هاتوون، بە هسپانیک پێناسە دەکرێت.هەر ئەم دەستەبەندییە وەکوو جیاوازی دانان بە شێوازێکی ناڕاستەوخۆ لە نێو شارومەندانی ئەمەریکادا پێناسە دەکرێت. ئەمە لە حاڵێکدایە کە بە پێی هەموارکراوی یاسای بنەڕەتی ئەمەریکا، کە لە ساڵی ١٨٧٥ پەسەند کراوە، هەموو ڕەگەز و نەتەوەکانی نێو ئەمەریکا لە بەردەم یاسادا یەکسانن. لە ساڵی ١٨٩٦ دادگای باڵای ئەمەریکا بڕیاری دا کە مافی یەکسان بە ڕەشپێست و سپی پێست بدرێت و ئەبێ دەوڵەت پێداویستی بەرانبەر بۆ هەر دوو ڕەگەز دابین بکات. تەنانەت وای لێهات کە رەنگین پێست بۆی نەبوو ئاودەسی سپییەکان بە کار بێنێت یان پێ بە نێو مەلوانگەی سپییەکاندا بنێت. ئەڵبەت ئەم جیاوازییانە لە دوای شەڕی دووهەمی جیهانییەوە کەمتر دەبووییەوە و ئەو سنووربەندییە ڕەسمییانە تا دەهات کەمڕەنگتر دەبوو، بەڵام لە هەڵسوو کەوتی خەڵکدا جیاوازییەکان هەر دەبینرا. ساڵی ٢٠٠١ لە جەکسونڤیلی فلۆریدا دەژیام، گەڕەکی سپی و ڕەشەکان لە یەک جیاواز بوون، گەرەکە ڕاقییەکان ئەو گەڕەکانە بوون کە کەمترین ڕەشپێستی تیادا دەژیا, تەنانەت دەگووترا خانووی فڵان گەڕەک زۆر گرانە، چونکە ڕەشپێستەکان تا ١٥یان ٢٠ ساڵیتر بەوێ ناگەن. لە ڕاستیدا، کاریگەری کوێلەداری هێشتا کاریگەری لە هەژارمانی خەڵکی ڕەشپێستی ئەمەریکیدا ماوە، ڕاسیسزمی شاراوە و ئیداری وەک پشکۆی بن خۆڵەمێش لە نێو کەلتووری هەندێ خەڵکی سپیشدا هەر ماوە، هەر بۆیە پولیسێکی سپی زۆربەی جاران بەرانبەر بە تایبەتی ڕەشپێستەکان بێبەزەیی و دەستناپاڕێزن.\n1 ئەوانەی کانی دەروێشی لێڵ دەکەن\n2 ناسەنتەری (لا مەرکەزی) رێگایەک بۆچەسپاندنی دیموکراسی


ئەمریكا سزای زیاتر بەسەر نەسروڵڵادا دەسەپێنێت – Knwe.org\nسەرەکی » دۆسێ » ئەمریكا سزای زیاتر بەسەر نەسروڵڵادا دەسەپێنێت\nشەڕی نێوان حزبوڵڵا و ئەمریكا\nوەزارەتی خەزێنەی ئەمریكایی، سزای زیاتر بەسەر حەسەن نەسروڵڵا ئەمینداری گشتی حزبوڵڵای لوبنانی و ژمارەیەك لە سەركردە دەركەوتووەكانی ئەو حزبەدا دەسەپێنێت.\nبەپێی بەیاننامەیەك كە لەلایەن وەزارەتی خەزێنەی ئەمریكایی لە ناوەڕاستی مانگی ئایاردا دەرچوو»سزاكان نەعیم قاسم جێگری نەسروڵڵا و ئیبراهیم ئەمین سەید سەرۆكی ئەنجومەنی سیاسی، و محەمەد یەزبك سەرۆكی دەستەی شەرعی، و حسێن خەلیل یاریدەدەری نەسروڵڵا بۆ كاروباری سیاسی، دەگرێتەوە.\nسزاكانی ئەمریكا لە مانگی شوباتی رابردوو، تۆڕی دارایی حزبوڵڵایان كردە ئامانج، و سزاكان بەسەر شەش كەسی حزبەكە و حەوت دامەزراوەی سەر بەو حزبەدا سەپێنرا.\n(بی بی سی)ی بریتانی لە زاری بەرپرسێكی باڵای كۆشكی سپییەوە بڵاویكردبۆوە، كە سزاكان بەشێكن لەو هەڵمەتەی كە حزبوڵڵا دەكاتە ئامانج بە مەبەستی كەمكردنەوەی هەژمونی ئێرانی كە ساڵانە نزیكەی 700 ملیۆن دۆلار دەبەخشێتە حزبەكە بۆ جێبەجێكردنی پرۆسە و چالاكییەكانی جیهاندا.\nپێشتر بەرپرسانی كۆشكی سپی باسیان لەوەكردبوو كە ئیدارەكەی ترەمپ دەیەوێت گۆڕانكاریی لە سیاسەتەكانی ولایەتە یەكگرتووەكاندا بكات بەرانبەر بە حزبوڵڵا، بەو واتایەی كە دەیەوێت دەستبەرداریی ئەو سیاسەتە میانڕەوانەیە ببێت كە پێشتر لە سەردەمی باراك ئۆباما سەرۆكی پێشوودا لە مامەڵەكردن لەگەڵ حزبەكەدا دەگیرایەبەر.\nرێكەوتنی ئەتۆمی لەگەڵ ئێران كە لە ساڵی 2015دا ئیمزاكرابوو، لەم ماوەیەی دواییدا ترەمپ پاشەكشەكردنی ولایەتە یەكگرتووەكانی لە رێكەوتنەكە راگەیاند.\nبازرگانی بە ماددە هۆشبەرەكان\nلە سەرەتای ئەمساڵدا، وەزارەتی دادی ئەمریكایی، تێیمێكی تایبەتی پێكهێنابوو بۆ لێكۆڵینەوە لە پەیوەندی حزبوڵڵا بە بازرگانی ماددە هۆشبەرەكان.\nتیمەكە وەك میدیاكانی خۆرئاوا ئاماژەیان پێكردبوو، پسپۆڕ و شارەزایانی شۆردنەوەی پارە و قاچاخچێتی بە ماددە هۆشبەرەكان و تیرۆر و تاوانی رێكخراوی، لەخۆدەگرت.\nتیمەكە چالاكییەكانی حزبوڵڵای كردبووە ئامانج لە كیشوەری ئەفریقا تا دەگاتە ئەمریكا ناوەند و باشوور، ئەمەش بەپێی وەزارەتی دادی ئەمریكایی.\nجیف سیشنز داواكاریی گشتی ئەمریكایی رایگەیاندبوو»تەواوی هەوڵەكانی خۆمان دەخەینەگەڕ بۆ نەهێشتنی ئەو مەترسسیانەی هەڕەشە لە هاوڵاتیانمان دەكەن لەلایەن رێكخراوە تیرۆریستییەكان ، و كار بۆ راگرتنی بازرگانی بە ماددە هۆشبەرەكان دەكەین».\nبە گوتەی سیشنز، تیمەكە رێگە لە گەیشتنی ئەو پارەیە دەگرێت كە بۆ رێكخراوە تیرۆریستییەكان و تۆڕەكانی قاچاخچێتی و بازرگانی بە ماددە هۆشبەرەكان دەچێت.\nئەم رێوشوێنە لە چوارچێوەی هەڵمەتی كەمكردنەوەی هەژموونی ئێرانیە لە ناوچەی خۆرهەڵاتی ناوەڕاست.\nبەردەوام ولایەتە یەكگرتووەكان و سعودیە و ئیسرائیل، هۆشداریی دەدەن لە هەڵكشانی هەژموونی حزبوڵڵا لە لوبنان و جیهاندا.\nبەرپرسێكی پێشوو لە وەزارەتی دارایی ئەمریكایی، هۆشداریی دابوو لە پرۆسەكانی قاچاخچێتی و شۆردنەوەی پارە كە بە گوتەی ئەو، بەدرێژایی ناوچەكان لە جیهاندا حزبوڵڵا قازانجیان لێدەكات.\nلیژنەی پەیوەندییەكانی دەرەوەش لە كۆنگرێسی ئەمریكایی رایگەیاندبوو، پرۆسەكانی بەڕێوەبردنی بنبڕكردنی ماددە هۆشبەرەكان و وەزارەتی دارایی، هەوڵدەدەن تۆڕەكانی بازرگانی سەر بە حزبوڵڵا لەبەریەك هەڵبوەشێنن، پێشتریش سەركەوتووبون لە دۆزینەوەی هەندێك لە سەرەداوەكان و دەستگیركردنی ژمارەیەك لە شوێنە جیاجیاكانی جیهان.\nبردنەوەی لە هەڵبژاردنەكان\nلە دوایین هەڵبژاردنی پەرلەمانی لە لوبنان، حزبوڵڵا توانی سەركەوتنێكی گەورە تۆمار بكات، ئەمەش بە بۆچوونی هەندێك هێندەی تر دۆخی ناوچەكە بەرەو ئاڵۆزبوون دەبات، بەڵام بە بۆچوونی تسڤی بارئیل نوسەری ئیسرائیل، شتەكە پێچەوانەیە و هێندەی حزبوڵڵا دڵخۆشە بەو بردنەوەیە، دەبێت ئیسرائیلیش هێندە دڵخۆش بێت.\nبارئیل لە وتارێكیدا كە لە بەرواری 7ی ئایاردا لە رۆژنامەی (هائاریتس)ی ئیسرائیلی بڵاویكردبۆوە، دەڵێت»سەقامگیریی لوبنان لە بەرژەوەندی ئیسرائیلە، وێڕای بردنەوەی حزبوڵڵای لوبنانی كە لەپێشوودا چەند جەنگێكی لە دژی ئیسرائیل بەرپاكرد».\nئەو نوسەرە ئیسرائیلیە پێیوایە، بوونی حزبوڵڵا یاریدەر بووە بۆ بەدیهێنانی «هاوسەنگییەكی رێگر» لەنێوان ئیسرائیل و لوبنان لە رابردوودا، هەر ئەو هاوسەنگییەشە بە بۆچوونی ئەو رێگربووە لە دووبارەبوونەوەی جەنگ لەنێوان ئەو دوو وڵاتە.\nبە گوتەی تسڤی بارئیل، حزبوڵڵا هێرش ناكاتە سەر ئیسرائیل، چونكە ترسی هەیە ژێرخانی مەدەنی لە لوبنان لەلایەن ئیسرائیلەوە بكرێتە ئامانج، بۆیە لوبنان چەند گەشەكردن بەخۆوە ببینێت، هێندە بەرپەرچدانەوەی ئیسرائیلی بۆ حزبوڵڵا زیاتر دەبێت، و حزبەكە ترسی زیاتر بۆ دروست دەبێت بەرانبەر بەوەی ژێرخانی لوبنان لەلایەن ئیسرائیلەوە بكرێتە ئامانج.\nئەو نوسەرە ئیسرائیلیە دەڵێت»كۆتایی هەڵبژاردنەكان سەرەتای دەستپێكردنی شەڕی سیاسیە، بردنەوەی حزبوڵڵا لە لوبنان ناكرێت بە بردنەوەی ئێران و دۆڕانی سعودیە لە لوبنان لێكدانەوەی بۆ بكرێت.\nلە دوایین هەڵبژاردنی لوبناندا كە رێژەی بەشداریی تێیدا گەیشتە زیاتر لە 49%، حزبوڵڵا بردنەوەیەكی گەورەی بەدەستهێنا.


دەسەڵاتدارانی دادوەریی توركیا سزای بەكۆمەڵی سەدان كەس دەدەن، كە تۆمەتی بەشداریكردن لە كودەتاكەی چوار ساڵ لەمەوبەریان ئاراستەكراوە.\nبەگوێرەی راپۆرتێكی ئاژانسی ئەنادۆڵ، رۆژی پێنجشەممە، چوارەم دادگای باڵای تاوانەكان لە ئەنقەرە سزای هەتاهەتایی بەسەر چوار ئیمامی مزگەوتدا سەپاندوە، كە سەربە رەوتی "خزمەت"ی فەتحوڵڵا گولەن بون و تۆمەتی ئەوەیان دراوەتە پاڵ دەستیان لە كودەتاكەی 2016-دا هەبوە.\nهاوكات، 25 فڕۆكەوانی سەربازیی سزای هەتاهەتاییان بەسەردا سەپێنرا، كە فڕۆكەوانی فڕۆكەی جەنگیی F-16 بون، تۆمەتی ئەوانیش هەڵكوتانەسەر دامەزراوەكانی دەوڵەت بوە لە رۆژی كودەتاكەدا و هەوڵی كوشتنی رەجەب تەیب ئەردۆغانی سەرۆكی وڵاتەكەشیان داوە.\nبەشێوەیەكی گشتی، 475 كەس براونەتە بەردەمی دادگا و 337-یان سزای زیندانیكردنی هەتا هەتاییان بەهۆی كودەتاكەوە بۆ بڕدراوەتەوە. هەروەها 16 كەسی دیكەش وەك تۆمەتبار بەبێ ئامادەبونی خۆیان دادگایی كراون، یەكێك لەوانیش خودی فەتحوڵڵا گولەن-ە، كە لە ئەمریكا دادەنیشێت.\nحكومەتی توركیا بە سەرۆكایەتی پارتی داد و گەشەپێدان، رەوتی "خزمەت"ی فەتحوڵلا گولەن بەوە تۆمەتبار دەكات، كە لە 15ی تەمموزی ساڵی 2016دا هەوڵی كودەتای داوە و تێیدا زیاتر لە 250 كەس كوژراون، بەڵام هەوڵەكەیان شكستیهێنا و سەدان كەسیش لە سەرباز و پلەدارانی سەربازی و مەدەنی و كارمەندانی دەوڵەت دەستگیركران، لەلایەن دادگاشەوە سزای جۆراوشۆریان بۆ دەركرا.


سعودیه به‌ره‌و شانشینی عه‌ره‌بی سه‌لمانی \nشا سه‌لمان بن عه‌بدولعه‌زیز پادشای شانشینی عه‌ره‌بی سعودیه، شازاده محه‌مه‌د بن نایفی له پۆسته‌كانی وه‌ك جێنشین و جێگری سه‌رۆكی ئه‌نجومه‌نی وه‌زیران و وه‌زیری ناوخۆ دوورخسته‌وه، له‌جێگه‌یدا كوڕه‌كه‌ی خۆی (محه‌مه‌د بن سه‌لمان)ی ده‌ستنیشان كرد، ئه‌وه‌ش به‌پێی راگه‌یاندێكی دیوانی شاهانه‌ی ئه‌و وڵاته كه 21ی حوزەیرانی 2017 بڵاوكرایه‌وه.\nبه‌پێی فه‌رمانێكی شا سه‌لمان بن عه‌بدولعه‌زیز، محه‌مه‌د بن نایف له سه‌ره‌تاوه له پۆستی جێنشینی لابرا، پاشان له پۆسته‌كانی جێگری سه‌رۆكی ئه‌نجومه‌نی وه‌زیران و وه‌زیری ناوخۆش دوورخرایه‌وه.\nهه‌ر به‌پێی فه‌رمانه شاهانه‌كه‌ی ئه‌و وڵاته، كوڕه‌كه‌ی شا سه‌لمان ( شازاده محه‌مه‌د بن سه‌لمان بن عه‌بدولعه‌زیز)ی ته‌مه‌ن 31 ساڵ، كرایه جێنشینی نوێی شانشینی عه‌ره‌بی سعودیه.\nبه‌پێی به‌یاننامه‌یه‌كیش كه له‌لایه‌ن ئاژانسی ده‌نگوباسی سعودیه‌وه بڵاوكرایه‌وه، ئه‌و فه‌رمانه دوای تاوتوێكردنی سیستمی بنه‌ڕه‌تی حوكمڕانی و پشتیوانی و پشتگیریی زۆرینه‌ی هه‌ره‌زۆری ده‌سته‌ی به‌یعه‌ت، بۆ هه‌ڵبژاردنی شازاده محه‌مه‌د بن سه‌لمان وه‌ك جێشنینی شاهانه، ده‌رچوو.\nبه دانانی محه‌مه‌د بن سه‌لمان به جێنشینی ئه‌و وڵاته، هه‌موو پێشبینییه‌كان له‌سه‌ر هێنانه‌كایه‌ی ئه‌و پیاوه بۆ ریزه‌كانی هه‌ره‌پێشه‌وه‌ی حوكمڕانی له سعودیه هاتنه‌دی، و به‌وپێیه‌ش ده‌كرێت بگوترێت له‌ئێستاوه سعودیه به‌ره‌و «شانشینی عه‌ره‌بی سه‌لمانی» رێده‌كات.\nدوورخستنه‌وه‌ی محه‌مه‌د بن نایف و «پیاوه‌كانی» له وه‌زاره‌تی ناوخۆ\nسه‌لمان نمر سه‌رۆكی پێكگه‌یشتنی كه‌نداو بۆ شرۆڤه‌ی سیاسی به ئاژانسی (فرانس 24)ی راگه‌یاندبوو:»سه‌رچاوه رۆژنامه‌وانییه‌كانی سعودیه ده‌ڵێن، له كۆی 34 ئه‌ندام له ده‌سته‌ی به‌یعه‌ت، 31 ئه‌ندامیان ره‌زامه‌ندییان له‌سه‌ر دانانی شازاده محه‌مه‌د بن سه‌لمان به جێنشین و دوورخستنه‌وه‌ی محه‌مه‌د بن نایف داوه له پۆستی جێنشینی».\nبه وته‌ی سلێمان نمر، شازاده عه‌بدولعه‌زیز بن سعود بن نایف كه برازای شازاده محه‌مه‌د بن نایفه، له‌بری محه‌مه‌دی مامی له پۆستی وه‌زیری ناوخۆی سعودیه‌دا دانراوه، سه‌رۆكی پێكگه‌یشتنی كه‌نداو بۆ شرۆڤه‌ی سیاسی باسی له‌وه‌شكردووه كه «عه‌بدولعه‌زیز پێشتر راوێژكاریی محه‌مه‌د بن نایف بووه»، به هه‌مان شێوه «عه‌بدولڕه‌حمان ربیعان، پیاوه به‌هێزه‌كه‌ی وه‌زاره‌تی ناوخۆ له پۆستی جێگری وه‌زیری ناوخۆ لابراوه كه یه‌كێك بووه له پیاوه‌كانی شازاده محه‌مه‌د بن نایف، و له بری ئه‌و پۆسته ربیعان وه‌ك راوێژكار له دیوانی شاهانه دانراوه»، نمر رونیشكردووته‌وه كه «پۆسته‌كان له دیوانی شاهانه، زۆربه‌یان وه‌ك رێزلێنانن و هیچی تر نین».\n«بڕیاره‌كه له‌ناكاو نه‌بوو، به‌ڵام زوو بوو»\nئه‌و شازاده لاوه كه پێشتر جێگره‌وه‌ی جێنشین بوو، له پۆستی جێگری سه‌رۆكی ئه‌نجومه‌نی وه‌زیران ده‌ستبه‌كار ده‌بێت له‌گه‌ڵ به‌رده‌وامبوون له پۆستی وه‌زیری به‌رگری، به هه‌مان شێوه ئه‌و ئه‌ركانه‌ی تر به‌ڕێوه‌ده‌بات كه پێشتر له‌ئه‌ستۆیدا بوو.\nسلێمان نمر ده‌ڵێت: «هه‌نگاوه‌كه بۆ چه‌ند مانگێك ده‌چێت چاوه‌ڕوانكراو بوو، چونكه زۆربه‌ی چاودێران و دیپلۆماسییه‌كان له شانشینی عه‌ره‌بی سعودیه، چاوه‌ڕوانی له‌سه‌ركارلابردنی شازاده نایف له پۆسته‌كه‌ی و دانانی (محه‌مه‌د بن سه‌لمان) خۆشه‌ویسترین كوڕی پادشای سعودیه‌یان ده‌كرد وه‌ك جێنشین».\nسلێمان نمر باس له‌وه‌ش ده‌كات كه «جێنشینی نوێ، له دوو ساڵی رابردوو، سه‌ركردایه‌تی كاروباره‌كانی كردووه له شانشینی عه‌ره‌بی سعودیه و كاریی بۆ فراوانكردنی هه‌ژموونی خۆی كردووه له حوكمڕانی و ده‌سه‌ڵاتدا له وڵات».\nئه‌و هه‌نگاوه به بۆچوونی چاودێرانی سعودیه، له ده‌ره‌نجامی ئه‌و ناكۆكیانه‌وه بوو كه خه‌ریكبوون له‌م ماوه‌یه‌ی دواییدا له‌نێوان پادشا و محه‌مه‌د بن نایفی جێنشین، وه‌ده‌رده‌كه‌وتن».\nنمر ده‌ڵێت» هەرچەندە ئه‌و بڕیاره له‌ناكاو نه‌بوو، به‌ڵام له‌ناكاوییه‌كه‌ی له‌وه‌دا بوو كه به‌زوویی ده‌كرا، چونكه هه‌ندێك پێیان وابوو، له‌م چه‌ند مانگه‌دا روونه‌دات و دوای سێ یان چوار مانگی تر بڕیاره‌كه دەربچێت، به‌ڵام به‌ده‌سته‌وه‌گرتنی كاروباره‌كان له سعودیه له‌لایه‌ن شازاده محه‌مه‌د بن نایف، بووه مایه‌ی ئه‌وه‌ی بڕیاره‌كه زوو بدرێت و محه‌مه‌د بن نایف دووربخرێته‌وه»، ئه‌و بڕیاره‌یشی به یه‌كه‌م «بڕیاری له‌وشێوه‌یه» وه‌سفكرد كه گۆڕانكاریی وه‌هایان له شانشینی عه‌ره‌بی سعودیه‌دا به‌دواداهاتبێت.\nشه‌ڕی ده‌سه‌ڵات: له گه‌رده‌لولی حه‌زمه‌وه له یه‌مه‌ن بۆ ته‌نگژه‌كانی قه‌ته‌ر\nله‌لایه‌كی تره‌وه ده‌ركه‌وتنی ناوی جێكره‌وه‌ی جێنشینی محه‌مه‌د بن نایف و گه‌یشتنی به پۆسته گرنگه‌كان له شانشینی عه‌ره‌بی سعودیه، پێشبینی كراو بوو بگاته ئه‌و قۆناغه به‌هێزانه له هێڵی سیاسی ئێستای وڵاته‌كه كه هاوكاته له‌گه‌ڵ گۆڕانكارییه ستراتیژییه‌كان له‌ناوچه‌كه كه گرنگترینیان، پچڕاندنی په‌یوه‌ندییه دیپلۆماسییه‌كانه.\nسلێمان نمر رونیده‌كاته‌وه»شازاده محه‌مه‌د بن سه‌لمان كه سه‌ركردایه‌تی دۆسێی سیاسه‌تی ده‌ره‌وه و سیاسه‌تی كه‌نداوی ده‌كرد له سعودیه، له‌و كه‌سانه‌یه كه پشتیوانی له هاندانی پچڕاندنی په‌یوه‌ندییه‌كان ده‌كرد له‌گه‌ڵ قه‌ته‌ر، به‌وه‌ش ناسراوه په‌یوه‌ندییه‌كی باشی له‌گه‌ڵ ئیمارات هه‌یه، بۆیه پێموایه هه‌ڵوێستی سعودیه، زیاتر توند ببێت له ته‌نگژه‌كان له‌گه‌ڵ قه‌ته‌ر».\nله‌لایه‌كی تره‌وه بۆ زیاتر له سێ ساڵ ده‌چێت، سعودیه سه‌ركردایه‌تی هاوپه‌یمانییه‌كی سه‌ربازی ده‌كات له یه‌مه‌ن، ئه‌و رووداوه‌ش جیابوونه‌وه له‌نێو خانه‌واده‌ی شاهانه‌دا ده‌خاته‌ڕوو.\nسایتی «الوگن»ی سعودیه له مانگی حوزه‌یرانی 2016 چه‌ند لێدوانێكی محه‌مه‌د بن نایف جێنشینی پێشووی بڵاوكردبۆوه كه ده‌ڵێت: «ئۆپه‌راسیۆنی حه‌زم له یه‌مه‌ن درێژه‌ی كێشا و پێشبینییه‌كانی تێپه‌ڕاند»، هه‌روه‌ها محه‌مه‌د بن نایف، ئاماده‌یی سه‌ركردایه‌تی سعودیه‌ی بۆ سازشكردن له‌پێناو هێنانه‌دی سه‌قامگیری و ئارامی له ناوچه‌كه ده‌ربڕیبوو، ئه‌وه‌ش به‌پێی ئه‌و لێدوانانه‌ی كه له‌و ده‌مه‌دا به‌ناوی ئه‌وه‌وه بڵاوكرانه‌وه. هه‌روه‌ها بن نایف، وڵاتانی تری هاوپه‌یمانییه‌كه‌ی به هۆكاریی یه‌كه‌م له‌قه‌ڵه‌مدابوو بۆ یه‌كلایی نه‌كردنه‌وه‌ی شه‌ڕی یه‌مه‌ن، به‌و هۆیه‌ی ئه‌ركه‌كانی سه‌رشانیان جێبه‌جێنه‌كردووه.\nسایتی «الوگن»، سه‌راپای ئه‌و لێدوانانه‌ی ره‌تكرده‌وه و ته‌ئكیدی له هاككردنی سایته‌كه كرده‌وه، به‌ڵام «هیچ كه‌سێك بڕوای به چیرۆكی هاككردنه‌كه نه‌كرد»، وه‌ك ئالان گریش رۆژنامه‌نوسی فه‌ره‌نسایی ئاماژه‌ی پێكردووه كه له دووتوێی وتارێكی شرۆڤه‌كاریدا له‌سه‌ره‌تای ساڵی 2017 بڵاوكرده‌وه و دۆخه‌كه‌ی وه‌ك «مشتومڕێكی ستراتیژی بۆ شاردنه‌وه‌ی شه‌ڕی ده‌سه‌ڵات» وه‌سفكردبوو.\nگریش ده‌ڵێت: «ئه‌وه‌ی به وردی له كاروباره‌كانی كه‌نداو و جیهانی عه‌ره‌بی وردببێته‌وه، ده‌گاته ئه‌و ئاكامه‌ی كه گه‌یشتنی شا سه‌لمان بن عه‌بدولعه‌زیز به كورسی ده‌سه‌ڵات له ساڵی 2015، هاوشان بوو، له‌گه‌ڵ هه‌ڵكشانی به‌هێزی محه‌مه‌د بن سه‌لمانی كوڕی كه له ته‌مه‌نی كه‌متر له 30 ساڵیدا وه‌ك وه‌زیری به‌رگری و پاشان وه‌ك جێگره‌وه‌ی جێنشین ده‌ستنیشانكرا».\nگریش له‌زاری به‌رپرسێكی میسرییه‌وه رایگه‌یاندووه»ئه‌و هه‌نگاوه خواستی شا سه‌لمان ده‌رده‌خات بۆ دامه‌زراندنی شانشینی عه‌ره‌بی «سه‌لمانی» له‌بری شانشینی عه‌ره‌بی سعودیه»، ئه‌ویش له‌ڕێی په‌راوێزكردنی محه‌مه‌د بن نایف و دوورخستنه‌وه‌ی.\nبە‌وشێوه‌یه، دۆسێی یه‌مه‌ن و چاكسازییه ئابورییه گرنگه‌كانی راده‌ستی محه‌مه‌د بن سه‌لمان كرد.\nشا سه‌لمان ریزبه‌ندی جێگره‌وه‌ی گۆڕی\nبه‌دانانی كوڕه‌كه‌ی به جێنشین، شا سه‌لمان به فه‌رمانێكی شاهانه، گۆڕانكاریی له ریزبه‌ندی جێگره‌وه‌دا كرد كه تاوه‌كو ئێستا ته‌نیا بۆ كوڕه‌كانی عه‌بدولعه‌زیز پادشای دامه‌زرێنه‌ر بوو، به‌وشێوه‌یه بواری خۆشكرد بۆ گواستنه‌وه‌ی حوكمڕانی بۆ نه‌وه‌ی دووه‌م.\nسلێمان نمر ئاماژه به فه‌رمانه نوێیه شاهانه‌كان ده‌كات كه «دانانی ژماره‌یه‌ك شازاده‌ی بچوك یان لاو له پۆسته جیاجیاكاندا له‌خۆده‌گرێت، له كونسوڵخانه‌كانی ئه‌ڵمانیا و ئیتاڵیا، و دانانی یه‌كێكیان له پۆستی یاریده‌ده‌ری سه‌رۆكی هه‌واڵگری، به‌و واتایه‌ی كه نه‌وه‌ی دووه‌م به‌و پۆستانه له‌نێو شانشینی عه‌ره‌بی سعودیه‌دا رازیكران».\nوه‌ك نمر باسی ده‌كات «هه‌موو ئه‌وانه ئاماژه‌ن بۆ ئه‌وه‌ی كه شازاده محه‌مه‌د بن سه‌لمان، كار بۆ رازیكردنی شازارده لاوه‌كان ده‌كات، شازاده گه‌وره‌كانیش تائێستا ده‌رنه‌كه‌وتووه هه‌ڵوێستیان چۆن ده‌بێت، به‌ڵام واپێده‌چێت به دانانی كوڕ و كوڕه‌زاكانیان له پۆسته‌كانی نێو سعودیه، بێده‌نگ ببن به‌رانبه‌ر به‌و رووداوانه‌ی رووده‌ده‌ن». بۆیه پێده‌چێت ئه‌و «ئاڵوگۆڕه» بێده‌نگه ببێته رێخۆشكه‌ر بۆ ئه‌وه‌ی شانشینی عه‌ره‌بی سعودیه به‌ره‌و شانشینی سه‌لمانی رێبكات.\nله‌لایه‌كی تره‌وه، به‌پێی پێشنیارێكی دزه‌پێكراوبێت كه له‌لایه‌ن گه‌وره شازاده‌كانی (ئال سعود)ه‌وه بۆ شا سه‌لمان پێشكه‌ش كراوه، ئه‌و شازادانه ناڕه‌زاییان به‌رانبه‌ر به لابردنی محه‌مه‌د بن نایف بن عه‌بدولعه‌زیز له پۆستی جێنشین و دانانی محمه‌د بن سه‌لمان له‌جێگه‌یدا ده‌ربڕیوه.\nهه‌فته‌ی رابردوو، شا سه‌لمان بن عه‌بدولعه‌زیز پادشای سعودیه، محه‌مه‌د بن نایفی جێنشینی شاهانه‌ی له پۆسته‌كه‌ی ده‌كرد و محه‌مه‌دی كوڕی له جێگه‌یدا ده‌ستنیشان كرد.\nبه‌ڵگه‌نامه‌كان به‌ر له‌و پرۆسه‌یه به رۆژێك بڵاوكرانه‌وه، ئه‌وه‌ش هاوكاته له‌گه‌ڵ ئه‌و قسه‌وباسانه‌ی له‌سه‌ر بوونی ناكۆكی قوڵ له‌نێو خانه‌واده‌ی فه‌رمانڕه‌وای شانشینی سعودیه‌دا هه‌یه.\nبه‌ڵگه‌نامه‌كان له‌ڕێی تویته‌كانی سه‌ر پێگه‌ی كۆمه‌ڵایه‌تی «تویته‌ر»ه‌وه پێش چه‌ند كاتژمێرێك له پرۆسه‌ی له‌سه‌ركاربردنی بن نایف بڵاوكرانه‌وه، ئه‌وه‌ش دروستی ئه‌و به‌ڵگه‌نامانه ده‌خه‌نه‌ڕوو كه له‌مانگی كانوونی یه‌كه‌می رابردوودا له‌لایه‌ن نوسینگه‌ی شازاده مقرن بن عه‌بدولعه‌زیز جێنشینی پێشووه‌وه بڵاوكرانه‌وه و ئیمزای 21 گه‌وره شازاده‌ی فه‌رمانڕه‌وای سعودیه‌یان له‌سه‌ر بوو.\nبه‌پێی به‌ڵگه‌نامه دزه‌پێكراوه‌كان، پێشنیاره‌كه پێشكه‌ش به شا سه‌لمان بن عه‌بدولعه‌زیز كراوه، لای خۆیانه‌وه ئه‌گه‌ری رێوشوێنه‌كانی هێنانه‌پێشه‌وه‌ی محه‌مه‌د بن سه‌لمانی بۆ جێنشینیان ره‌تكردووه‌ته‌وه.\nبه‌پێی زانیارییه‌كان، ئه‌وانه‌ی ئیمزایان له‌سه‌ر پێشنیاره‌كه كردبوو، دژایه‌تی خۆیان بۆ گرتنه‌ده‌ستی كاروباری ده‌وڵه‌ت و سه‌رپه‌رشتیكردنی به‌رژه‌وه‌ندییه‌كانی گه‌لیان له‌لایه‌ن محه‌مه‌د بن سه‌لمانه‌وه ده‌ربڕیبوو، له‌گه‌ڵ مانه‌وه‌ی شا سه‌لمان وه‌ك پادشای شانشینی عه‌ره‌بی سعودیه و مانه‌وه‌ی له پۆسته‌كه‌ی.\nهه‌روه‌ها هۆشداریاندابوو له‌وه‌ی هه‌نگاوێكی له‌و جۆره ببێته مــــایه‌ی له‌بەریه‌كهه‌ڵوه‌شانه‌وه‌ی یه‌كڕیزی خانه‌واده‌ی شاهانه و دروستبوونی ئاینده‌یه‌كی ئاڵۆز، هه‌نگتوه‌كه‌شیان به پێچه‌وانه‌ی سیستمی به‌یعه‌ت له خانه‌واده‌ی فه‌رمانڕه‌وادا له‌قه‌ڵه‌م دابوو.\nدیارترین ئه‌وانه‌ی ئیمزایان له‌سه‌ر پێشنیاره‌كه كردبوو كه 4ی كانوونی یه‌كه‌می 2016 ئیمزاكراوه بریتیبوون له شازاده‌كان «به‌نده‌ر بن سوڵتان، متعب بن عه‌بدوڵڵا، توركی ئه‌لفه‌یسه‌ڵ، وه‌لید بن ته‌ڵاڵ، محه‌مه‌د بن نایف، خالید بن توركی»، ئه‌و وانی تر.\nهه‌نگا‌وه‌کە وه‌ك پێشتر ئاماژه‌ی پێكرابوو، لێسه‌ندنه‌وه‌ی ده‌سه‌ڵاته‌كانه به‌شێوه‌یه‌كی پله‌به‌ندی له محه‌مه‌د بن نایف و لاوازكردنی ناوه‌نده‌كانی هێزی سه‌ر به‌و پیاوه، وێڕای جوانكردنی وێنه‌ی محه‌مه‌د بن سه‌لمان و خستنه‌ڕووی وه‌ك پادشای ئاینده له واشنتۆن.\nبۆیه هه‌ر به‌هه‌مان شێوه له سه‌رله‌به‌یانی رۆژی چوار شه‌ممه 21ی حوزه‌یرانی 2017، شا سه‌لمان بن عه‌بدولعه‌زیز پادشای سعودیه، محه‌مه‌د بن نایفی جێنشینی له هه‌موو پۆسته‌كان ده‌ركرد و محه‌مه‌دی كوڕی له‌جێگه‌یدا دانا.\nمحه‌مه‌د بن سه‌لمان كێیه؟\nدوو ساڵ له‌مه‌وبه‌ر ناوی محه‌مه‌د بن سه‌لمان ناوێكی نانه‌سراو بوو، به‌ڵام دوای ئه‌وه‌ی باوكی شا سه‌لمان بن عه‌بدولعه‌زیز حوكمڕانی له سعودیه گرته‌ده‌ست، ئه‌ستێره‌كه‌ی ده‌ستی به دره‌وشانه‌وه كرد.\nئه‌و شازاده لاوه كێیه كه ته‌مه‌نی 31 ساڵه و بووه جێنشینی نوێی شانشینی عه‌ره‌بی سعودیه؟\nئه‌ستێره‌ی محه‌مه‌د بن سه‌لمان له‌پاش ده‌ستنیشانكردنی به جێگره‌وه‌ی جێنشین پێش دوو ساڵ له‌مه‌وبه‌ر دره‌وشایه‌وه كه دوای چه‌ند مانگێك بوو له گرتنه‌ده‌ستی حوكمڕانی سعودیه له سه‌ره‌تای ساڵی 2015 له‌لایه‌ن باوكییه‌وه، به‌هۆی كۆچی دوایی شا عه‌بدوڵڵا.\nبه‌لای هه‌ندێكه‌وه به «پیاوه به‌هێزه‌كه» له سعودیه‌دا داده‌نرێت، شازاده محه‌مه‌د بن سه‌لمان كوڕی پادشای سعودیه و سه‌رۆكی دیوانی شاهانه و وه‌زیری به‌رگری، له‌پاش ئۆپه‌راسیۆنی «گه‌رده‌لولی حه‌زم»ه‌وه له یه‌مه‌ن، به‌شێوه‌یه‌كی گه‌وره كه‌وتنه به‌ر رۆشنایی میدیاكان.\nدوای دوو مانگ له وه‌رگرتنی پۆستی وه‌زاره‌تی به‌رگری له‌جێگه‌ی باوكی كه بووه پادشا، ئه‌و شازاده لاوه خۆی له ریزی پێشه‌وه‌ی جه‌نگدا بینیه‌وه كه سعودیه رایگه‌یاند و سه‌ركردایه‌تی هاوپه‌یمانییه‌كی عه‌ره‌بی فراوانی كرد له دژی حوسییه‌كان له 26ی ئاداری 2015.\n«ئه‌و پیاوه به‌هێزه‌ی سه‌رپه‌رشتی هه‌موو بواره گرنگه‌كان ده‌كات له وڵاتدا»\nمحه‌مه‌د بن سه‌لمان ته‌نیا هه‌ر له پۆستی وه‌زیری به‌رگریدا نییه، به‌ڵكو سه‌رۆكی دیوانی شاهانه و راوێژكاریی تایبه‌تی پادشایه، هه‌روه‌ها ئه‌ندامی ئه‌نجومه‌نی كاروباریی سیاسی و ئه‌منی و سه‌رۆكی ئه‌نجومه‌نی كاروباری ئابوری و گه‌شه‌پێدانه.\nسه‌رچاوه‌یه‌كی خۆرئاوایی ده‌ڵێت: «ئه‌و پیاوه به‌هێزه‌كه‌ی شانشینی عه‌ره‌بی سعودیه‌یه، سه‌رپه‌رشتی هه‌موو بواره گرنگه‌كانی وڵات ده‌كات».\nوه‌ك سه‌رۆكی دیوانی شاهانه، شازاده محه‌مه‌د پێگه‌یه‌كی به‌هه‌ژموونی گه‌وره‌ی هه‌یه، ئه‌وه‌ش به وته‌ی (بروس ریدیڵ) ئه‌فه‌سه‌ری پێشوو له هه‌واڵگری ئه‌مریكا كه له‌ئێستادا پرۆژه‌ی په‌یمانگای برۆكینگز له واشنتۆن به‌ڕێوه‌ده‌بات.\nبه‌پێی ئه‌و سیڤییه بێت كه له‌لایه‌ن دامه‌زراوه‌ی (مسك)ه‌وه بڵاوكراوه‌ته‌وه كه له‌لایه‌ن شازاده محه‌مه‌د بن سه‌لمانه‌وه بۆ گه‌شه‌پێدانی لاوان دامه‌زرێنرا، ئه‌و شازاده‌یه ده ساڵ ئه‌زمونی پیشه‌وه‌ریی هه‌یه و چالاكوانی بواری خێرخوازییه.\nمحه‌مه‌د بن سه‌لمان، هه‌ڵگری بڕوانامه‌ی مافه له زانكۆی شا سعود و له ساڵی 2009 بووه‌ته راوێژكاریی تایبه‌تی باوكی كه له‌و ده‌مه‌دا شازاده‌ی ریاز بوو به‌ر له‌وه‌ی له ساڵی 2013دا ببێته سه‌رۆكی دیوانی باوكی كه بووه جێنشینی شاهانه.\nله نیسانی 2014دا، شازاده محه‌مه‌د بن سه‌لمان كرایه وه‌زیری ده‌وڵه‌ت و ئه‌ندامی ئه‌نجومه‌نی وه‌زیران، دواتر له 23ی كانوونی دووه‌می 2015 و له پاش ئه‌وه‌ی شا عه‌بدوڵڵا بن عه‌بدولعه‌زیز كۆچی دوایی كرد و باوكی بووه پادشا، به وه‌زیری به‌رگری و سه‌رۆكی دیوانی شاهانه ده‌ستنیشانكرا.\nریدیڵ ده‌ڵێت»شازاده محه‌مه‌د به پیاوێكی به‌جۆش و به‌هه‌ڵپه ناسراوه».\nمحه‌مه‌د بن سه‌لمان هه‌وڵیدا ریفۆرمی ئابوری و كۆمه‌ڵایه‌تی له سعودیه‌دا جێبه‌جێ بكات، تاوه‌كو ئێستا جێگری دووه‌می سه‌رۆكی ئه‌نجومه‌نی وه‌زیران و وه‌زیری به‌رگری و فڕۆكه‌وانیه، له‌كاتێكدا وڵاته‌كه‌ی هه‌ڵمه‌تێكی سه‌ربازی له دژی حوسییه‌كان له یه‌مه‌ن به‌رپاكردووه.\nهه‌روه‌ها سه‌رۆكی دیوانی شاهانه و راوێژكاریی تایبه‌تی پادشای سعودیه و سه‌رۆكی ئه‌نجومه‌نی كاروباری ئابوری و گه‌شه‌پێدان، و سه‌رۆكی ئه‌نجومه‌نی باڵای كاروباری نه‌وت و كانزاكانه كه سه‌رپه‌رشتی ئیداره‌ی كۆمپانیای «ئارامكۆ»ی نه‌وتی نیشتیمانی ده‌كات.\nخاوه‌نی «دیدی 2030» كه ئامانج لێی، هه‌مه‌ڕه‌نگكردنی ئابوی و كه‌مكردنه‌وه‌ی پشتبه‌ستنه به نه‌وت و راكێشانی وه‌به‌رهێنانه له كه‌رته‌كانی تر، به كه‌رتی گه‌شتیاریشه‌وه له ده‌وڵه‌تێكدا كه زیاتر له نیوه‌ی دانیشتوانه‌كه‌ی له‌خوار ته‌مه‌نی 25 ساڵیه‌وه‌ن.\n(محه‌مه‌د بن نایف)یش به‌یعه‌تی پێده‌دات\nسه‌لمان بن عه‌بدولعه‌زیز پادشای سعودیه له 21ی حوزه‌یرانی 2017، به فه‌رمانێكی شاهانه، كوڕه‌كه‌ی خۆی كرده جێنشین و شازاده بن محه‌مه‌د بن نایفی له پۆستی جێنشین و جێگری سه‌رۆكی ئه‌نجومه‌نی وه‌زیران و وه‌زیری ناوخۆ لابرد، ئه‌وه‌ش به‌پێی راگه‌یه‌ندراوێكی دیوانی شاهانه‌ی ئه‌و وڵاته.\nمحه‌مه‌د بن سه‌لمان له‌گه‌ڵ ئه‌وه‌ی كرایه جێنشینی شاهانه، له پۆستی جێگری سه‌رۆكی ئه‌نجومه‌نی وه‌زیراندا ده‌ستنیشانكرا، وێڕای مانه‌وه‌ی له پۆستی وه‌زیری به‌رگری، ئه‌وه‌ش هێنده‌ی تر پێگه‌ی ئه‌و شازاده لا‌وه له شانشینه‌كه‌دا به‌هێزده‌كات.\nدوای چه‌ند كاتژمێرێك له‌و راگه‌یاندنه، ئاژانسی ده‌نگوباسی سعودیه باسی له‌وه‌كرد كه شازاده محه‌مه‌د بن نایف، وه‌ك جێنشینی نوێ به‌یعه‌تی داوه به شازاده محه‌مه‌د بن سه‌لمان.\nشا سه‌لمان بن عه‌بدولعه‌زیز، هه‌ر له سه‌ره‌تای هاتنه‌سه‌ر كورسی شاهانه، كاریی بۆ هێنانه‌پێشه‌وه‌ی كوڕه‌كه‌ی (محه‌مه‌د بن سه‌لمان) كرد و له‌وپێناوه‌شدا بواری باشی بۆ ره‌خساند تا ئامانجه‌كه‌ی بهێنێته‌دی.\nئه‌و شازاده به‌خته‌وه‌ره، به‌ر له‌وه‌ی ته‌مه‌نی ببێته 30ساڵ، پۆستی سه‌رۆكی دیوانی شاهانه و پاشان جێگری ئه‌نجومه‌نی وه‌زیران و وه‌زیری به‌رگری ده‌وڵەتێكی گرته‌ده‌ست كه له خۆرهه‌ڵاتی ناوه‌ڕاستدا پێگه‌یه‌كی گه‌وره‌ی هه‌یه و به یه‌كێك له یاریزانه به‌هێزه‌كانی ناوچه‌كه داده‌نرێت.\n21ی خوزه‌یرانی 2017ش ئه‌و رۆژه بوو كه شا سه‌لمان، محه‌مه‌دی كوڕی وه‌ك جێشنشین و پادشای داهاتووی سعودیه دیاریی كرد، كه به بۆچوونی هه‌ندێك لادان بووه له سیستم و عورفی باوی شاهانه‌ی ئه‌و وڵاته و به بۆچوونی هه‌ندێكی تریش، كوده‌تایه‌كی بێ ده‌نگ بوو به‌سه‌ر پاشماوه‌ی شازاده‌كانی تری (ئال سعود) و ئاراسته‌كردنی شانشینی عه‌ره‌بی سعودیه بوو به‌ره‌و «شانشینی عه‌ره‌بی سه‌لمانی».\n7/12/2017 11:31:19 AM \n43 ساڵه یه‌كێتیی نیشتمانیی كوردستان خوێن ده‌به‌خشێت و\n6/3/2018 11:14:03 AM\nئەمڕۆ 6/11 هەڵبژاردنی پەرلەمانی فەرەنسا بەڕێوەدەچێت و\n6/11/2017 11:15:06 AM\nچاودێرانی سیاسی لەپاش هەڵبژاردنەوەی حەسەن رۆحانی\n6/7/2017 12:10:42 PM\nرۆژی 9/11/2016 دۆناڵد ترەمپ كاندیدی كۆمارییەكان وەك\n11/10/2016 11:02:33 PM\nپه‌یوه‌ندییه‌كانی سعودیه‌و ئێران له‌سایه‌ی ململانێی مێژوویی شیعه‌و سوننه‌دا  ...\nئه‌م دۆسێیه پوختەی بەرنامەی (٣+١)ی رادیۆی ده‌نگی گه‌لی كوردستانه‌و\n1/24/2016 11:29:34 AM\nگوزەرێك بەهەڵبژاردنەكانی عێراق و هەرێمی كوردستاندا ...\nپرۆسەی هەڵبژاردن لە چوارچێوەی سیستمێكی دیموكراتدا یەكێكە لەو ئ\n10/22/2015 12:33:09 PM\nتوركیا لە نێوان سیستمی پەرلەمانی و سەرۆكایەتیدا ...\nتوركیا لە نێوان سیستمی پەرلەمانی و سەرۆكایەتیدا\n7/15/2015 1:20:48 PM\nئەڵمانیا و فیدراڵی و سیستمی هەڵبژاردنەكەی ...\nبۆ زیاتر ئاشنابوون بەسیستمی فیدراڵی و حوكمڕانی ئەڵمانیاو پێگەی جوگرافی و\n6/29/2015 11:13:24 AM\n5/5/2015 1:13:56 PM\nبۆ زیاتر ئاشنابوون بەسیستمی فیدراڵی و حوكمڕانی ئەڵمانیاو پێگەی جوگرافی و مێژووەكەی و\n4/13/2015 9:37:53 AM\nئیسرائیل وڵاتی شۆڕشی سپی ...\nئیسرائیل دەوڵەتێكە لە ڕۆژهەڵاتی ناوەڕاست، دەكەوێتە ڕۆژئاوای ئاسیا،\n3/30/2015 10:03:49 AM\n3/16/2015 12:43:50 PM\nبۆ زیاتر ئاشنابوون بەسیستمی فیدراڵی و حوكمڕانی ئەڵمانیاو پێگەی جوگرافی و مێژووەكەی و سیستم و شێوازی هەڵبژاردن و پێكهاتەی پەرلەمان و دابەشبوونی دەسەڵاتەكان لەو وڵاتەدا، بەباشمانزانی بەچەند بەشێك بۆ خوێنەرانی ئازیزی وێب سایتەكەمان ئەم دۆسیەیە بڵاوبكەینەوە.\n2/25/2015 1:22:08 PM\nسیستمی هەڵبژاردنی ئەفغانستان ...\nوڵاتی ئەفغانستان لە خۆرهەڵاتی باكووری كیشوەری ئاسیا لەنێوان وڵاتانی\n2/16/2015 11:23:12 AM\nدوای بەهاری عەرەبی، دیموكراسی و كۆمەڵگەی مەدەنی تونس و ئیسلامییەكان ...\nوڵاتی تونس لەپاش شۆڕشەكانی بەهاری عەرەبی بە كۆمەڵك قەیرانی سیاسی و\n12/28/2014 12:33:08 PM\nئایندەی عیراق.. دیكتاتۆریی، دیموكراسی یان دابەشبوون؟  ...\nپرۆسەی ((ئازادیی عیراق)) كە شاڵاوێكی سەربازیی ئەمریكی بەریتانی بوو بۆ سەر عیراق\n11/13/2014 12:29:34 PM\nسكۆتلاند و لابردنی تاجی پاشایەتی لەسەر هەرێمەكەیان ...\nرۆژی18/ئەیلولی 2014 لەریفراندۆمێكدا ٤ ملیۆن هاووڵاتی سكۆتلەندا یەكەمجارە\n9/22/2014 2:03:13 PM\nلەبارەی پەرلەمانی كوردستانەوە ...\nلەبارەی پەرلەمانی كوردستانەوە\n8/5/2014 11:59:01 AM\nگوزەرێك بە هەڵبژاردنی خولی چوارەمی پەرلەمانی كوردستاندا ...\nرۆژی شەممە 21/9/2013،كاتژمێر حەوتی سەرلەبەیانی هەڵبژاردنی گشتی خولی\n10/20/2013 9:52:14 AM\nشیكردنەوەیەك لەسەر هەڵبژاردنی خولی سێیەمی ئەنجوومەنی پارێزگاكانی عێراق 2013 ...\n265 قەوراەی سیاسی بۆ 447 كورسی ئەنجوومەنی پارێزگانی عێراق جگە لە هەرسێ\n4/18/2013 9:28:53 AM\nئۆباما و رۆمنی، كامیان دەرگای كۆشكی سپی دەكاتەوە ...\nبەپێی دەنگدانی پێشوەخت‌و 24 سەعات پێش دەنگدانی دانیشتووانی ئەمریكا\n11/5/2012 10:25:24 AM\nبنەماكانی دیموكراسی لەئەمریكا ...\nلەگەرمەی شەڕی ناوخۆداو بۆ هێشتنەوەی ویلایەتە یەكگرتووەكان وەكو یەك وڵات، لەئاهەنگی كردنەوەی گۆڕستانی نەتەوەیی گیتیزبۆرگدا، سەرۆك لینكۆڵن...\n10/13/2012 10:40:55 AM\nدەسەڵات و دیموكراسی لەمیسر ...\nناوی میسر لە زمانی عەرەبی و سامیدا بە چەند مانایەك هاتووە، یەكێك لەوانە، لە چاوگی ناوی شارەوە هاتووە...\n7/15/2012 11:46:19 AM\nمحەمەد مورسی چۆن بووە سەرۆكی میسر ...\nدوای هەفتەیەك لەهەڵبژاردنەكە رۆژی 2012-6-24 ئەنجامی هەڵبژاردنەكانی خولی دووەمی...\n6/26/2012 11:39:06 AM\nكێ دەچێتە كۆشكی ئیلیزیە ...\nرۆژی 22/4/2012 هەڵبژاردنی هەشتەمین خولی سەرۆكایەتی كۆمار بەڕێوەچوو كەنزیكەی 45 ملیۆن دەنگدەری\n4/23/2012 1:15:18 PM\nدەوڵەت، یاسا، هاوڵاتیان لە دیموكراسیدا ...\nسیستمی سیاسی ئێستای ئەڵمانیای فیدراڵی، دووهەمین سیستمی دیموكراتییە لە...\n2/23/2012 10:26:42 AM\nتورکیاو پارتی داد و گەشەپێدان و ئەزموونی سێ خولی حكومڕانی ...\nده‌وڵه‌تی تورکیا له 29ی تشرینی یه‌که‌می 1923 دا دامه‌زراوه‌و یه‌که‌مین سه‌رۆکی\n1/28/2012 12:01:21 PM\nسیستمی سیاسی و هەڵبژاردن لەهەرێَمی كوردستان ...\nدۆسیەیەكە لەسەر پێكهاتەو جوگرافیاو دانیشتوان و پێگەی هەرێمی كوردستان...\n1/26/2012 10:20:46 AM\nله په‌ڕه‌ی 1 له 1 ( 28 هه‌واڵ )